
संख्या 46) अकादमी/?5/]28] तिथि 

कुमारसन्ज्ञ, दी माल, सोलन (हिमाचल प्रदेश) 


पाठका झ्ण्गैं बेनी 


एह. पुस्तक ताल्हू लिखी थी, जाल्हु ऊने कनें 
म्हीरपुरे दे जिले कागड़े जिले च सामल थे । इस 
करी नें उस समें मताबक ऊने कने म्हीरपुर जिले दे 
बारे बी इत्थू वर्णन ऐ, भुगोलक सीमां बी तिन्हां दे 
श्रनुसार लिखिञ्रो ऐ । इस करी सारे पाठक इसा 


गल्ला जो ध्याने च रक्खी ने इसा रचना जो पढ़ने 
दी किरपा करन । 


दूरः क 
र 


—oOkO0O— 


॥ स्नेढा ॥ 


मिजो एह. जाणी करी मती प्रसन्नता होई जो तुसां 
“कांगड़े दी संस्कृति कनें लोक जीवन” दी प्हाड़ी पुस्तक 
प्रकाशित करा दे। एह. जाणी नें होर भी प्रसन्नता होई 
भेई हिमाचल प्रदेसे दी राज्य कला संस्कृति कने भाषा 
भ्रकादमीयें तुसां जो इस ग्रन्थे दे प्रकाशने ताई ५००) ₹० 
दी सहायता प्रदान कीती ए। 


इसा कृतिया दी रचना नें तुसां लोक साहित्य च 
जो बाधा कीता ए, तिस ताई तुसां बघाईया दे पात्र हन। 
प्हाड़ी लोक जीवन दा सही खूप लोकां दे साह मणे ब्राई 
सके, इस पासं हर इक जतन उत्तम दिशा दे पासे इक 
कदम ए । 


नारायण चन्द पराशर 
संसद्‌ सदस्य 
( लोक सभा ) 


द्रो गलता 


किच्छ बरियां होइयां म्हारा घर तसील ऊने च था, 
जेड़ी ताल्हू जिला हुश्यारपुरे दी इक तसील हुंदी थी । हुड्यार- 
पुरे दी इक तसील होणे करी कनें द्वाबे दे बने पर होणे करी 
इसा दिय। बोलिया पर, इसा रे रेह णे-बोह्‌ णे पर क्रिच्छ २ 
पंजाबे दा श्रसर था । चाएंम्हारे नौएं कने पराणे साक-नाते 
सब्बे कांगड़े दे ई हन, से इत्थु दे बसनीक ई नेई बल्कि इत्थु दे 
पौण पाणिये कनें पलेयो हन । इत्थू दी बोली तिन्हां दी मात- 
बोली ऐ । इत्थू दी सम्यता संस्कृति इ तिन्हां दी सभ्यता 
संस्कृति ऐ। फिरी बी हौं ऊने दा जमेया पलेया था, इस करी 
जाल्हू बी कुसी जो पहाड़ी बोलिया च प्हाड़ां जां इत्थू दे लोकां 
बाबत गल्लां करदा सुणदा, ताल्हु मिजो हासा ब्राई जांदा । 
हौं सोचदा -- 

'प्हाड़ां दा जीणा बी कोई जीणा ए, जित्थू ऊचे २ 
टिल्लेयां, टेढ़े मेढ़े क्वालुआं कनें घणे बणां जो छट्टी नें कोई खरी 
गल्ल नेई। पर कदीं २ तिन्हां दियां गल्ला च अजेया भोलापण 
दुसदा, तिन्हां दिया बोलिया च श्रजेई मिठास भरोई मलूम 
हुँदी, जिन्हां करी इत्थू दिया बोलिया बाबत कने होरना 
गल्लां बाबत जाणने जो जी करी ग्रींदा ” 


नोकरिया दे चक्करे च मिजो पेहलां कल्लू फिरी कांगड़े 
च रेहणा पेया। ताल्हू इत्थू दियां सूहणियां घाटियां ऋन्नें तिन्हां 
दे सुन्दर नजारे दिखणे जो मिले। तित्थू दे बांके गबरूग्रां, 
भोले भाले लोकां कने गल्लां बातां करने दा मौका मिलेया, तित्थू 
दे रीति-रिवाजां, तित्थू दे तित्थां-तिहारां कने तित्थू दे रह णे- 
सह णे जो नेड़े ते दिखणे दा सुभाग प्राप्त होएया । 


१९६६ सने दे नवम्बर म्हीनें इक होर सूह णा धियाड़ा 
श्राएया, जाल्हु तसील ऊना दा किच्छ हिस्सा हिमाचले दा ग्रंग 
बणी गेया । हण तसील ऊने दा भ्रपणा कोई ज़िला मेई रेया, 
इस करी से बी कांगडे जिले दी इक तसील बणाई दित्ती गेई, 


(ख) 
ताल्हू हौं सिरफ नौकरिया करी नें ई प्हाड़ो नेई बणेया, घर बार 
बी प्हाड़े च होगे करी बी प्हाड़ी बणी गेया । 


इन्हां सारियां गल्लां दा श्रसर एह होएया भेई मेरे 
्रन्दरे दे से पराणे संस्कार, जेहड़े सुत्तीया हालत च दबोएयो 
थे, जागी पए । तिन्हां दे जागदेयां ई इत्थु दिया बोलिया बाबत 
मिजो जेह डा हासा श्रौंदा था. से बी बन्द होई गेया, जेह डा भरम 
भलेखे इत्थू बाबत थे, से बी दूर हुंदे गेए । मठे २ इत्थु दी धरती 
कनें इत्थु दे प्हाड़ ब नोखे लगणे ते हटी गेए। इत्थ दिया 
वोलिया, इत्थू दी सम्यता-संस्क्ृतिया कने इत्थू दे लोकां दे 
जीवने बाबत जाणने बुझणे दी इच्छा बदर्धा गेई । 

नतीजा एह होएया, अपणी इच्छा जो सान्त करने बास्तें 
हौं इत्थू दे लोकां कनें होर मेल जोल बधाया। किच्छ जगां 
मिजो भ्रप्पू जाणा पेया । किच्छ मितरां-दोस्तां नें मदत 
कीती, फिरी बी जिज्ञासा भ्रजें परी नेई होई । 


पर जिन! किच्छ अरजे ताई जाणी सकेया ग्रां तिदे करी दिले 
जो जेह.ड़ा सुख मिलेया, तिसा जो हों ई जाणदा ब्रां । 


गलांदे हन, “खरी चीज़ बडी त्रुडी नेंखाणी चाई दी ऐ” 
एई साड़े मुलखे दी पराणी सभ्यता ए। श्रजबी जाहु इत्थू दे 
लोक कोई चीज घरे च बणांदे हन, ताल्हू सं ग्रांडियां 
गुप्रांडियां चो बी दिदे हन। जे तिन्हां जो कोई खरी चीज 
मिले, तां से लुकाई नें नेई रखदे । अ्रज बी इत्थू एह. प्रथा ए । 

इसा परम्परा पर चलणे जो मेरा बी जी करी अ्राएया। 
हों सोचेया, जे किच्छ मिजो इत्थू मिलेया ए, से सबनां जो 
दस्सां । तिसा जो श्रपणे पास ई रक्खी नें हौं किल्‍ला ई मजा 
नेणे दा दोषी ना बणां। 

एह सोच श्रौदेया ई कांगडे दे बारे च लोकां जो 
किच्छ गल्लां दसणे बास्तें कलम चुवकी, ताल्हू भाषा दी इक 
समस्या साम्हणे श्राई खड़ोती । हिंदी साडे मुलखे दी राष्ट्र- 

भाषा ए, तिसा जो अ्रपणे हक्के ते बंचित रखणे जो पैह लां मन 


(ग) 

नी मंनेया । पर एह. गल्लां सोची नें, भेई राष्ट्रभाषा वी ताई 
फली-फुल्ली सकदी ऐ, जे प्रादे नक बोलियां दी तरक्की होए। 
हिन्दी कने बाकी प्रादेसिक भाषां बी इकसी माऊ संस्कृत दियां 
घीयां, दोहतियां हन, तिन्हां दा श्रप्पू च कोई बेर-बिरोध नेई, 
कनें जित्थू दी गल होए, तित्थू दिया बोलिया चई तिमा जो 
दसणे कनें पढ़ने दा मजा ग्रौंदा ए, हों 'हाडी भाषा च लिखणे 
दा निस्चा कीता | 


कांगड़े दे बारे ई पह.लां लिखणे कनें पहाडिया च ई लिखणे 
दा दूश्रा कारण होर बी ऐ से एह ऐ, भेई किच्छ स्वार्थी कनें 
मतलबी लोक इत्थ दे मिघे सादे लोकां जो भ्रज त्री भूलेखे च 
पाणे दी कोसम करा करदे हन | से इत्थू दे लोकां रे माम्हणें 
इत्थू दियां कठनाइयां जो ई दस्सी नें अपणा उल्लू मिश्रा करना 
चाहुँदे हन । तिन्हां फिरी एह_ रौला पाणा सुरू करी {दत्ता ए - 
“कांगड़ जो पजाबे न मेली दित्ता जाए ताई इत्यु दे लोक सुखी 
होई सकदे हन ।” 


पर हौं समभझद। म्रा, भेई ''कांगड़े दा ग्रपणा सब्बो किच्छ 
ऐ--तिदी श्रपणी मिट्टी बोली ऐ, जेह.ड़ी कुमी ते मंगीग्रो नेई, 
कांगड़े दी श्रपणी सम्यता संस्कृति कनं रेहणी बौणी ऐ। तिसा 
जो कुसी गल्ला बास्तें दूए दे हत्थां भलां दिखणे दी लोड़ नेई । 
इत्थू दे लोकां दा नरवाह, इन्हां प्हाड़ां दियां हरिया भरिया 
तरौटा कनें ई होई सकदा ए, सेहरा दिया जगमगा नें अ्रक्खी 
चु नियां करी नें नेई ।' 


एह. गल्ल सोचदे होए इत्थू दे लोकां जो मैं इत्थू देयां लोकां 
जो तिन्हां दियां भ्रपणिया बरोलिया च तिन्हां दी नडियाई चेता 
कराई ऐ। 

इस निक्किया जिनिया कताबा च हों कांगड़े दिया सभ्यता 
संस्कृतिया दे मुख २ अ्रंगां, तीर्था, मेलेयां, तिहारां कने इत्थू दे 
लोकां दे जीवने दे बारें खास £ गल्लां दस्सणे दा जतन कोता 
ए। तां जे लोकां जो पता लग्गी सर्के, भेई इत्थू दे प्हाड़ निरे 

का गड़े दी संस्कृत 
कने 
लोक-जीवन 


कक. 
कांगड़ा (विषय प्रवेश) 


Introduction 


ऊचियां ऊचियां बर्फा-ढकियां चिट्रियां २ चोटियां आले 
बहू २ प्हाडां कने घिरेया, डूघे २ नालुआं, लम्में २ हरे २ 
चीलां देयां डालुग्रां कनें सजेया, कुदरता दियां सूह णियां अमर- 
विभूतियां कनें भरेया, ऊचे ऊचे दियारां, बांकियां ब्हारां दा देस, 





हिममण्डित घौलाधार श्ट खला 
ठंडियाँ पौणां, सीतल पाणियां दा प्रदेस, बीरां दी जन्म भूमि, 
ऋषियां मुनियां दी तपो-भूमि, देवी-देवतेयां दी निवास-भूमि 
एह कांगड़ा । 
जिसा दा नाश्रों चेते झ्ौंदेयां ई सरीरे च इक सिह रन जेई 
पैदा होई जांदी ऐ। दिले च इक गुदगुदी होणा लगी पौंदी ऐ । 


अकक्‍्खी च इक मस्ती जेई छाणा लगी जांदी ऐ, इक नसा जेया 
्रोणा लगी पौंदा ए । 

जिसा दी मन-मोह णी मूरत, बांकी सूरत दिले च औदेयां 
ई मन खुशियां नें नची उठ्दा ए। जिसा दे देवी-देवतेयां दा 
नाश्रों श्रोठां पर श्रौदेयां ई सिर श्रद्धा कने झुकी जांदा ए। जिसा 
दे वीरां दे कारनामे सुणांदेयां ई छाती गर्व नें फुली जांदी ऐ। 
जिसा दी सुन्दरता दी क्हाणियां कंनां च पौदेयां ई हिरदे दी 
कली मुस्काई उठदी ऐ । 


से ई ऐ कांगड़ा-- 


जिसा दे मत्ये पर घौलीधारा दा सुन्दर मुकट सजेया ए। 
सतलुज कनें रावी नदियां जिसा दे सज्जेखब्बे अंचलां जो 
धोदियां रेह दियां हन । व्यासा जिसा दे चरणा जो दिने राती 
पखारदी कने मिट्ट सुरे नें इसा दी श्रस्तुति करदी रेंह दी ऐ। 
गज्ज-बंडेर, मान कनें होर ग्रणगिणत खट्टा, चो, नालू जिसा दी 
प्रशंसा दे गीत गाई २ सुणांदे, दुनियां दे मने जो मोई लेंदे हत । 
कनें श्रपणे बडेरेयां कनें मिली जिसा दी सुन्दरता दी कहाणी 
कन्या कुमारी ताई सुणांदे चले जांदे हन। 


से ई कांगड़ा सन्‌ १६६६ नवम्बर म्हीने ते पेह.लां पंजाबे दा 
ज्य.गार था, उसा दे मत्थे दा मुक्रट था, हण म्हाचले दिया 
माला दा इक सूहणा, चमकदार, ग्रनमोल हीरा ए। इसा ने 
म्हाचले च आई नें ना सिर्फ उसा दे जिसमे जो दूणा कनें शक्ति- 
शाली बणाई दित्ता, बल्कि उसा दिया शानांजोबी चार चंन 
लाई दित्ते हन । म्हाचन पेह.लां ई श्रापणो मिट्टी बोली, श्रापणे 
सादे श्रचार-विचारां कने ग्रापणे चज्तां-चारां करी नें सारी 
दुनियां च मसहुर था । कांगड़ेने उसा जो सन्बरे प्हाड़ी प्रदेसां दा 
सरदार बणाई दित्ता। 


से म्हाचल, जिसा दे दुघे साई जिट् करने चांनणिया साई 
चमकदे प्रह।ड सारे मंमार दे लोकां दे ्राकर्षण बणेयो थे--कांगड़े 
दी सूह णियां घाटियां, डूघे २ नालुग्रां कने नोइयां ब्याइयां 

बांकियां नारां साईं नाज नखरे करदियां, गै हणे छणकांदियां खड्ां 
नें लोकां दा दिल होर बी मोई लेया ए । 


जित्थू म्हाचले च पेह. लां ई केई देऊ देवते रह दे थे, जिन्हां 
करी सारे इस प्रदेसे जो “देव भूमि” गलांदे थे, तित्थू कांगड़े दी 
देवी ब्रजेशवरी, ज्वालामुखी दी देवी ज्वालामाई, चिन्त पुरणी 
दी देवी चिन्तापुरणी ग्राद देवियां दे मन्दरां कनें कालेश्वर 
महादेव, बेजनाथ ाद शिवां दे मन्दरां ने इसा दी पवित्रता 
कनें म्हानता जो होर बी बधाई दित्ता ए। 


हण म्हाचले दे कोटखाई, कोटगढ़, नारकंडा कने थाणेधारां 
दे बगीचेयां दे सेउग्रां, नाखां, श्रारु्रां कनें चरिया जो खाई नें ई 





बर्फा ढक्कियां धारां हेठ इक रेस्ट हाउस 


लोक इसा दी तरीफ नेई करदे, हण कांगड़े दे पालमपुरे दे पट्टा, 
सुगल, बंदला कनें गोपालपुरे दे टी-स्टेटां दी चाह बी चुस्कुआं 

लाई २ स्वादे नें पींदे हन कनें नूरपुरे दे बगीचेयां दे सन्तरे, 
मालटे, मसम्मियां दा रस चूसदे, कांगड़े कने ऊने दे भ्रम्त्रां दे 
बागां दे अम्ब, जामणू, तूतां दा मज़ा लेंदे, गन्नेयां दा रस पी नें 
गीत गांदे हन । कने एह गल बी चेतें रखणे श्राली ऐ भेई इत्थ 
पैदा होणे ग्रालिया चाइ ने म्हाचले जो दुनिया दिया मंडिया च 
मसहूर बणाई दित्ता ए । 

चम्बा. मंडी, बिलासपुर, कने सुन्दर नगरे दे सुन्दर नगरां 
नें इस प्रदेसे जो पेह.लां ई बड़ा सजाएया, संगारेया था, हूण 
धर्मसाला, पालमपुर, बेजनाथ कने ऊने दे नगरां ने इमा दी 
सुन्दरता जो बाके गत्ररुप्रां साई होर बी नखारी दित्ता ए । हण 
इस प्रदेसे दी सुन्दरता जो दिखणे वास्ते इस लोके दियां ई हूरां 
नीं तरसदियां, सुरगे दियां परियां वी तड़फदियां हून । 


तां भ्रजेया कुण माह.णू हुंगा-जिसा दे दिले च इस 
सुन्दर इलाके बाबत जाणने बुफणे दी चाह नीं हुंगी। तां 
्रोश्रा, हौं तुमां जो इश्रा बारे किछ गलां दसदा ग्रां, जिन्हां ते 
तुसां ग्रप्पु समझी जांगे, भेई एह कांगड़ा जिसा जो श्रजेताई 
प्हाड़ां कनें जंगलां दा इलाका बुझदे रए, सची मुची डिना म्हान 
ऐ कने इभा च किनी सुन्दरता ऐ। 


—o0 #o0-— 


बडे 


कांगड़े दी भुगोलक-स्थिति 


Geographical Position of Kangra 


जे श्रमी हुशियार पुर ते मोटरा च बेठिये, तां १३ मील 
चली नें सांजो प्हाइां दा सूह णा नजारा सुभणा लगी पौंदा ए, 
कने प्हाडां दी ठंडी २ सीतल पौण सडेग्रंगां जो स्पश करना 
लगी पौंदी ऐ-—ताल्ह अमी बुझी लेदे श्रां भेई श्रसां कांगड़े च 
पुजी गए श्रां । श्रम्गें किछ बधणे पर कसी डंगरे चांरदे ग्वालुए 

दी मिट्टी २ एह तान कंनां च पोंदी ऐ :-- 

ठंडी ठंडी हवा ज भुलदी, 
कुलद चीलां दे ड।लू । 
जीणां कांगड़े दा ॥ 


तां संह रे दी सारी गर्मी, बाटा दी सारी थकीट कने बण- 
खंडिया दे मोड़ां च चढ़े प्रो सिरे दे सारे चक्कर दूर होई जांदे हन । 


उत्थ ते अग्गें चलदे २ सप्पां साईं टेढियां मेढियां कालियां 
सड़कां जो पार करदे, खड़ां नालुग्रां चोझं दरियां जो लघदे, 
ऊची २ घाटियां, हरियां २ चीलां दे नजारे दिखदे, चिन्तपुरणी, 
ज्वालामुखी कनें कांगड़े दे देवी मन्दरां दे दर्शन करदे संका जो 
बेजनाथ पुजी जाने आं। इत्थू ताई ई ग्रज कल कांगड़े दी पूर्व 
पच्छम दी हद ऐ। पेहलां इसा बिच कल्लू कनें लाहोल-स्पीती दे 
जिले बी सामल थे-ताल्हू इसा दा बंना तिब्बत बाडरे ताई था । 
हण सह बक्खरे जिले बणी गेयो हन । 

इयां ई हमीर पुर तसीला रे लदरोर ग्राएं ते लेई नें पठाण- 
कोटे नेड़ें चक्किया दे पुल ताई इसा दा दक्खण-उत्तरे दा बंना 
ए । एह. म्हाचले दे सबनां जिलेयांते बड्डा कने लम्मा चौड़ा 
जिला ए। इत्थू श्रज कल ऊना, देहरा गोपीपुर, पालमपुर, 

_नूरपुर, हमीरपुर कने कांगड़ा छे तसीलां हन। भ्रम्ब कर्ण बड़सर 
सब तसीलां हन। इत्थ दी श्राबादी लगभग ग्यारां लखएऐ। 
सबनां धर्मा दे लोक इत्थू रेंहूदे हन। पर इत्यु पूरा धामिक 
मेल जोल ऐ- जिसा दा हाल ग्रसीं भ्रगें लिखेया ए। 

देस ग्रजाद होणे ते पेह लां इत्थू जस्सवां, (जसवाल रजपूतां 
दी रियासत), कूटलेंह ड, गुलेर, कांगड़ा, नदौण, सुजानपुर टीरा 
कने नूरपुरे दियां रियास्तां हुँदियां थियां । राजे इत्थू दिया जनता 
दें मालकथे। पर सन्‌ १६४७ च देस भ्राजाद होएया। देसे 
दियां दूइयां रियास्तां कने इत्थु दियां रियास्तां बी मुकी गेइयां । 
लोक होर बी सुखी होई गए। 


——O # o— 


..रे 


कांगडे दा सांस्कुतिक जीवन 
Cultural Life of Kangra 


कांगडे दी संस्कृति श्रजकले दियां होरनां सस्कृतियां ते 
बिल्कुल न्यारी नोखी कनें सक्षना जो प्यारी संस्कृति ऐ । एह 
सेह. सस्कृति ऐ, जिसा दा वर्णन सांजो महाभारत कने पुराणं 
च मिलदा ए। एह संह. सस्कृति ए, जिसा जो अ्रपणायी नें 
साडा मुलख सदियां ताई सबनां दा सरगणा बणेया रेभ्रा। एह 
संह ई संस्कृति ऐ, जिसा करी साडे भारते जो सारा संसार 
अपणा गुरु मंनदा रेया । एह संह ई संस्कृतिऐ, जिसाजो 
दिखणे कने सिखणे ताई दुनिया भरे दे लोक इत्थू श्रोंदे भे। एह, 
सेह. ई संस्कृति ए, जिसा दिया उत्तमता दी प्रशंसा मॅंक्समूलर, 
मंक्डानल, ए०सी० बुलनर श्राद पच्छमी कने पूर्वी विद्वानां कनें 
ह्लेन संग स्रादि चीनी यात्रियं कीत्ती ए । ग्लाणे दा मत्तलब 
एह -- भई इत्थू दी संस्कृति प्राचीन वेदिक कालीन ऋषियां 
मुनियां दी सस्कृति ऐ। जड़ी सदियां ते इत्थू दे लोकां च नौग्रा 
जोश, नौग्रा उत्साह भरदी, तिन्ह्यं जो नौआं जीवनदान दिदी 
चली आदी ऐ । 

इसा ई संस्कृतिया च इत्थू दे लोकां दा जीवन बड़ा 
सूह णा ऐ। 

चाएं मलखे च बड्टियां २ बदलियां दिगां न्हेरियां प्राइयां- 
तुगल, मुगल, पठाण गोरे इत्थ ग्राये, जेडे प्रपणी श्रपणी सभ्यता 
संस्कृति घामिक परम्परां दा श्रसर इत्थू छडदे गए--पर कांगड़े 
दे लोक इन्हां न्हेरियां, इन्दं प्रसरां ते श्रणभिज्ज रए कने श्रज 
बी तियां ई हन । साइंसा दी उन्नति कने श्रौणे जाणे दे साधनां 
दी सखाल होणे करी इत्थु दे लोक जीवने च प्रसर जरूर होएभ्रा 
दुसदा ए, पर इंना नीं, जिना होर मूलखे च । इत्थू दे सांस्कृतिक 

जीवने च किछ विशेषतां हन, जिन्हां च ते खास २ विशेषतां दा 
हाल इत्थु दसणे ते सांजो पिछलियां गलां दिया सचार्‍्या दा पता 
लगी सकदा ए । 


पर इत्थु दिया संस्कृति कने सभ्यता दियां विशेषतां दस्सणे 
ते पैहलां सांजो एह दिखणा जरूरी ऐ, भेई संस्कृति हुँदो क्या ए? 


जिने बी पूर्वी जां पच्छमी विद्वान्‌ होए हन, तिन्हां नें 
संस्कृतिया दी बखरी बखरी विश्राख्या कीती ऐ! परतिन्हां ने 
सभ्यता कने संस्कृति दे भमेले चपेई ने इजो समझणा होर 
मुस्किल वणाई दित्ता ए। पर जे ग्रसां मिधे सादे शब्दां च 
दस्सणा चाइये, तां असां इसा जो इयां दस्सी सकदे श्रां :-- 


“संस्कृति श्रपणे जीवने जो बिताणे दा ढंग ऐ। ग्रसांकया 
करदे श्रां? कीयां करदेग्रां? क्यू करदे प्रां? ग्रपणेकमा जो 
करने वास्ते किन्हां गलां ते, किन्हां ख्यालां ते सांजो प्रेरणा 
मिलदी ऐ ? एई संस्कृति ऐ। साड़े सोचने कने करने दा ढंग 
संस्कृति ऐ। एह सांजो दूअ्र तरीकेयां ते प्राप्त हुंदी ऐ, किछ 
साडे जमांदरू संस्कारा ते साडे कने पेद। हुंदी ऐ। किछ असां 
दिखी -सिखी नें प्राप्त करदे श्रां ।' 

इसा गला जो साम्हणे रखी ने असां गलाई सकने श्रां-भेई 
इत्थू दे लोकां दा धम-संस्कार, चज्ज चार, रेह न-सेहन बने 
विश्वास सारे इत्थू दिया संस्क्ृतियां दे अंग हन। इन्हां ई सबनां 
गलां दियां विशेषतां दा वणन असां इत्थू कोता ए । 

३ 
संयुक्त परिवार प्रथा 


Joint Family System 


कांगड़े दिया सम्क्रतिया दा पैहेला गुण “मिला जुला परवार ' 
प्रथा ए। एह प्रथा इत्थू दी सम्कृतिया दा मुख अगण । इसा 
दा मतलव एह ऐ भेई सारा टब्वर कट्ठा रेई नें श्रपणे घरे दे बड़के 
दे हुकमे मुतावक कंम करें । सारे टब्बरे दा इक्क इ मता होऐ-- 
टब्त्ररे च ग्रापापंथी न होऐ । 


इत्थू बापू ई सारे टव्बरे दा मोह रीदार हुंदा ए। उसा दी 

लाई नें ई घरे दा सारा कम हुँदा ए । ई सारेयां कने 

बरतदा व्याह रदा ए। सह सबना कन न॑ने देणे दा कंम करदा 

ए । सेह ई घरे दियां सबनां खोटियां खरियां गल्लां दा जिम्मेवार 

हुँदा ए । सब्बे तिसा दे हुकमे नें तिमा दिया सलाई ने सब 
कम करदे हन 


जे घरे च बापू ना होये, तां चाचू सारे घरे जो सांभदा ए-- 
जे वाचु बी ना होऐ, तां बड़ा भाऊ (जिजो बड़का बी गलांदे हन) 
घरे दे कमे काजे जो सांभदा ए. सेह ई अपणे वापुए दियां 
सबनां जिम्मेदारियां जो निभादा ए। छोटेयां बेह णां भाउग्रां 
पढ़ाने जो, तिन्हां जो व्प्राहणे वरणे दो जिम्मेदारियां जो ग्रपणा 
घमं समझी ने पूरा करदा ए । 


होरनां इलाकेयां दे लोकां च चाएं एह रिवाज मुकदा जा 
करदा ए--के जे, भ्रज जमाने दे हालात ई म्रजेए होई गए हन-- 
भेई परवार इकट्ठा नेई रेई सकदा । ग्ज जमाना एह_ ऐ-भेई 
परवारे दे किछ लोकां जो नौकरी करनी पौग्ना करदी ऐ-- 
कइयां जो श्रपणे २ रिजके ताई होरना २ जगां जाणा पौंदा 
ए--इस करी सबना जो ग्रो अड़ रेह णा पेई गेया ए। दूई गल 

एह भेई श्रज लोकां च ईरखा द्वेष इंना बधी गेया ए, भेई ञ्ज 
इक भाऊ दूए भाउए जो दिखी नें नेई सुखांदा । 


पर जित्थू ताई इस इलाके दा तल्लक ऐ, इत्थू दे लोक 


प्रजे बी इस प्रथा जो खरा बुझदे कनें इसा जो घरे दिया 
तरकिया दा साधन समभदे हन । 


0 २ इन 

कं. 


धामिक एकता 
Religious Unity 


धामिक एकता इत्थु दिया संस्कृतिया दी दूई विशेषता ए । 
इत्थू दे लोग चाएं बड़े सिदे साधे हन, पर हन बड़े धामिक 
विचारां दे। इसा गल्ला दी गुग्राई इत्थू दे देवी देबतेयां दे 
श्रणगिणत मन्दर, थान, गुरद्वारे कने डेरे हन-जिन्हां दी गिणती 
सुफने च बी नेई कीती जाई सकदी। इंने धामिक स्थान होर 
कुतीं बी नेई, जिने इत्थू हन । 

इत्थू एह गल जरूर ध्यान देणे ग्राली ऐ, भेई लोक चाएं 
सब्नां देवतेयां जो इको जेई भावना कन मंनदे हन, तिन्हां दी 
ग्रारती-पूजा बी पूरी श्रद्धा ने करदे हन। फिरी वी इत्थू दु ह 
किस्मां दे मन्दरां दी गिणती मती ऐ, जिसा ते पता लगदा ए, 
भेई इत्थू दू. किस्मां दे लोक जियादें हन-- 

(क) इक साकत (शाकत) हन जेह्‌ ड़े शक्ति (दुर्गा) जो मंनदे 
हन । 

(ख) दूए शेव हन--जेह ड़े शिवां दे उपासक हन । 

इसी करी मलूम हुंदा ए, इत्थु देवियां कनें शिवां दे मन्दर 
मते हन । 

इत्थू दे प्रसिद्ध मन्दर, गुरद्वारे, थान कने डेरे जेड़े इत्थू दे 
लोकां दिया धामिक-भावना जो प्रगटांदे कने स्थिर रखदे हन, 
तिन्हां दा वर्णन इयां ए अगले चेपटरां च । 


~—D¥ko— 

कांगड़ा दे मन्द्र 
Temples of Kangra 


श्रसीं एह पेह.लां दसी चुके श्रां भेई कांगड़ें च अणगिणत मन्दर 
हन, निन्हां च बी दुर्गा कने शिवां दे मन्दर मते हन। इत्थू देवी 
(दुर्गा) दे मुख्य मन्दर एह. हन :-- 


(क) चिन्तपुरणी देवी दा मन्दर 


एह मन्दर चिन्तपुरणी देवी दा ए । एथू चिन्तपुरणी 
भगवती दा मन्दर होणे करी नें इस स्थाने दानां ही चिन्तपुरनी 
पई गेया ए। एह स्थान हुश्यारपुरे ते लगभग तीह मील दूर 
तसील ऊने च हुश्यारपुर - धर्मशाला दे रस्ते च (भरवाई ते 
डूढ़ मील ऐ। इस मन्दरे बाबत इयां कथा दसदे हन .-- 


“पांडवां दे जमाने बिच इक माई दास नाएं दा भगत था, 
तिनीं माता दी भगती कीती । माता ने शेर सवारी करी ने माई 
दासे जो दर्शन दित्ते कने वर मगणे वारतें उजो बोलेया। माई दासे 
प्रार्थना कीती--हे देवी ! जे तू प्रसन्न ऐ, तां इत्थु निवास कर 
कने भगतां दियां मुरादां पूरियां कर । चिन्तां जो हर। देवी ने 
माई दासे जो उत्यू मन्दर बणाने दा हुकम दित्ता--कने जित्थू 
श्रज कल देवी दी पिडी ऐ, तित्थू सं श्रन्तध्यान होई गई । तदुए त 
एह मन्दर बणेया ए। श्रज बी माई दासे दे वशे दे लोक तित्थू 
पूजा करदे हन ।” 

इत्थू श्रसूज दे नरातेयां कने चेत्रे दे नरातेयां च मेले लगदे 
हन । देसे दे कोणे २ ते भगत माता दियां भेटां गादे दशन करन 
ध्रौंदे हन कनें श्रपणी श्रद्धा दे फुल चढ़ाई नें मनमंगियां मुरादां पांदे 
हन । 

नरात्रेयां ते छुट साउणी अष्टमी (सावन म्हीने दी 

चिन्तउृरणी दा मेला बोलदे हन-लगभग लख डूढ़ लख जातरू 
इत्थू ्राउंदे हन । कोई भगत पेरी ई माता दा जैकारा बोलदा 


ग्रष्टमी) जो इत्थू इक बड्डा भारी मेला लगदा ए। इसा जो 





मन्दर चिन्तपुरणी जी 
चलेया श्रौंदा ए। कोई होरनां कनें मिली नें माता दे भे चुक्क्री 
माता दियां भेटां गांदा, माता दे दरबारे च पुजदा 7। कोई 
साइकलां उपर चले ग्रौदे हन तां कोई गड्टयां उप्पर । कोई 

मोटरां पर तां कोई मोटर-सँकलां पर छेती २ पुजी ने मातादे 
दर्शन करना चांह दे हन। कोई डंडौत भ्रपणे जिसमे करने सारे 
रस्ते जो नापदा हौलीं २ तित्थू पुजी जांदा ए। गलाणे दा 
मतलब एह, भेई माता दे प्रेमे दे वद्धेयो लखां जातरू मीलां पेडा 
करी ने रस्ते दे दुःखां, कठिनाइयां कनें मुसकलां दी परवाह न 
करदे होए चिन्तपुरणी पृजदे हन। तां तित्थू कट्टर होई नें जिम 
बेला एह. गीत गांदे हन :-- 
रंग बरसे रंग बरसे गुला नारी 
भवन पर रंग बरसे । 
पान सुपारी धजा नारियल, 
पह लड़ी भेंट चढ़ाई, 
भवन पर रंग बरसे ॥ 
तां माता दे प्यारे दा भ्रजेया रंग बरसदा ए, भेई सारा 
वातावरण लाल होई जांदा ऐ। श्रनंदे दा समुद्र उमड़ी पोंदा ए, 
जिदे च जातरू उटकी उटकी, नची नची चुब्बियां लांदे हन, पर 
फिरी बी तिन्हां जो तृप्ती नई हुंदी । श्रष्टमी ते दूए दिन भगत 
वापस श्रपणे २ घरां जो मुड़ना लगी पौंदे हन । 


ईयां एह देवी सारेयां दी चिन्ता जो दूर करदी कनें सबनां 
दियां श्रासां जो पूरा करदी ऐ। "` 


(ख) ज्वाला जो दा मन्दर 


कांगड़े च देवी दा दूश्रा मसहूर मन्दर ज्वाला जी दा मन्दर 
ऐ। इसा देविया जो ज्वाला माई, लाटां श्राली जां ज्वालामुखी 
बी बोलदे हन । एह. मन्दर तसील देहरे च देहरे ते ७ मील दूर 
ज्वालामुखी नगरे च ऐ। इत्थू ज्वालमुखी देवी दा मन्दर होणे 
करी ने ई इस नगरे दा नाझ्रों ज्वालामुखी पेया ए। 


इम मन्दरे च राती दिनें लाटां (ज्त्रालां) जगदियां 
रेह दियां हन, जिन्दा जो भगत जन देवी दा साक्षात्‌ रूप मनी नें 

पूजदे हन, माता दियां भेटां गांदे हन । श्रद्धा मूजब प्रसाद चढ़ांदे 
हन कनें माता दी स्तुति करदे हन :-- 
खोल दे भंडार माता खोल दे भंडार, 
तेरे सन्त खड़े दरबार माता खोल दे भंडार । 
सन्तां कीती जे जेकार, 
माता खोल दे भंडार ॥ 





मन्दर ज्वाला जो 


फिरी जाल्ह से मिली नें “जे ज्वाला माई", “ल टां ग्राली 
माता तेरी सदाई ज॑” जां “जगदीयां जोतां गाली माता 

तेरी सदा ई जै” आदि माता दे जकारे बुलांदे हन, तां मन्दरे दे 
ग्रासे पासे दा सारा प्हाड़ माता दे जेकारेयां कनें गु जी उठदा ए। 
मलूम हुँदा ए, आसे पासे बसदे जंगली जानवर बी माता दे 
जकारे ब्रोला करदे हन । 


ज्वालामुखी मन्दरे बाबत कुछ लोक कथां :- 


इसा मन्दरे बाबत कई कथां प्रसिद्ध हन :-- 


[श्र] (१) जदू दुर्योधने पांडवां जो जुए च हराई नें. 
बनवास दित्ता तां पांडव इत्थ आइ नें रैए, तदू' पांडवां ने एह. 


मन्दर बणवाया । इसा गला जो भगत भ्रज इथां गांदे हन :-- 
कुनी कुनी माता तेरा भवन वणाया, 


कुनी कुनी चौर भझुलाया, भवन पर रंग बरसे 


पंजा पंजा पांडवां नें भवन बणाया, 
ग्रजु चौर भुलाया, भवन पर रंग बरसे ॥ 


(२) दुई गल जेह डी इस मते जो पुष्ट करदी ऐ, सँ एह. ऐ 
भेई ज्वालामुखी दे मन्दरे ते कोई दो फरलांग दूर ऊपर “अ्रजु न 
नांगा” नाएं दा इक टिब्बा ए--जित्थू भ्रजुने दी इक नंगी मूर्ती 
ऐ। लोकां दा विश्वास ऐ, भई इत्थू बेटी ने अजुन तपस्या 
कीती थी | 

(केई लोक ग्रर्जन नागे जो नागार्जन गलांदे हन कनें तिसा 
दा संबंध गुरु गोरख नाथे दिया कथा कने जोडदे हुन ।) 


[ब] इक होर कथा जेह ड़ी इस मन्दरे बाबत बड़ी मसहुर 
ऐ, स एह. ऐ, भई मृगल सम्राट्‌ ग्रकबरे जो जोतां दे वारे भरम 
होई गेया । तिनीं सोचेया, एह. सब पांडेयां दी ठग विद्या ए। सो 
उमा नें जोतां पर लोए दे मोटे २ तौए चढ़ोग्राई दित्ते कने उप्परे 
ते पाणिये दी नैहर दुड़ाई दित्ती । हण उसा ने समभी लेया भेई 
ह.ण जोतां बुझी गेइयां । पर वारे जाइये माता दिया करामाता 
पर लाटांतौएश्रां जो पाडी नें पाणिये दिया धारा जोचीरीनें 
फिरी प्रगट होइ गइयां। ग्रकबरे जो सुत्त जो दवा पेई गेया। 

उठी नें नंगीं नंगीं परीं नसदा २ माता दे चरणां च पुजा! 
पणी गल्तिया पर बार २ माता दे प्रग्गें नक रगड़े, माफी 
मंगी। मातादी सेवा च सूश्रा चोला, धजा (ध्वजा), नरेल 
(नारियल) कने सवा मण सोने दा छत्तर चढ़ाया । एह. छत्तर 
प्रज बी उत्थु इक कमरे च रखेया ए, पर सोने दा नई एं, पता 
नई लगदा, एह किस घाता दा ए। इसा सारिया कथा जो माता 
दी भेटा दे रूप बिच माता दे भगत भ्रज बी इयां गांदे हन :-- 


अकबर वादशाह नें नहर कटाई, 
जल बिच जोत सुहाई, 
भवन पर रंग बरसे । 
नंगी नंगी पैरीं माता भ्रकवर ग्राएया, 
सोने दा छत्तर चढ़ाया, 
भवन पर रंग बरसे ॥ 


[ज] इयां ई साडिया स्वतन्त्र भारते दिया सरकारां नें बी 
दम बारां साल होए, एह. बुझेया, कि इत्थू दे प्हाड़े बिच शैद 
पटरोल बनें गैस हुंगा, ताई ऐह_ जोतां जगदियां हन । एह बुझी 
नें उसा रोमानियां दी सरकारा कने तेल कढणे दा इक समभौता 
कीता । रोमानियां नें श्रपणे कारीगिर इत्थू भेजे। तिन्हां ्राई 
नें वष्डियां बड़ियाँ उच्चियां मशीनां गड्डी दित्तियां । 

कई म्हीने मशीनां दी घिरड़ धिरइ, घड़ीं घड़ीं इत्थ्‌ 
सुणोदी रही. मोटरां जीपां थले ते उप्पर, उप्परे ते थले दौड़दियां 
रेइयां । मलूम हुँदा, भेई श्रज तेल निक्रली प्रौंगा, अ्रज निकली 
झौंगा--पर से भ्रज कदीं बीन न आया, जिसो दी नियालप थी। 
रोमानियां ग्राले मसीनां चुकी चले गए । 

[द] इस गला तेतिनां चों बरसां परन्त रूसे दे कारीगिर 
इत्थू श्राए । तिन्हां जो श्रपणिया कारीगिरया उप्पर बडा 
गमान था। तिन्हां जो पूरी उमेद थी-भेई प्रसां जरूर पटरोल 
कढ़ी नें छड़गे । पर तिन्हां जो बी लगदा ए, देवी दी शक्तिया 
अगें हार मंनणी पेई। से बी ग्रपषणा मुह लटकाई इत्थू ते 
नसी गये । 

इयां इसा देविया दे चमत्कारां वाबत होर बी मतियां 
सारियां क्हाणियां लोक सुणादे हन । 

इत्थू बी चेत्रे कनें श्रस्सुए दे नवरात्रेयां च ज्हारां जातरू 
माता दे दर्शन करन श्रौदे हन । 


(ग) कांगड़े दा बत्र श्वरी देवी दा मन्दर 


एह मन्दर कांगड़ा नग्गरे दे गब्बे ए। इत्थू दी देवी 
बज श्वरी माता गलांदे हन, कांगड़ा नम्गर बज्त्रेश्‍वरी देवी नें 
ई बसाया था । 

गलांदे न महमूद गजनी नें १००९ ई० च इस मन्दरे पर 
हमला कीता कने मन्दरे जो लुटेया । इसा गलां दियां लिखतां 
मिलदियां न, भेई सै महमूद गजनी इस मन्दरे चे ते सत्त लख 
सुन्ने दियां मोह.रां, सेंकड़े मण सुन्नां कनें हीरे मोती, ज्वाहरात 
कनें होर अणगिणत पत्थर लुट्री नें लेई गेया था । 

महमूद गजनिये ते परन्त १३६० ई० च फीरोज तुलक 
बादशाएं इजो लुटेया। 

पुराणा मन्दर १६०५ ई० दे बहू हिल्लणे कने ढेई गेया 
था, भ्रज कले दा मन्दर कांगड़े दिया मन्दर कमेटिया नें 
बणवाया ए । 

एह मन्दर बड़ा उच्चा ए। मन्दरे दे उप्पर लग्गे सुन्ने दे 
कलस इसा दी पवित्ररता दी कहाणी गासे ताई पुजांदे मलूम 
हुँदे हन । मन्दरे पर कुन्दे छत्तर इसा दी मसहुरी चोग्रां दिसां 
फंलांदे लगदे हन । 

चेत्रे कनें श्रस्मुए दे नवरात्रेयां च जेड़े लोक चिन्तपुरणी जां 
ज्वालामुखी दी जातरा बास्तें औंदे हन, से इत्थू बी जरूर औदें 
हून, ताई तिन्हां दी जातरा सुफल बुझी जांदी ऐ। 


(घ) नगरोटे दा चाधुडा दा मन्द्र 
नगरोटे नेडें चाम॒ डा दा मन्दर ऐ। चामु डा भगवती चंडी 

दा इक रूप ऐ। पुराणे जमाने च शुभ निशु'भ नौएं दे दो राक्षस 
थे। तिन्हां नें सारेयां देवतेयां जो सुरगे ते कढी दित्ता। सारे 
देवते मिली नें दुर्गा दे दरबारे च पुजे । उत्थू देवी दी स्तुति कीती, 
देवी प्रसन्न होई। देवतेयां ने राक्षसां जो मारने बास्तें देवी 





भागसुनाथ दे निर्भर 


ग्रग्गे प्रार्थना कीती । भगवती ने चंडी रूप घारी नें शुभे 
निशुभे दा नाश कोता कनें तिन्है! रे दो सेन'पतियां चंड, मु डे 
जो बी मारेया-इन्हां सेनापतियां जो मारने करी नें चंडी दानां 
चामु डा पेई गेया । 

तिसा ही चाम्‌डा दा एह, मन्दर ऐ। एह तिसलाके च 
च बड़ा मसहुर मन्दर ऐ। मंगले जांत्वारे जो तां इत्थू बड़ी 
भीड़ हुंदी ऐ। लोक दूरे २ ते चामु डा दे दर्शन करन इन्थू 
श्रौदे हन । 

कांगड़े च देबियां दे इन्हां बट्ट कनें मसहर मन्दरां ते छुट 
इत्थ हमीरपुर तसीला च टोणी देवी दा मन्दर, नोभ्राही देवी 
दा मन्दर, श्रोवाह देवी दा मन्दर, ऊना तसीला च भद्रकाली 
दा मन्दर कने चिन्तपुरणी दे नेडे सीतला दा मन्दर प्रसिद्ध हन । 
होर बी मते देवियां दे मन्दर ग्रां च मिलदे हन, जेह डे इत्थू दे 
लोकां जो देवी दे भगत सिद्ध करदे हन । 


(ङ) कांगड़े च शिव जी दे मन्दर 
इत्थू शिवां दे प्रसिद्ध मन्दर एह_ हन :-- 


[श्र] शिव मन्दर 'बैंज नाथ'--तसील पालमपुरे च 
बंज नाथ इक प्रसिद्ध नग्गर ऐ। इत्थू शिवां दा इक पुराचीन 


बजनाथ दा मन्दर 


मन्दर ऐ। एह मन्दर ग्रपणी म्हानता करी नें प्रसिद्ध नई, 
ग्रपणियां पराणियां क्लाक्कृतियां करी नें बी सारे देसे च मसहूर 
ऐ। इमा मन्दरे दी कारीगिरी “साडे देसे दी भवन निर्माण 
कला पुराणे जमाने च नी उच्ची थी” इसा गल्ला दी याद 
करांदी ऐ । एह मन्दर वास्तु-कला दा उत्तम नमूना ए। इत्थू 
दिया कारीगिरिया जो दिखी नें अजे दे बड २ कारीगिरां जो 
मुएच उंगली पाणी पादी ऐ। साडे लोक सम्पर्क विभागे दे 

कमेंचारी इस मन्दरे दियां तरवीरां दसी दसी नें इत्थु दी 
अडिश्राई लोकां जो दसदे हन । 


इस मन्दरे च शिवरात्रि जो बड़ा बड्डा मेला लगदा ए। 
इस दिन लोक दूरे दुरे ते इत्थू शिवां दी पूजा करणा झौंदे हन । 


मन्दरे दा इक दृथ्रा टश 
शिवां दिया पिडिया पर बिलपत्ती कनें दूधे दी लस्सी चढ़ांदे 
हन । बरत रखदे हन। शिवां दी कथा सुनदे हन कने शिवां 
दा जागरा करदे हन। 


[ब] कलेमर (कालेइवर) महांदब--एह मन्दर ब्यासा 
नदिया दे कढ़ें तसील देहरा गोपीपुरे च ऐ। इत्थू बसोए जो बड़ा 
बड्डा मेला लगदा ए। उस दिन लोक बड़े चाएं २ भियागाते 
ही उत्थू पुजणे शुरू होई जांदे हन | इत्थू श्राई नें ब्यास नदिया 
दे निर्मल (नीर) जले च जां पंच-तीथिया च न्हाई ने किछ दान 
पुन करदे हन । फिरी पवित्तर मने कनें महादेवे जो जल चढ़ांदे 
हन, मत्थे टेकदे हेन । 

ब्यास नदिया ते छुट इत्थू इक पंच-तीर्थी कुड ऐ--जित्थू 
प्हाड़े चे ते पाणी निकली नें इसा कुडे च पोंदा ए। लोक दसदे 
हन कि इत्थू पंजा तीर्था दा पाणी कट्टा होई नें पौंदा ए। इस 
करी इत्थ स्नान करने दा बड़ा महत्त्व बुझदे हन । ताई मरद, 


2। 


जणासां, बच्चे, बुड़ढे इत्थू इंनें चाए कनें नौंह दे हन, जियां से सची 
मुची हरद्वारे दियां हरदियां पैड़ियां पर ही नौग्ना करदे होन । 
ऊश्रां बी इत्थू स्नान करना पुने दा कंम समभिया जांदा ए। 
कें भाई लोक बोलदे हन कि एह, जग्गा हरद्वारे ते जीं भर 
उच्ची ऐ । 


[ज] शिवां दे इन्हां बट्ट मन्दरां जो छट्टी नें तसील ऊने 
च शिव बाड़ी, देहरे च मधीणिया दा मन्दिर कनें हरेक ग्राएं च 
छोटे २ शिव मन्दर लोकां दी शिवां ताई भगती सरधा जो प्रगट 
करदे हन । 
(च) उांकरां दे मन्दर 


देवी माता कनें शिवां दे मन्दरांते दुटु कांगड़े च कोई 
निक्का जां बडा ग्रां अजेया नई, जित्धू तुसां जो कोई ठाकुरद्वारा 
नई मिलगा, तित्थु भगवान्‌ सालिग्राम (ठोकर), राधाकृष्ण जां 
सीता राम मन्दरां च सजेयो तुसां जो मिलगे। इत्थू दे लोक 
इन्हां जो बी तिसी भावना कने पुजदे हन, जिदे कने सँ देवी 
'जांशिवां दी पूजा करदे हन | इन्हां मन्दरां च सुजानपुर टीरे दा 
मन्दर बड़ा मसहूर कने पराणा ऐ | 


(छ) गूगा 


गूगा कांगड़े दा इक होर मसहूर देवता ए! कांगड़े च 
ग्रांए ग्रांए च गूगे दे थान बणेश्रो हन, तित्थू घोड़े पर स्वार गूगे 
दियां पत्थरां जां लकड़े दियां मूर्तियां रखियां हुंदियां हन । गुगे 
जो इत्थू दे लोक गूगा छतरी (क्षत्री) करी नें मंनदे हन। गूगे 
दी कथा इत्थू दे स्याणे गाई २ नें सुणांदे हन । 

सौण म्हीने गूगा नौमी श्रौंदी ऐ, ताल्हू गूगे दे मेले सुरू हुंदे 
हन । गूग्गे दा छत्तर चढ़दा ए । गूगे दे पुजारिये जो चेला बोलदे 
हन। चेला गृगे दा छत्तर लैई नें, डोरू बजाणे श्रालेयां कने घरीं 
घरीं जांदा ए। उत्थू डौरू बजी बजी नें कनें नची २ नेंगूगे दे 
गीत गांदे हन। लोक तिन्हां जो पेसे, दाणे, कनें रोटियां 

दिदे हन । फिरी गूगे दी छिज घुलदी ए, जित्थू पैहलवान 
घुलदे हन । बुड्डे, स्याणे, गबरू तित्थू नची २ नें, भूमौ २ नें 
टम्मक बजांदे हन । गये दे गीत गांदे हन । खुब ढोल ढमाका 
हुंदा ए । लोक हसदे गलांदे खुशियां मनांदे घरे जो ग्रौंदे हन । 


इस गुगे दा होर बी बट्टा महत्त्व ऐ । नोई फसल निकल, 
तां पहलां नौइयां फसला दा रोट गूगेजो चढ़ांदे हन। जे घरे 
च जीजुए कंडुए दा भें होई जाए, तां बी गृगे जो रोट सुखदे 
हन । ऊश्रां बी हरेक त्वारे (ऐतवार) जो कइयां घरां च गूये 
दा रोट दित्ता जांदा ए । 


इक होर सबनां ते बड्डा महत्त्व जेह ड़ा गूगेयां दा समभदे 
हन, सै एह. ऐ कि जे कुसी जो डंग होई जाए, तां तिस श्रादमिये 
जो गूगें लेई जांदे हन । तित्थू दा पंघारा लाई, पाणी पी नें कनें 
गुगे श्रगें मत्था टेकी नें सप्पेदा जेहर उत्तरी जांदा ए। इयां 
एह गूगा इत्थु बड़ा प्रसिद्ध देवता ए । 


(ज) वावा बालक नाथ जां दियूट-सिद्ध 


कांगड़े दे घामिक-जीवने च सिद्ध जां बाबे बी भ्रपणी खास 
जगा रखदे हन। जित्थू लोक देवी देवतेयां दियां शक्तियां च 
यकीन रखी नें बडी सरधा कनें तिन्हां जो मनदे हन, तित्थू लोकां 
जो सिद्धां दियां करामातां च बी पूरा विसवास ऐ। इत्थू कई 
बावे जां सिद्ध मसहुर हन । तिन्ह च बाबा बालक नाथ ऐ जिजो 
“बट्टा बाबा” जां “दियूट-सिद्ध” गलाई नें मंनदे हन। एह 
बाबा तसील म्हीरपुरे च बडसरे दे नेडें ए । 


इत्थू प्हाड़े दिया गुफा च बाबा बालक नाथे दी मूर्ति 
बणियो ऐ । पेहलां गुफा ताई पुजणे जो लकड़े दी मांज लगी 
थी, हर पक्कियां पेड़ियां लाई दित्तियां हन । इत्थू हरेक ध्वारे 
जो मेला लगदा ए, दूरे २ ते जातरू छेलू कने बाने दिवां लाल 
धजां लेई नें बाबे दे गीत गांदे पंधाड़ो देण ग्रौंदे हन। इत्थू 
आई नें बाबे जो बकरू कने धजां चढ़ांदे हेन । होर भेटा, जो 


हि. 


सुखण कीती होऐ, से तित्थू चढ़ांदे हन। फिरी छेलुए जो 

बिजांदे हन, जे छेलू बिज्जी पौए, तां बुभदे हन, भेई बाबे नें 
तिन्‍हां दी पंधाड़ी मंजुर करी लेईं ऐ। फिरी बाबे दे गुण गांदे, 
मत्था टेकदे, जेकारे बुलांदे मुड़ी श्रीदे हन । 

इस स्थाने दे थले लगभग दो मील छाह-तलाई इक जगा 
ऐ, गलांदे हन, इत्थु बाबा जी निके हुंदे गाई चारदे थे कने तप 
करदे थे । इक बुड़ी तिन्हां जो रोटी कने छाइ दा कटोरा दिदी 
थी। बाबा जी रोटियां इक जगा संभाली नें रखदे थे, छाइग्रा 
जो तलाइया च पाई दिदे थे। सँ ई एह तलाई ऐ । इसा तलाइया 
दे बी बाबे दे जातरु जरूर दर्शन करदे हन । 


इत्थू दे लोक बड़े भोले भाले हन । जे कोई मते दिन विमार 
रए, कोई पागल होई जाए जां घरे च लडाई भगड़ा रए, जे 
मु डु स्कूले न जाए, तां बुझदे हन कि इसा जो बाबे दा खोट ऐ। 
फिरी सं बाबे जो पंधाड़ी सुखदे हन । फिरी से मिली नें बावे दी 
पंधाड़ी देण जांदे हन । 


इयां इन्हां सिद्धां दा बी इत्थू बड़ा महत्त्व ऐ । 
(झ) डेरे 
इन्हां मन्दरां थानां ते छूट इत्थू साधुग्रां, महंतां दे डेरे 
कनें मठ वी हन, जिन्हां च इत्थू दे लोकां दी बड़ी सरधा ए। 
इन्हां डेरेयां च सबनां ते प्रसिद्ध डेरा बाबा रुद्रानन्द ऐ, जिजो 
बाबा रुद्र बी गलांदे हन । एह डेरा तसील ऊने च ऐ । इत्थू १०२ 
बरसां पुराणा अखंड धुणा ए। तित्थू पुण्यां जो, मस्या जो, त्वारे 
जो लोक श्रौदे हन । धूणे पर मत्था टेकदे हन। धुणे दी वभूता 
मत्थें लांदे हन । इत्थू दे मुखिया महन्त हन। इत्थू श्रौणे श्राले 
जातरूभ्रां जो लंगरे च रोटी मिलदो ए । 
बाबा रुद्र, दे डेरे ते छुट धर्मसाला महंता दा डेरा, कंदरोड़ी 
दे महंता दी गद्दी कनें होर बी कई डेरे इत्थू हन । 


—O & c— 

००» 


कांगड़े दे गुरद्वारे 


Gurudwaras of Kangra 


कांगड़े दी घामिक विशेषता इत्थू दे मन्दर जां थानही 
नहीं, इत्थू दे गुरद्वारे वी हन। इयां तां इत्थू छोटे गुरद्वारे 
होर बी हन, पर व्यासा दे कंढे नादौने दा गुरद्वारा कने “मेडी 
दा गुरद्वारा जां डेरा बाबा गुरभाग मिह” बहुत मसहूर हुन । 


(क) नादोने दा गुरद्वारा 


एह, गुरद्वारा गुरु गोबिन्द मिहे जी दे जमाने दा मंनिया 
जांदा ए। इत्थू गुरु जी ने मुगलां कनें लड़ाई कीती थी। एह. 
एतिहासिक गुरद्वारा इस्थू ब्यासा दे बंनें ए । 


(ख) डरा बाबा गुरभाग मिहे दा. गुरद्वारा 


एह. गुरद्वारा तसील ऊने च हुझ्यारपुरे ते कोई २८ मील दूर 
हुश्यारपुर ते म्हीरपुरे दे राहेच ऐ। इसा जो “मैड़ जां मंड़ो दा 
गुरद्वारा बी बोलदे हन | हैतां एह सिखां दा धामिक स्थान 
(गुरद्वारा) पर इत्थू दे हिन्दुग्रां दे दिलां बिच कदीं ए गल नई 
ग्राई--कि एह कुस रा ए, कुस रा नई। से इत्थू तियां ही सरधा 
कनें औंदे हन, जयां ्रपणे देवी देवतेयां दे मन्दरां च। इत्थू बी 
से “ग्रन्थ साहेबे” अग्गे आई ने तियां ही प्रेम भावना कनें श्रपणा 
सिर नमांदे हन, जियां होर दवतेयां दियां मूर्तियां भ्रग्गें । इत्थू 
बी से तियां ही ध्यान मगन होई नें सब्द कीर्तन करदे कनें 
सुणदे हन, जियां श्रपणे मन्दरां च माता दियां भेटां गांदे हन 
जां ठौकर दुभ्रारेग्रां च च कीतेन करदे हन। इत्थू बी से तियांई 
संघा पाड़ी नें “जो बोले सो निहाल, सत सिरी अकाल” दा 
नारा लांदे हन, जियां श्रपणे देवी देवतेयां दा जैकारा बोलदे हन। 

इन्हां गलां ते पता लगदा ए, भेई इत्थू किनी भावनात्मक 
एकता (motional Integrity) ऐ । 

इत्थू (गुरद्वारे च) ईयां तां हरेक पुनियां जो कने हरेक 
त्वारे, कनें मंगले जो जातरू श्रौंदे हन--पर होलियां च इत्थू 
इक बड़ा बड्डा मेला लगदा ऐ। ताल्हू इत्थू लखां दी गिणतियां 
च पंजाबे ते सिख भाई श्रोंदे हन, म्हाचली भाऊ-बेहण। बी 
चाएं चाएं मेला दिखणा श्रांदे हन। पर क्या मजाल, जे कदी 
बी इत्थू किसी किस्मां दा झगड़ा होए, जां लुट मार होई होए, 
जां किसी माऊ-बेहणा दी बेज्जती होई होए । 


दो दिन होलियां दा मेला हुंदा ए। तीये दिन पुन्या जो 
होला भहल्ला हुँदा ए। इस दिन मंजी साहेवे च सिख भाई इक बड्डा 
उच्चा भंडा चढ़ांदे हन । भंडा चढ़ने ते परन्त सिखां जो श्रपणे 
श्रपणे घरीं जाणे दी छुट्टी मिली जांदी ए । मेला बिखरी 
जांदा ए। 

इन्हां सारियां गलां दा मतलब एह ऐ, भेई कांगड़े दे लोक 
चाएं किने बी अपणे धमं दे पक्के होण, कुसी बी देवते जो मंनदे 
होण, कुसी बी'सिद्धे पीरे च यकीन रखदे होण, पर इन्हां च 
से गल नई | जे श्रपणे धमं दे जोसेच दुएग्रां मुड फटाने बास्ते 
तियार होई जाण। इत्थू तुसीं दिखेया किन्ने देवी देवता, 
मन्दर कनें थान हन, पर इत्यु कदी बी इन्हां गलां जो ल॑ई नें 
झगड़ा नई होएया, कदी कोई दुघटनां नई घटी, ना ई कदी 
इक दूए दे सिर मुड काटे। इत्थू सारे लोक श्रप्पू च इक 
दूए दे धर्मे दा, इक दूए दे देवते दा श्रादर करद होए मिली 
जुली नें प्रेम कनें श्रपणा समां बितांदे हन। सच्ची गल तां 
एह. भेई इत्थू पूरी धामिक कनें सांस्कृतिक एकता ए । इत्थू दे 
विरोधे बिच बी इक मेल ऐ (74/9 ४१ ०९75/४) । इत्थू 
दे बखरे पणे च बी इक कठपण ऐ। इत्थू ब्यष्टिया च बी 
सभप्टिया दी भावना ए। 


—oo— 


26 


नल 


दस पियार 


Love for Count ry 


कांगड़े दे लोकां दा देम पियार सबनीं थाई बड़ा मसहूर 
ऐ। भ्रपणे देसे कने पियार इन्हां दिया नसा २ च भरेया ए। 
इत्थू दे लोकां जो ग्रपणे देसे दी इक इक चीज पियारी ऐ। 
इत्थू दे डू घे २ नालू छले २ गबरू, बांकियां २ नारां कनें 
तिन्हां दियां सहते साईं मिठियां २ बोलियां, इन्हां सारियां चीजां 
जो दिखी नें इत्थू दे लोकां दा दिल नची उठदा ए सेंताल्हू 
मस्त होई ने गाई उठदे हन :-- 
जी मेरा कांगड़े दा देस न्यारा । 
डू घी डूघी नदियां 
तां सली सैली धारां, 
रो सँली संली धारां ॥। 
छेले छेले गबरू-- 
तां बांकियां बांकियां धारां, 
ग्रो बांकियां बांकियां धारां ।। 
बोलणा ते बोल पियारा-- 
जी मेरा कांगड़ा देस पियारा ॥ 


यां गांदे जो सुणी नें दूए माहणू बी चुप नई रेई सकदे, 
तिन्हां दे दिले च बी पियार लेहरां मारण लगी पौंदा ए, सँबी 
भ्रपणे दिले दे भाव ईयां प्रकट करदे हन :-- 
कांगड़ा एह देस मिजो 
जानी ते बी पियारा ए। 
हरे भरे बण जिदे, चोले जो संवारदे । 
सूह णे मन मोह णे फुल, जिसा जो संगार दे ॥ 

कोलां तोते मोर पेंछी, जिह दी आरती उतारदे । 
छल छल नदी नालू, पापियां जो तारदे ॥ 
से ई एह. देस सारी 
दुनिया ते नियारा ए: 
कांगड़ा एह देस............ 
इत्थु दे लोकां दा जीणां चाएं मता ही कठिन ए । भियागा 
उठी नें संका ताई पता नहीं इन्हां जो किने क कंम करने 
पौंदे हन। इन्हां दा जीणा कमंखेतरे दा साक्सात रूप मलूम 
हुंदा ए। तड़के भुस झुसें ही उठी नें खेतिया दे कमे च जुटी 
जांदे हन । लोई होइया ते गोए, कड़े दा कम करदे, किच्छ 
दतियालू खाई नें डंगरेयां दे चारने जां घाए पट्ट दा इन्तजाम 
करदे हन। इंने च दोपहर होई जांदी ए। फिर से रोटी खाई 
नें कुसी न कुसी कंमे च जुड़ी जांदे हत । एह सबो कंम भियागा 
ते लेई ने संका ताई करदेयां इन्हां दा लक्क दुखण लगी पौंदा 
ए। परकंम फिरी भी नहीं मुकदा। कदीं कदीं कोई इन्हां 
कंमां ते दृ.खी होई नें गाणा लगी जांदा ए :-- 
घरे दा सियापा असां कुण कुण पिटणा । 
घानां बिच जान देई, कम पौंदा करना । 
चौं जंघा म्राला भाऊ, मोर पौंदा बणनः ॥ 
उट्टी कने दिक्खा लक्क, कने बी न हुंदा ए । 
तालू ताई सूरज बी, पच्छमे घरोंदा ए ॥ 
फिरी दिक्खा कम पेया, तितणे दा तितणा । 
घरे दा सियापा असां, कुण कुण पिटणा ॥ 
इयां ही कई जणासां गांदियां हन :-- 
जली जाए प्हाड़ां दा देम, 
श्रम्मां जी मैं नई बसणा । 
पर इत्थू दे लोक अपणी इसा कठण कने मुस्कलां भरी 
जिदडियां च भी हसदे रेहदे हन। प्हाड़ां च चाएं उन्हांजो 
किने भी कस्ट कें न होण, फिरी भी से इन्हां कस्टां जो मदानां 
दे सुखां ते खरा बुझदे हन। ताइ सै गांदे हन :-- 

प्हाडां दा रेहणा चंगा ग्रो गहिया, 
प्हाड़ां दा रेहणा चंगा प्रो। 

इक ते सहिरांच गर्मी जे हुँदी, 
प्हाड़ांदा सीत न जांदा श्रो ! 

सहिरां च हुंदियां बडियां धोखे बाजियां । 
प्हाड़ां दा धर्म चंगा ग्रो ॥। 


इत्थू दी ठंडी होग्रा, बरफां दा पाणी, इत्थू दे सूहण २ फुल, 
इत्थ्‌ दे लोकां जो पियारे हन । इन्हां जो छट्टी ने सँ होर थीं कृतीं 
बी नई जाणा चांहदे। इन्हां जो इत्थू दा जीणा ही पियारा 
लगदा ए :-- 
जीणा प्हाड़ां दा जीणा, 
ठंडी २ हवा चलदी, बरफां दा पाणी पीणा । 
जीणा प्हाड़ां दा जीणा । 
होरनां दे बागीं, सब फुल फुलदे, 
मेरे बागे फुल गोभी । 
खाणे पीणे दा लोभ न भ्रडिये, 
नेनां तेरेयां दा लोभी ॥ 


ग्रपणियां माऊं कने इत्थ्‌ दे निके नियाणे बचपणे ते ही 
गाणा लगी पौदे हन .— 
ठंडी २ हवा जे भुलदी, 
झुलदे चीलां दे डालू, 
जीण कांगड़े दा ॥ 
मर्द घरां ते बाहर कमांदे । 
घरे च हथणू मधाणी घुमादे ।। 
भोला रज्जी रज्जी पोवे श्रो । 
गारिया देइ दित्ता इत्थे धियालु । 
जीणा कांगडे दा ॥ 


इयां ही इत्थू दे होरना लोक-गीतां च इन्हां दे देस पियारे 
दी भाती साफ दिसदी ए । 


29 


पर इसा दा एह मतलब नई, भेई इत्थू दे लोकां जो सिरफ 
श्रपणे कांगड़े, तित्थू दे प्हाडां, बरफां, डू घे नालुश्रां, उच्चे क्वालुश्रां 
चीलां दे हरे २ डालुआं कने ई पियार ऐ। तिन्हां जो इत्थू दे 
टिल्ले टिब्बे, ठंडियां २ पौणां कनें सीतल पाणी ई पियारे हेन, 
बाकी देसे कने तिन्हां जो कोई बास्ता नई, न ई ्रपणी मात- 
भूमियां कनें तिन्हां जो कोई पियार नई, एह. गल सोचणी बी 
साड़ी भुल हुंगी, तिन्हां कनें साडी बेइन्साफी हुंगी। तिन्हां दे 
दिले बिचम्रपणे देसे दाबी उंना ई पियार ए. जिना ग्रपणे 
प्रदेसे दा । तिन्हां जो श्रपणी मातभूमिया कनें भी उंना ई 
पियार ए जिना ग्रपणिया माऊं कने। तिन्हां दे लोक गीतां ते 
ई पता लगदा ऐ, भेई जदू बी देसे जो इत्थु दे लोकां दी कोई 
जरूरत पेई से झटपट श्रपणियां जानीं कुर्बान करने जो तियार 
होई गए । इत्थू दे गबरूओं दे दिलां बिच ई नइ, इत्थू दे 
छोटेयां बड यां सारेयां दे दिलां च देसे दा पियार ठाठां मारदा 
ए । इस गलां दी मिसाल सांजो पंहलां चीने दिया लड़ाइया 
दे मौके फिरी पाकिस्ताने दिया लड़ाइया दे मौक देखणे जो 
मिलदी ऐ। जियां सन्‌ १६६२ च चीने नें धोखे करने साडे देसे 
उप्पर हमला करी दित्ता, सारे देरा बासी श्रपणे देसे दी रक्षा करने 
कने दुममणे दे दंद खट्रो करने वास्ते दौडी पेऐ। भला कांगड़े 
दा गवरू घर कीयां बेठी सकदा था? तिनीं बी फौजांच भरती 
होई ने बंग्यि जो मजा चखाणे दा निमचा करी लेया कने श्रपणे 
बापुए पास जाइ ने उजो बोलेया :-- 

मैं बी भरती होइ जाणा मेरे बापू । 
मैं ब्री भरती होई जाणा । 
चीने नें हमला कीता ग्रसां पर, 
उसा जो मजा चसख'णा, 
मैं वी भरती होइ जाणा ॥। 


बापुए ने उमा दे देस पियारे जो दिखी नें, भरती होणे 
दी ग्राज्ञा देई दित्ती । फिरी से श्रपणियां भ्रम्मां पाम ग्रमीर्वाद 
लेण गेया, तां सैब्री ताल्हु नई रोई, नई कुरलाइ कनें न ई 

उसा दियां श्रक्खां चो अंजू निकले--उल्टा से शेरनी मां बणी 
नें पुत्ते जो श्रपणे दुधे दी सौंह दिदी ऐ कनें बोलदी ऐ :-- 
जा बच्चु श्रपणे जो भरती कराई ले। 
शेर बच्चा जणेया, जा ! नेफा जो बचाई लै ॥ 
धरती नी देणी, नाले खूने दे बहाई ले । 
मरी ने जां मारी नें, तू नां चमकाई ले॥ 


इत्थू दे गबरूई वीर नई, इत्थू दी जणास बी देमे जो 
बचाणे लई श्रपणे बभिये कने लड़ाइया च जाणा चांदी ए। 
सै बी इस कम्मे च पिच्छे नई रेहणा चांहदी । ताई से पणे मरदे 
जो बोलदी ऐ :-- 
मेकी बी लेई चल नेफा जो, 
मेरे बांकु देया चाचुग्रा । 
हौं गलांदियां सच बो, 
मेरे बांकु देया चाचुश्रा॥ 
मैं तां सुणेया जंग लगी पई ग्रो, 
चीने दी फौज अगे बधी गई ग्रो । 
तिरंगा लेया मैं हत्य बो, 
मेरे ब्रांकु रेया चाचुआ ॥ 
जेहड़ी कोई नौई ब्याही कनें नई जाइ सकदी, से अपणे 
मरदे जो इयां करी भेजदी ऐ :-- 
चुड़ जो लाज मत लांदा ग्रो फौजिया । 
जम्मुए दे मोचे जो मारेयां रो फौजिया । 
चुड़े जो लाज मतलांदा श्रो । 
खण खणौंदा बोले मेरिया वाइ दा चुडा श्रो । 
हारी कने घरें मत ग्राउंदा ग्रो ॥ 
इन्हां सारियां घटनां ते पता लगदा ए भेई एइ सारियां 
गलां केवल ख्याली जांकल्पना दा चमत्कारा ई नइ, एह, 
बिल्कुल सचाई पर श्रधारित हन। अज बी इत्थ दे ज्हारां 
नौजुञ्रान फौजा च हन, जिन्हां चीने कनें पाकिस्ताने दिया 

लड़ाइथा बिच दुसमणे दे छक्के छुड़ाई दित्ते ) कने भ्रपणे देसे दा 
नां सारे संसारे च चमकाई नें श्रपणी वीरता दी धाक दुसमणा 
उप्पर जमाई दित्ती । मेजर जनरल जकक चन्द कटोच, ले० 
जनरल के० एस० कटोच, ले० जनरल वी० एस० पठाणिया, 
मेजर जनरल वीरेश्‍वर नाथ (रिटायर) इत्थू दे ही सपूत हन, 
जिन्हां ने देसे जो श्रौखे बेले सम्भालेया कनें भ्रज बी संभाला 
करदे हन । इन्हां ते छुट इत्थु दे होर मते जुभ्रान श्रज फोजा दे 
उच्चेयां उच्चेयां श्रोह देयां पर हन, जेह ड़े राती दिने देसे दियां 
हद्ां पर भ्रपणियां चौडियां छातियां ताणीं खड़ोते रंह दे हन। 
तिन्हां जो दिखी नें भारत-बेरियां जो इस देसे बल अ्रक्ख चुकी 
नें बी दिखणे दी हिम्मत नई पौंदी । 

इन्हां फौजी जरनेलां-कमांडरां कने होरनां श्रफसरां जो 
छुट्टी नें इत्थू होर बी भ्रजेए देस भगत होए हन, जिन्हां नें 
मुलख जो श्राजाद कराणे वास्ते श्रपणा सब किछ कुरबान करी 
दित्ता, कनें सारी उमर श्रग्रेजां दियां जेलां च गुजारी दित्ती। 
इन्हां च डाडे सीबे दे बाबा कांसी राम सबनां ते मसहूर हन, 
जेड़े ' प्हाड़ी गान्धी” नाएं ते प्रसिद्ध हन। तिन्हां बास्तं लोकां 
दे दिलांविच तिनी ई श्रद्धा ए--जिनी महात्मा गांधिये ताई । 


इयां सह प्रदेस सिरफ मस्तानेया दा ही प्रदेस नई, वीरां 
दी जन्मभूमि बी ऐ। अ्पणे देसे कने प्यार इन्हां दी सम्यतां दा 
खास गुण ऐ | 


—nRo— 

+ A बक हो 
कांगड़े दे निहार 
Festivals of Kangra 


सारे देमां दे श्रपणे २ तिहार हुँदै हन जिन्हां जो तित्थू 
दे लोक बड़े चाएं चां मनांदे हन । तिहार तित्थू दिया 
संस्कृतिया दे प्रतीक (निशानी) हुँदे हन । इन्हां तिहारां जो 
मनाई नें लोक जित्थू किच्छ ्रानन्द लेंदे हन, तित्थु इन्हां तिहारां 
कने मम्बन्ध रखणे ग्राले महापुरुषां जो चेता करी नें किच्छ 
प्रेरणा बी पांदे हन । 


कांगड़े च बी मते सारे तिहार मनाये जांदे हन। से इत्थू 
दो संस्कृतिया दे -ख ग्रंग हन | इत्थू दे लोक श्रपणे सारे तिहारां 
जो बड़े जोसे कनें मनांदे हन | जदू वी कोई तिहार इस्थ्‌ 
्रौऐ. तां चाएं तिन्हां जो किने बी कंम के होण? घरां च 
किने बी बखेड़े केन होण ? से भ्रपणे तिहारां जो मनाणे ताई 
समां कडी ही लेंदे हन । इत्थू दे प्रसिद्ध तिहार एह हन। 
वैहलां तिन्हां तिहारां जो दसदे श्रां जेहड़े सारे देसे च मनाए 
जांदे हन, से एह हन : - 


(2) सार्व द्रोचिक ते हार 
[Common Festirals] 
(क) नरात्रे (नवरात्र) 


नरात्र भगवती चंडी दी यादा बिच मनाये जांदे हन। 
एह. इक बरसा बिच दो बार श्रौदे हन। इक बारी चेत्र शुक्ल 
परवे च चैत प्रतिपदा जो सुरू हुँदे हन। दूई बार श्रस्सुए दे 
शुक्ल परवे दिया प्रतिपदा जो । 


नरात्रे सत्त हुंदे हेन । अ्रठमें दिन ग्रष्टमी हदी ऐ, तिमा 


चड 


जो दुर्गा अष्टमी बोलदे हन! कांगड़े दे लोक बड़ियां सानां कने 
बड़े उत्साहे कनें नरात्रेयां जो मनांदे हन। नरात्रेयां च लोक 
बरत रखदे हन। दुर्गा देवी दी पूजा, पाठ करदे हन। जौ उगांदे 
हेन । कलसा स्थापित करदे हन ग्रष्टमी आले दिन कंजका 
दी पूजा करदे हन । 

इयां एह. नरात्रे इत्थु दे लोकां दी दुर्गा दे प्रति भक्ति 
भावनां जो प्रगट करदे हन । 


(ख) राम नोमी 
दुर्गा भ्रष्टमी ते दूए दिन राम नोमी दा तिहार श्रौंदा ए। 
इस दिन भगवान्‌ रामचन्द्र दा जन्मोत्सव मनांदे हन। लोक 
घरे २ रामायण दा अखण्ड पाठ करदे हन। भगवान्‌ राम दे 
जीवन दियां झातियां बजारां च कढ़दे हेन । कुतीं २ रामनौमी 
जो मेला बी लगदा ए। 


(ग) बसो (बेंसाखी) 


कांगडे च बसोए दा तिहार मेष संक्रांति भ्रर्थात्‌ बसाख 
म्हीने दिया संगरांदी जो मनांदे हन । इस दिन किसे तीर्थ स्थाने 
पर जां बगदे पाणिये च स्नान करना बड़े पुने दा कम समकेया 
जांदा ए। इस करी नें लोक तड़के उठी नें कसी दरियाए च जां 
कुमी नदिया चजां होरथीं बगदे पाणिये च जाइनें स्नान 
करदे हन । समरथा घ्राले लोक हरद्वार जां प्रयाग श्राद तीर्था 
पर बी चली जांदे हन। कई लोक कलेसर जाई नें ब्यामा च 
जां पंज तीथिया च स्नान करदे हन, तित्थू न्हौणा बी इक तीर्थे 
पर न्हौणा बुझदे हन । 

स्नान करी नें पाणिये दा भरोया नौश्रां घड़ा, कने किच्छ 
आटा सीधा, पैसे दान करदे हन। इसा दा अजके दिन बड़ा 
महत्त्व ऐ | 

कुतीं कुतीं इस दिन मेला बी लगदा ए, जियां बसोए दे 
मेले दा वर्णन अस्सी प्रगे करगे । 


34 


(घ) निर्जला-एकादशी 


एह तिहार जेठ भ्हीने दी एकादशी जो मनांदे हन। इस 
दिन लोक बरत रखदे हन। इस दिन लोकां जो मिट्रा पाणी 
पियाणे दा बड़ा पुन हँदा ए। इस करी लोक मिट्रे पाणिये 
दे भरेयो घड़े दान करदे हन, कनें भरो लाइ नें तित्थु ठण्डा 
मिट्रा सरबत लोकां जो प्यांदे हन । बरती लोक निर्जला- 
एकादशी दा महातम सुणदे हन । राती जो फलाहार करदे हन । 


(ङ) कृष्ण जन्माष्टमी 


्रजेया कण ग्रभागा भारत-बासी हुंगा, जेहड़ा इस तिहारे 
बाबत नेई जाणदा ? इस तिहारे जो सारे लोक बड़िया सानां 
कने मनांदे हन । एह तिहार भादों म्हीने दे कृष्ण परवे दिया 
अप्टमी जो झ्रौंदा ए। साढ़ियां पंज हजार बरसा होइयां श्री 
कृष्णे न इसी दिन मथरा च वमुदेवे दे घर जन्म लेयाथा। 
कृष्णे जो सारे हिन्दू भगवान्‌ दा अवतार मंनदे हन, जिनीं 
सबनां दुष्टां कने राखसां जो मारी न पृथ्वी दे भारे जो हल्का 
कोता | तदुएं ते इम ने जो इक तिहारे दे रूपे च मनांदे 
हन । 

कांगड़े च बी इस तिहारे जो तिसी घुम धामा कने रौणकां 
ने मनादे हन, जिसा ने बाकी देसेच। भियागा ते हो घरां च 
कृष्ण जन्म दे गीत गाणे सुरू होइ जांदे हन। कृष्णे दी पूजा 
हंदी ऐ। लोक इस दिन बी 'ठाकरांदा बरत” रखदे हन। 
मन्दरां च पंवूड़ पांदे हन ' जिन्हां च बाल कृष्णे दी मूर्तियां जो 
भूटे दिदे हन। कृष्ण जन्मे दियां झातियां दसदे हन । कृष्ण 
जन्मे दी कथा सुणदे, कीतेन करदे हन । गलाणे दा मतलब एह, 
भेई सारा बातावरण खुसिया च भूमी उठदा ए। इयां लगदा 
ए, जियां सची मुची कृष्ण जन्म होया होऐ । 


ग्रधिया रातीं जिस बेला चन्द्रमा चढ्दा ए, ताल्हू कृष्ण 
जन्मे दा ममां समभेया जांदा ए। ताल्हु घरां च थालियां 
बजदियां हन। शंखां, घंटियां, छेनेयां दियां ग्रबाजां कने सारा 

देस गुजी उठदा ए। लोक ताल्हू कृष्ण जन्मे दा गीत गांदे हन :-- 
जन्म अष्टमी बुधवार 
कृष्णे ने जन्म लेया जी । 
कृष्णे मारी ऐ पेह लड़ी छाल, 
जमना दे कंढें पेया जी ॥ 
~ जां-— 
तन्द घर जन्मे कृष्ण मुरार जी, 
जानी बलिहार जी, मैं जानी बलिहार जी । 
ताल्हू श्रनन्दे दी श्रजेई बरखा हुंदी ऐ, भेई हरेक मद नन्द 
बणी जांदे हन, हरेक जणास यशोदा होई जांदी ऐ। फिरी मिली 
नें कृष्णे दी आरती करदे हन, प्रसाद खाई नें बिसराम करदे हन । 


(च) देह रा 

एह तिहार बी सारे मुलखे च मसहूर तिहार ऐ। इसा जो 
इत्थू दे लोक बी बड़ियां खुसियां कने मनांदे हन । एह तिहार 
्रस्सू म्हीने श्रौंदा ए । दसहरे दे पैहलां नरात्रे हुँदे हन। 
वैहले नरात्रेते ई ग्राएंग्राएं, नग्गरे नग्गरे च रामलीला सुरू 
होई जांदी ऐ। रामलीला दिने जो हुँदी ऐ। रामलीला च राम 
चन्द्र, लखमण, भरत, शत्रुघन, सीता कनें हनुमाने दे सवरूप 
बणाई ने सीता दे जन्मे ते लेई नें रामचन्द्र दे राज तिलक 
ताई रमेणां दिया सारियां घटनां लोकां जो दसदे हन । धामिक 
भातियां बी कढ़दे हन । लोक रामचन्द्रां दे दसन करी नें बड़े 
खुस हुँदे हन, तिन्हां दी बनती करदे हन । 

रातीं जो राम नाटक हुँदा ए । राम नाटक दिखी नें लोक 
जित्थू नाटके दा भ्रनन्द लेदे हन, तित्थू रामचन्द्रां दे कमा ते 
सिक्षाबी लेंदे हन। रामलीला जां राम-नाटके ते छुट लोक 
घरांच रामायणां दा पाठ करदे हन । कीर्तन करदे हुन कनें 
रामगुण गांदे हन । 

दसमी जो देह रा हुँदा ए । उस दिन इक बड़ा बड़ा मेला 
रावण, कु भकरण कनें उसा दे सम्बंधियां दे बंजां दे बुत बणाई 
नें फूकदे हन । जिन्हां जो इत्थु दे लोक दमोदरियां गलांदे हन । 

एह. तिहार लोकां जो दसदा ए, भेई बुरे कमां दा म्हेसां से ई 
नतीजा हुंदा ए जेहड़ा रावणे जो भुगतणा पेया। इयां एह. 
तिहार लोकां जो बुरे कंम छट्टी नें सदा खरे कम करने, रामचन्द्रां 
दे आदसे पर चलने दी प्रेरणा करदा ए। 

(दसेह रे ते पैहलां नरात्रेयां च लोक चिन्तपुरणी कने 
ज्वालामुखी दी जातरा बी करदे हन, जिसादे बारे च पैहलां 
ई दस्सी चुके ग्रां ।) 


(छ) करवे चोथ 


एह जणासां दा तिहार ऐ । इस तिहारे जो जणासां बरते 
दे रूपे च मनांदियां हन। करवे चौथ, दूश्रा हरेयाली (हरि- 
तालिका) तिया गौतरी (गौरी तृतिया) । ईन्हां तिन्हां बरतां 
जो सारे म्हाचले दियां सुहाग-बंतियां जणासां अ्रपणे सुहागे दी 
वृद्धिया वास्तै रखदियां हन। करवे चौथ इन्हां च बड़ा प्रसिद्ध 
तिहार ऐ। 

एह तिहार दियालिया ते पहूलां दसेहरे ते परन्त 
चतुर्थी तिथिया दे दिन रौंदा ऐ । क्वारियां कुड़ियां इस बरते जो 
मने दियां इच्छा पूरी होणे ब्रास्तें रखदियां हन! ब्याहियां अपणे 
पति दी आयुवृद्धि बास्तें रेखदियां हन । 

इस दिन तड़के ई उठी नें जणासां सरगी खांदियां हन। 
तरकालां जो थालियां च बदाम कनें मठियाई रखी नें अपणे कुले 
दे बट्ट मनुखे दी पूजा करी नें श्रसीर्वाद लेदियां हत। फिरी 
थाली बटांदियां हन । करवे चौथा दी कथा सुणदियां हन । 

रातीं जो चन्द्रमा दिखी नं, उसा जो ग्रघं देई नें भोजन 
करदियां हन । 

इस वरते दे बारे इक कथा भविष्यत्‌ पुराणे च ग्रौदी ए :— 

इक राजे दी इक कुड़ी थी । तिसा दे सत भाऊ थे । भाऊग्रां 
जो से बेहण बड़ी पियारी थी! से तिसा बगैर रोटी नई खांदे 
थे। इक रोजे तिन्‍्हां दी बैहणा दा ब्याह होई गेया। भ्रजे से 
मकलावे नसों गई, करवे चौथ गाई गई। तिसा कुड्या बी 

बरत रखेया। तिसा दे भाऊग्रां नें सोचेया भेई इसा जो भुं नें 
बड़ी तकलीफ होणी ऐ। उन्हांनें तिसा जो बरत छट्टी देणे 
बास्तें गलाया । पर उसा बेहणी बोलेया, भेई चन्द्रमां जो 
ग्घ देई ने रोटी खाणी ऐ। 


भाऊग्रां नें इक तरकीब कीती। नोकरां जो दूर प्हाड़े पर 
ग्रग्ग बाली नें तिसा अगे म्हीन चादर ताणी के बेठणे जो गलाया । 
भाऊम्रां नें रोला पाई दित्ता, भेई चन्द्रमां चढ़ी पेया ए। राज- 
कुमारिया ने सच बुझी नें चब्द्रमां जो श्रघं देई करी. रोटी खाई 
लेई। नतीजा एह. होएया, भेई उसा दा पति (सौरेयां दे, बिमार 
होई गेया । कुड्या जो पता लग्गा, से तित्थू गई। पति दी 
सेवा करदी रई पर उसा जो प्रराम नई होएया । 

दूए साल फिरी करवे चौथ आई । राजक्मारियां नें 
विधि विधाने कने बरत रखी नें चन्द्रमा जो प्रर्घ दित्ता, उसा दा 
पति ठीक होइ गेया । 


इयां इस कथा च जकीन रखी नें जणासां ग्रज बी इस 
बरते जो पूरे नियमे कने रखदियां हुन । 


(ज) दियाली (दीपावली) 


दसेह रे ते बीयां दिनां परन्त दियाली ग्रौंदी ऐ। एह. कत्तक 
म्हीने दिया मस्या जो श्रोंदी ऐ। दियालिया दा तिहार बड़ाई 
प्रसिद्ध तिहार ऐ। पैहलां दो दिन छोटी दियाली हुदी ए, तीये 
दिन बड़ी । एह. तिहार पितरां जो दीपदान करने दा तिहार ऐ। 


इतिहासक संबन्ध :-इसा तिहारे दा सम्बन्ध हिन्दू उस 
दिने कने जोड़दे हन, जिस दिन श्री रामचन्द्र १४ बरियां दे 
बणवास ते परन्त मुड़ी नें श्रजुध्या च बापस श्राएथे। उन्हां 
दे प्रौणे दिया खुसिया च अजुध्या दे बासियांनें घरें २ घियोए 
दे दीये बाले थे, तिस दिने ते एह. तिहार चलेया श्रौंदा ए। 

सिख भाइयां दा मत ऐ इस दिन तिन्हां दे गुरु हरगोविन्द 
सिह जी मुगलां दिया कंदा ते छूटू थे । श्राय समाजियां दे स्त्रामी 

दथानन्द कने जैनियां दे भगवान्‌ महाबीर बी इसी दिन निर्वाण 
पद जो प्राप्त होए दस्से जांदे हन । 

इयां एह तिहार सारेयां फिरकेयां दा सांझा तिहार ऐ। 
सारे इजो बड़ियां खुसियां कनें जोसे ने मनादे हन । 


दियालिया ते केई दिन पंह.लां ई लोक अ्रपणे २ घरीं तिहार 
मनाणे दियां तियारियां करण लगी पौंदे हन। घरां दी सफाई 
करदे हन । घरां जो लिप्पौ पोची, सफेदी, गोलू, प्यूली मिट्टी 
कनें हरा गो्रा फेरी नें चमकाई दिदे हन। नियाणे पंहूलां ई 
तिहारे दे बाबत गलां करण लगी पौंदे हन। 


जिस दिन दियाली हु दी ऐ, तिस दिन भियागा ते ई लोक 
खुसी २ सारे कम कार करण लगी पदे हन । घरां जो तस्वीरां, 
कलंडरां कनें लक्ष्मी गणेसे दियां मूर्ता नें सजांदे हन । दरबाजेयां 
पर फुलां दे हार लटकाई नें लक्ष्मी देवी दे स्वागते बास्तें तियारी 
करदे हन । 


नेयाणेयां जो बी स्कूलां च छुट्टी हुंदी ऐ। से बी सबेरा ई 
उठी नें, नौएं २ कपड़े पाई, प्रपणे २ जोड़ीदारां नें खेलणा लगी 
जांदे हन । पटाखे फुलभड़ियां, तिडतिड़ियां चलांदे हन । 

बजारां च इस दिन जेहड़ी रोणक हुंदी ऐ. तिसा दा वर्णन 
नेई कीता जाई सकदा। सारे बजार नोइयां लाड़ियां साई सजेयो 
हुंदे हन । हलवाई नौइयां २ भांतीं २ दियां बधियां २ मठियाइयां 
बणादे हन। के भई इस तिहारे जो मठियाइयां दा तिहार बी 
बोलदे हन । सारे श्रमीर गरीत इम दिन मठियाई खरीददे हन । 
इस करी हलबाइयां दी तां इस दिन चांदी हुंदी ऐ। इस दिन 
कोई नौआं भांडा बी खरीदणे दा रिवाज ऐ । सब लोक इस दिन 
कोई न कोई भांडा जरूर खरीद करदे हन । निय,णे फुलभड़ियां 
पटाखे कने होर अ्रस्तबाजी (श्रातिशबाजी) खरीददे हन । 

जाल्हू सूरज छिपदा ए, ताल्हू लोक मिट्टिया दे दीये बाली 
नें तिन्हां दी पूजा करदे कनें पितरां जो श्रपण करदे हन । क 
भ्रपणे कुले दे बधणे फुलणे स्ते श्रसीर्वाद मंगदे हन । 

ताहहू दीयां दी इंनी रोसनी होई जांदी ऐ, भेई मस्या दिया 
राती जो बी चंद चढ़ेया मलूम हुंदा ऐ। न्हेरे दा कुतीं बी नौं चसाण 
नइ रह दा || 

फिरी लोक लक्ष्मी कनें गणेसे दी पूजा करदे हन। लोकां 
दा विस्वास ऐ, भेई दियालिया दे धिथ रातीं जो लक्ष्मी 
श्रींदी ऐ । 

लक्ष्मी पूजा ते परन्‍्त लोक मठियाई जां कोई होर खरी 
चीज खांदे हन। अपणे सारवां नातेयां, मित्रां-सज्जणां कनें 
ग्रांढियां गुआंढियां जो मठियाई बंडदे हन। नियाणे जऋभड़ियां, 
पटाखे, तिड़तिड़ियां कनें होर अस्तबाजी चलांदे हन । करने 
खुसियां ने नच्ची उठदे हन । 

इयां एह तिहार लोकां जो अअपणे अन्दरां दा न्हेरा दूर करी 
नें चमकदियां रोसनियां कने चमकाणे दा सनेया दिदा ए । 

इक होर गला करी नें बी इस तिहारे दा बड़ा महत्त्व ऐ। 
बरसाती दे दिनां च घरां च सलाब आइ जाणे करी ने केइयां 
किस्मां दे कीटाणु पेदा होई जांदे हन । तिन्हां ते केई विमारियां 
फेलणे दा डर हुंदा ए । इस तिहारे बहाने घरां दी सफाई होई 
जांदी ऐ, जिस करी बिमारियां दे से जीव मरी जांदे हन । इस करी 
जित्थू एह_ तिहार लोकां जो नौई लो दिदा ए, तित्थु लोकां जो 
निरोग बी रखदा ए । 

केई लोक इस तिहारे जो जुआ खेली नें कर्ला'त करने दी 
कोसस करदे हन । से गलांदे हन, भेई जेहड़ा इस दिन जुश्रा 
नई खलदा से खोते दिया जूनां उतरदा ए। पर एह बिल्कुल 
झूठी कने लोकां जो भलेखे च पाई नें लुटणे दी इक चाल ए। 
कुसी वेदे सास्त्रे च एह नेई लखोएया । इस करी सांजा चलाक 
लकां दियां चालां ते बचणा चाईदा कने तिहारे दिया पवित्रता 
जो नप्ट नेई करना चाइदा । 


(क) लोहड़ी 
इस तिहारे जो लोक पोह म्हीने दे मसान्ते जांनी म्हीने दे 

अखीरी दिन मनांदे हन। संगरांदी ते ही ग्राएं दे निक्‍के २ मुङ्ू 
कुड़ियां झु डियां बणाई नें रोज संका जो घरें २ जाई नें लोह. ड़ी 
मगणा सुरू करी दिदे हन । से घरां च जाई नें लोह. ड़ियां दे गीत 
गांदे हन। मुःडू गांदे हन :-- 

(पेहलां इक मु डू बोलदा ए, बाकी “हो” करदे हन) 


सुन्दरमुदर्यि _ ...... हो । 
तेराकौोणबिचारा _...... हो । 
दुल्ला भट्टीआला ...... हो । 
दुल्लंधीब्याई ...... हो । 
सेरक सक्कर गोदा पाई ...... हो । 
सिरेदासालूपाटा ...... हो । 


A गिणीं २ फाए दुभ्राए......हो । 

(एह. दुल्ला कुण था ? तिन्हैं कुदे कने अ्पणी धी ब्याई ? 
इसा गल्ला बारे श्रजे खोजा दी लोड़ ए। इमा कथा दा कुसी जो 
बी पूरा पता नेई ।) 

लोक मु डुग्रां जो दाणे, धान जां लकड़ियां दिदे हन । इयां 
ई कुड्यां बी घरें २ लोहड़ी मंगदियां गांदियां हन :-- 

पटड़े हैठ कटोरी थी। 
भाबो मेरी गोरी थी । 
भावों सीस गुदायाथा। 
भाई दिखण ग्राया था । 
Sa भाबो छण मण करदी श्राई थी ॥ 

त्वारे जो एह लोह.डी मंगणे ग्राले मु डू कुड़ियां श्रपणे २ 
घरें खरियां खरियां खाणे दियां चीजां ब्रणाई नें तित्थू कट्टे हुंदे 
हन। जित्थु (इक घर) लोहड़ी रखी हुंदी ऐ। तित्थू सारेई 
भ्रपणियां चीजां इक दूए जो दिदे हन, सार मिली नें खांदे हन। 
इसा खाणे जो से 'अधियारा' गलांदे हन । 

इयां एह ग्रधियारा तिन्हां च प्रेम कने भाई चारे दी भावना 
वेदा करदा ए। 

लोहड़ी राले दिन मु डू कूड़ियां झु डियां बणीं नें नौएं २ 

कपड़े पाई नें, गलां च गरी, दाख कने खोड़ां दी गिरी, न्योजेयां 
दे हार पाई ने घर २ जांदे हेन कनें लोहड़ी मंगदे हन। लोक 
इस दिन तिन्हां जो तिल चौली, रेयोडियां, चिऊड़ां, न्योजे 
मु गफलियां दिदे हन, कनें उबलेयो दाणे कने पैसे बी दिदे हन। 
एह. सब चीजां लोह ड़िया परन्त एह मु डू, कड़ियां आपू बिच 
बंडी लेदे हन । 

रातीं जो ग्रंगणां च बहू २ गीठे कढ़ी नें तिन्हां च ग्रग्ग 
बालदे हुन, श्रग्गी च तिल चौली पाई ने पूजा करदे कनें मत्या 
टेकदे हून । तिल चौली कनें रेयोड़ियां, मुगफलियां, उबलियां 
छलियां खांदे हन । हसदे खेलदे, गीत गांदे हन । 

सेहता दी दृष्टिया तेबी इस मोसमें च तिल, गुड़, चौल 
खाणा बड़ा फेदेमन्द हुंदा ए । इस करी एह बी बड़ा महत्त्वपूर्ण 
तिहार ऐ। 


(ज) माघी 


एह तिहार माघ म्हीने दिया संगरांदी जो मनांदे हन । इस 
तिहारे जो मकर संक्रान्ति बी गलांदे हेन। इस दिन हरद्वारे 
कनें प्रयागे च भ्रधकुम्भी दा मेला हुंदा ए । दूरे दूरे ते लोक तित्थू 
स्नान करणे बास्तं पुजदे हन। कांगड़े च बी लोक किसी पवित्र 
नदिया च नोंह दे हन। न्हाई नें खिचड़ी दान करदे हन | कने 
ग्रप्पू बी इसा दिन खिचड़ी खांदे हन । इजो खिचड़िया दा तिहार 
बी गलांदे हन । 

(ट) बसन्त-पंचमी 

एह. तिहार माघ म्हीने दे अरन्त च बसन्त-पंचमी श्राले दिन 
श्रौंदा ऐ। एड मियाल सर्दी, मुकणे दी सूचणा दिदा ऐ। इस 
तिहारे ते परन्त सीत घटणा सुरू होई जांदा ए । जियां भेई इत्थू 
दे लोकां च इसा तिहारे बाबत इक कहाबत मसाहूर ऐ-- 

“ श्राया बसन्त, पाला उड़न्त '' 


एह तिहार मौसमे दे बदलने दा बी सूचक ऐ। इसा ते 
परन्त ऋतुभ्रां दे राजा बसन्त दे चिन्ह दिसणा लगी पौंदे हुन । 


रुखां पर नौइयां २ कूम्बलां निकलण लगी पौंदियां हन। सूह णे 
सूह णे रंग बरंगे फुल खिडणा सुरू होई जांदे हन । खेतां च 
सरुक्रां दे ष्यूले २ फुल लैह रांदे मने जो मोइ लैन्दे हन। फसलां 
पकी नें प्यूलियां होणा लगी पौंदियां हन। इयां सारी धरती 
सुन्ने नें मढ़ोइयो त्रड़ी सूह णी लगदी ऐ। 


इसा तिहारे जो लोक प्यूले रंगे दे साफे बन्हदे हन ' जणासां 
कने कुड़ियां बी चादरीं कने च्‌ नियां ओढ़दियां हन। घरां च लोक 
प्यूले रंगे दा कड़ाह बणाई नें खांदे हन । बजारा च हलवाई प्यूले 
रंगे दियां मठियाइयां वणांदे हन । 

कुतीं २ बसन्त-पंचमी दा मेला बी लगदा ए। 


(उ) होली 

इस तिहारे दा इत्थू बड़ा महत्त्व ऐ । एह तिहार बसन्त ऋतु 
च श्रौंदा ए, इस करी इसा च मस्ती कने मिठास होरनां तिहारां 
ते जियादा हुँदी ऐ। इस तिहारे जो फागुण म्हीने दिया पुण्यां जो 
मनांदे हन । 

इस तिहारे दा जन्म लोक हरनाकस कने प्रह्लादे दिया कथा 
ते मंनदे हन । सतजुगे च हरनाकस नाएं दा इक राखस राज 
करदा था। से भझ्पणे जो भगवान्‌ दा भ्रवतार मंनदा था । पर 
तिसा दा ई पुत्र प्रकह्ताद भगवान्‌ दिया सत्ता पर विस्वास करदा 
था । से अ्रपणे बापुए जो इक मादा ग्रादमी मनदा था। 

हिरनाकसे ने प्रह्नादे जो बड़ियां तकलीफां दित्तियां। तिसा 
जो जेहर प्याएया, प्हाइ ते सट्टया, पर प्रह्वादे दा बाल बिगा 
नेई होएया । भ्रखीर हरनाकसे दी इक होलिका नाएं दी बंहण 
थी, तिसा जो एह बरदान मिलेया था भेई से बलदिया ग्रग्गी 
च बी बैठी जांगी, तां बं। नेई फकोंगी । हरनाकसे तिजो 
गलाएया । सं प्रह्नादे जो लेई नेंश्रग्गी च बेईगेई। पर एह, 
दिखी नें सारे हरान रेई गए, भेईप्रह्वाद तां बची गेया, पर 
होलिका तां जली नें स्वाह होई गेई । 

लोकां दा जकीन ऐ, भेई एह_ से ई होलिका जां होली ऐ, 
जिजो श्रज बी लोक फु की नें खुसी हुंदे हन । 

इसा कथा ते छुट इक इतिहासक कनें मनोविज्ञानिक श्रधार 
बी इस तिहारे दा एह, दसदे हन। जेह ड़ा उपरलिया पुराणक 
कथा ते जियादा सच्च मलूम हुंदा ए । सँ एह ऐ :-- 

“भारते दे पुराणे लोक भ्रग्नि देव दी पूजा करदे थे। से 
जाल्हू ऋतु्रां बदलदियां, इक जगा इकट्र होई नें श्रग्गी जो 
पुजदे थे । नौश्रा नाज घर ल्योणे ते पेहलां सै ग्रग्नि दी भेट 
करदे थे । इसी दे सिलसिले च सारा दिन गाणा बजाणा हुंदा 
रेंहदा था ।” 

पर श्रज कल होलिया दा जेह ड़ा रूप ऐ, से किछ होर ई 
किस्मां दा ए। अज तिसा जो दिखदे होए कोई बी धामिक 
कथां पर विस्वास नेई करदा । 


खेर ! सचाई जो बी होऐ । होलिया दा तिहार इक अनोखा 
तिहार ऐ, जेह.ड़ा बरियांच इक बरी ग्रौंदा ए कनें लोकां जो 
नौई जिंदगी देई जांदा ए। एह इक रंगांदा तिहार ऐ, बच्चे, 
बुड , जुश्रान सारे इक दूए पर लाल, हरा, प्यूला पाणी सटदे हन । 
केई रंगे दियां पचकारियां भरी नें इक दूए जो मारदे हन। केई 
बालटियां कने ई इक दूए पर रंग सुटदे हन। केई हत्थां नें 
ई इक दूए दे मुए जो रंग मलदे हन कने इक दूए पर गलाल 
सुटदे हन । सारे मिली ने होलियां दे गीत गांदे कने मस्त होई 
नें नचदे हन । ढोल कनें नगारे बजांदे हन, जिसा ते सारा 
बातावरण संगीत मय होई जांदा ए । 

कई मूर्ख लोक होरनां पर गंदा पाणी वी सुटदे हन। आपस 
बिच खूब छेड़छाड़ बी चलदी ऐ। जेह ड़ा इस दिन चिढ़ें, तिसा 
दी बड़ी दुर्गति बणांदे हन । 

गलाणे दा मतलब एह. भेई इस दिन छोटे बडु, भ्रमीरे- 
गरीबे दा फर्क मिटी जांदा ए, सारे लोक श्रपणे २ मतभेदां जो 
भुलाई, मिली नें रंग खेलदे हसदे गांदे कनें नचदे हून । 

रंगे दे परन्त इक दूए दे मू एं जो गुलाल मलदे हन । ताल्हू 
सारेयांदे मू ह लाल २ होई जांदे हन । 

रातीं जो मिलो नें होली फूकदे हन, ताल्हू बी खूब बाजे 

वजदे हन । सारे मर्द जणासां होलिया जो इक यज्ञ मंनी नँ 
तिसा दी फेरी लेई बन्दना करदे हन । 

कइयां २ नग्गरां च होलियां दे दिनांच राती जो ड़ामे हदे 
हन । कुतीं २ इन्हां दिनां च कइयां किस्मां दे स्वांग बणाई नें 
लोकां जो दसदे हन । 


मतलब एह, इसा तिहारे दे मौके दिलां जो खुसी करने 
गालियां सारियां गलां कीतियां जांदियां हन । 


इत्थ सुजानपुर टीरा, चौकी मुनियार कने राजपुर 
जस्सो्रां दी होली दिखणे ्राली हुंदी ऐ । 


(२) स्थान्निक [विहार 


{Local Festirals] 


इन्हां तिहारां ते छूट से बी तिहार हन, जिन्हां जो कांगड़े दे 
लोक मनांदे हन । एह लोकल तिहार हन । इन्हां तिहारां च 
मुख तिहार एह. हन :-- 


(क) सैर 

एहे_ तिहार कांगड़े देयां लोकां दा इक बड़ा मसाहूर लोक- 
पियारा तिहार ऐ जेह डा भ्रम्मू म्हीने दिया संगरांदी जो सबनीं 
थाइ मनांदे हन । खास कर पलमांच एह तिहार तां बड़ा ई 
परसिद्ध ऐ । 

लोक तड़के चार वजे उठी नें सेर किठांदे हन, जिदे च 
नौइयां फसला दियां चीजां, धाने दा सिट्टा, पेठा, नारे जां दाड़ए 
दा फुल कने कच्चा खोड़ रखदे हन। तिदी घरे दे निक्के बड़े 
सारे बन्दना करदे हन । भियागा हुँरेया ई बच्चे खोड़ां दी खेल 
खेलणा लगी जांदे हन! किछ खाई पी नें कटर होइ ने ग्राएं 
दे बड़े ग्रादमिये दे घरीं जाई, उजो खोड़ भेंट करदे हन! 
कनें उसा दे ई घरें सारा दिन गीत गांदे रेह दे हन। कुड़ियां 
अपणेयां सौरेयां दे घरां ते मापेयां दे घरां जो ग्रौँदियां हन। कई 
दिनां दे बिछडेयो मिलदे हन । 

इस दिन इक दूर जो भोजे पर सददे हन । घरां च पकवान 
पकदे हन । सारे इक दूए दे घरीं जाई नें किछ न किछ खांदे हन । 
ग्राएं दा नाई किरनियां च सेर पाई नें घरीं २ जाई बन्दना 
करवांदा ए। गरीबां जो पकवान बडदे हन | लोक सुरपी नें 
सारी सारी रात मह फलां जमांदे हन । 

एह फसला दा तिहार ऐ। जियां पंजाबे च कणकां दी 
फसल पक्रणे पर बसाखी (बसाखे दी संगरांद) जो तिहार मनांदे 
हन, तियां ई कांगड़े च धानां दी फसल पकणे पर श्रस्सुए दी 
संगरांदी जो सेरा दा तिहार मनांदे हन । 

इस तिहारे दा इक महत्त्व होर बी दसदे हन । ग्राएं दे लोक 
साम-लाटां (शामलात) च चरांद रोकी नें घाह पालदे हन, 
इस जो सेर घाह_ गलांदे हन । सेरी श्राले दिन डंगरेया जो तित्थू 
छट्टी दिदे हन । से तित्थू ढिढ भरी नें घाह चुगदे हन । 

इयां इम तिहारे ते इत्थू बड़े महत्त्व हन । 


(ख) गूगा नौमीं 
एह तिहार सौण जां भादों म्हीनें रौंदा ए। एउ गल 
पैहलां दस्सी चुके श्रां भेई इत्थू (कांगड़े च) गूगे दे थान हन, 
तित्थू मेले लगदे हन । छिजां ते छुट इस दिन लोक गृगे दी कार 
मंगदे इन | कार मंगी नें गूगे दे रोट पक़ांदे हन। धूप टिक्का 
देई नें घरे च सुख सांतिया वास्ते, कीड कंडुए ते बचाए बास्तँ 
प्रार्थना करदे हन। थानां पर जाई ग्राटा, दाणे कने पेसे चढ़ांदे 
हन । गूगे जोथंयां दा दुध, जां, घेयो भेटां करदे हन, सारेयां 
दा सुख मगदे हन । 
(ग) नाग पंचमी 
एह. तिहार बी बरसाती च श्रौदा ए। बरसाती जो सप्पां 
सपोलुग्रां दा प्हाड़ां च मता डर हुंदा ए। इस करी लोक नाग 
पंचमी जो, जित्थू छाह छोलदे हन, तित्थू डंगरेयां दे खुड़ां 
पास चिट्रे, लाल, प्यूले, काले नाग बणाई नें तिन्हां दी पूजा 
करदे हन। तिन्हांजो खीर, बलेई चढ़ांदे हन। अ्रपणी कनें 
श्रपणे पमुभ्रां दी रक्षा वास्ते तिन्हां श्रग्गे प्रार्थना करदे हन । 

इत्थू एह गल दमणी जरूरी ऐ, भेई नाग पंचमी ते पज 
दिन पैहलां लोक घरां च थेयां रखदे हन। जिन्हां दा मतलब 
एह, ऐ, भेई पंज दिन घरे दे पसुश्रां दा दुध, दौंह, घेयो कुसी जो 
खाणे जो नेई दे । सुच्चा रखदे हन। नाग पचमी जो थेया 
पूजी ने ई दुध, दौंह_ आद बरतदे हन। इन्हां थेयां जो 'पजी दी 
थेयां' गलांदे हन । इन्हां ते पैहलां गूगा नौमीं जो जंडी दी थेझयां 
रखदे हन । 

(घ) गोबर्धन पूजा 

एह तिहार सारे म्हाचले च इक खास रूपे नें मनाया जांदा 
ए। एह दियालिया ते दूए तीये दिन श्रौंदा ए। इस तिहारे 
जो कांगड़े च “गोधणां' गलांदे हन । 

. इस तिहारे दा सम्बन्ध भागवत पुराणे दी इस कथा 

कनें ए :-- 

ब्रजवासी हर साल इन्द्र पूजा करदे थे । तिन्हां दा ख्याल था 
भेई इन्द्र बरखा करदा ए, जिस करी साउेयां खेतां च ब्रन्न पदा 
हुँदा ए, साड़े गोधने जो ग्रर्थात्‌ गों, बलु्रां जो घाह_ मिलदा ए। 
इस करी नें तिस दिन से लोक खरे खरे पकवान पकांदे कने इन्द्र 
जो चढ़ांदे थे । 

गोपाल कृष्णे जो एह_ खरा नीं लग्गा, तिन्हीं लोकां जो 
सलाह, दित्ती, भेई इन्द्रे दी बजाए सांजो गोबधेन पर्वते दी पूजा 
करनी चाई दी ऐ। क भई इस प्हाड़े दा घाह चगी नें, पाणी 
पी नें साडियां गाई बदधियां हन, तगड़ियां हुंदियां हून, कने सांजो 
मता २ दृध दिदियां हन । गोबधन प्हाइ दा घाह, पाणी पी नें 
गाई दे बच्छ. बेहइ साडियां खेतियां दे कम करदे हन । इस करी 
सांजो तिसा दी पूजा करनी चाई दी ऐ। 

लोकां नें कृष्णे दी सलाह मंनी लेई। तिन्हां नें इन्द्रे जो 
छड़ी नें गोबर्धन पवते दी पूजा कीती। कृष्ण अप्पू गोबधंन 
देवता बणी नें ब्रजे वासियां दे पकवानां जो खाई गये। लोक 
बडे खुसी होये । 

पर इन्द्रे नें जाल्टू दिखेया भेई ब्रज दे लोकां नें कृष्णे दे 

गलाए ते मेरी पूजा छट्टी ने इक प्हाड़े दी पूजा कीती ऐ, तां 
उसा नो बड़ा गुस्सा आएया, तिन्हीं श्रपणे बहलां जो हुकम 
दित्ता, “भेई ब्रजे च इंनी बरखा करों भेई सारा ब्रज रुढ़ी जाए, 
पाणिये च गरक होइ जाए, तिमा दा नां निसान मिटी जाए।” 
स कृष्णे दी शक्तिया जो नेई जाणदा था, सेतिन्हां जो ममूली 
ग्वालू बुझदा था । 

श्रपणे मालके दा हुकम मंनी नें बहलां नें पूरे जोरे सोरे कनें 
ब्रज उप्पर हमला करी दित्ता, मूसलाधार बरखा होणा लगी। 
गलांदे हन, हाथियां दे सु डे साई मोटी धार पौण लगो। जिन्हां 
करी ब्रजवासी घबराई गए । से कृष्णे जो दिल ई दिल बुरा भला 
बोलण लगे, ग्रपणिया भुला पर पछताणा लगे । 

कृष्णे नें जालहू दिखेया भेई ब्रजवासी बड़े दुखी हन, तालहू 
तिनीं सारेयां जो चली नें गोवर्धन देवते दी सरण न॑णे बासते 
गलाया । कृष्णे ने जाई ने सारे गोवर्धन पवते जो श्रपणिथा इक 
श्रंगुलिया पर चुकी लेया । सारे ब्रजवासी ग्रपणे घरे दियां चीजों, 
ग्रपणियां गाई बच्छरु्रां सण तिस प्हाड़े थलें ग्राई गए । गलांदे हन 
भेई लगातार सत्त दिन इन्द्रे नें जोर लाई लेया, पर ब्रजवासियां 
दा किच्छ बी नेई विगड़ेया । श्रखीर इन्द्रे जो कृष्णे दिया सक्तिया 
पर विस्वास होई गेया। संत्राहि त्राहि करदा गराई नें कृष्णे दे 
परां पर डिगेया, अपणी गल्तिया बास्तें माफी मंगी । ब्रजवासी 
फिरी तियां ही सुखी होइ नें ब्रजे च रेह.णा लगे । 

कांगड़ा इक प्हाड़ी प्रदेस ऐ । इत्थू दे प्हाड इत्थू दे गाई- 
बच्छुुग्रां दे पालणे दे साधन हन | इस करी इत्थू बी इस तिहारे 
जो बड़े उत्साहे कनें मनांदे हन । तिस दिन न्निक्रालां जो गोए 
दियां गोधणां वणाइ नें तित्थू श्रपणे बच्छुआं कटर ग्रां जो फेरदे 
हन । तिन्हां दी पूजा करदे हन । श्रपणे पमुभ्रां दी राजी खुसी 
मंगदे हन । 


(३) राष्ट्रीय विहार 


ft Netional Festirals] 
इन्हां धामिक कने स्थानिक तिहारां ते छुंट इत्थू राष्ट्रीय 

तिहार बी तिसी जोसे कनें, तिसी धूमधामा कने, तिसी सानां 
कनें मनांदे हन, जिस जोसे जां सानां कनें बाकी मुलखे च से 
तिहार मनाये जांदे हन । इन्हां तिहारां दा संक्षेपे च विवरण 
इयां ऐ :— 
(क) २६ जनवरी 

इस दिन १६५० सने च भारत गणतंत्र घोषित होएया था, 
देसे च परजा दा राज होएया था । स्वर्गीय डा० राजेन्द्र प्रसाद 
प्रजातंत्र भारते दे पैहले राष्ट्रपति बणेथे। इस दिने जो इत्थू 
लोक बड़ियां धूम धामां कनें मनांदे हन । सबनीं जगीं तिरङ्का 
झण्डा ग्रपणियां निरालियां सानां कें लेह रांदा ए । 


(ख) १४ अगस्त 


एह. से भागसाली घियाड़ा ऐ, जिस दिन साडा देस सदियां 
दी गुलामियां परन्त ग्रजाद होया था । एह. से दिन ऐ, जिस दिन 
म्हात्मा गांधी दे अहिसा कने सत्याग्रहे दे सान्तमय हथियारां 
ग्रग्ग बिदेसियां दे तोपां दे गोले ठंडे होइ गये थे, कने सँ ग्रपणा 
वोरिया-त्रिस्तर चुकी नें समुद्रे पार होइ गये थे। इस दिन सूरजे 
दियां रिस्मां इक अज।द देसे पर पँइयां। इस दिने ते भारत 
बासियां नें श्रज्ञाद पोणां च साह. लैणा सुरू कीता था । 


गलाणे दा मतलब एह, भेई साडा स्वतन्त्रता दा दिन ऐ। 
इम दिन सन्‌ १६४७ च सांजो श्रजादी मिली थी। इस दिने जो 
बी इत्थू दे लोक मनदि, ग्रज्ञादी दे सहीदां जो श्रद्धांजलियां दे 
फुल चढांदे कनें श्रपणे देसे दी श्रजादिया दिया रक्षा बासते हर 
कुर्बानी करने दी प्रतिज्ञा करदे हन । 


(ग) २ अवतुबर 


इस दिन ग्रजे ते १०५ साल पैहलां १८६६ च साडे 
राष्ट्रपिता महात्मा गांधी नें जिन्हां दा नाग्नों मोहन दास कमंचन्द 
गांधी) था, गुजरात काठियावाइ़ च जन्म लेया था। महात्मा 
गांधी नें इस देसे दी श्रजादिया बास्तें जेह डे कम कीते, से इत्थू दे 

लोक कदी नेई भुली सकदे । तिन्हां दा नाग्रों, जदू' ताई एह_ देस 
प्रजाद ए, इक तारे साई चमकदा रेह. णा ए। 

श्रपणे पियारे राष्ट्रपिता जो श्रद्धांजली श्रर्पत करने बास्तें 
कृतज्ञ भारतबासी इस दिने जो मनांदे हन। इस दिन बापुए जो 
याद करी नें तिन्हां दे रस्ते पर चलने दी प्रेरणा लेंदे हन । 

कांगड़े दे लोक बी इस दिने जो मनाई नें बापुए ताई भ्रपणी 
कृतज्ञता प्रगट करदे हन । 

इन्हां तिहारां ते छुट इत्थु होर बी रखड़ी, भाईदूज बगेरा 
तिहार हन, जिन्हां पर बेह णां भाउ्रों जो रखड़ी बन्ददियां हन, 
टिक्का लांदियां हन। इयां एह सब तिहार इत्थू दे लोकां जो 
नोऽ जिदगी दिदे हन । 


—oo— 

....९० 
कांगड़े दे मेले 


Fairs of Kan Bra 


कांगड़े च तिहारां जो ट्टी नें केई मेले बी लगदे हन, जिन्हां 
जो दिखणे वास्ते इत्थू दे लोक बड़े चाएं चाएं जांदे हन । इन्हीं 
मेलेयां दा सम्बन्ध किछ इत्थू दे तिहारां कनें ई हुंदा ए। जित्थू 
बी कोई तिहार मनांदे हन तित्थू होर वी लोक गराई जांदे हन । 
जियां हलवाई उत्थू ्रपणियां हट्रियां लाई बेई जांदे हन । मुनियार 
ग्रपणियां बंगा, कांटे, हार, माला, पोडर, करीमां दे उब्बे, टिके, 
बिदियां, कज्जले दे इव्व्र, वच्चेयां दियां सीटियां, गणगोजू, 
बंसरियां, फलुस मजाई लेदे हन! इक पासे फल वेचणे आले बी 
किच्छ खरे, किच्छ गलेग्रो सडेयो मौसमे मताबक फल टोकरूप्रां, 
छाबड़ओं च पाई नें जोरे जोरे कने ्रत्राजां मारदे हन । 

इयां ई तिन्हां जो दिखी नें इत्थू दे भोले भाले सिधे माधे 
गही बी पिछें नेई रह दे, तिन्हां जो बी बपारी बणने दा चा 
लगदा ए। इस करी से बी श्रपणियां भेड़ां दिया उंनां दे बणेप्रो 
पट ग्रां, कम्बलां कनें लांगां जो खलारी, कने खोड, खोड़ां दा 
दंदासा, उंत निक्के २ थैनुग्रां जां खलद्॒ग्रां च पाई नें बैई जांदे 
हन। होर बी केई लोक निक्के २ थालुआं च तेले दे पकोडे 
वण।ई मंजेयां पर ई सजाई नें रखी दिदे हन । केई परातड़य्रां 
च गंडोएश्रां साई मेदे दे लम्मे २ लच्छे पाई ने रंग बरंगे लाल 
जां प्यूले सरबते जां पाणिये दियां बोतलां भरी नैं फलूदा वेचणा 
गराई जांदे हन । असे पासे दे होर लोक बी तित्थु इन्हां जो 
दिखणे ताई कठरोई जांदे हन । इयां एह तिहार इक मेले दा रूप 
धारण करी लेंदे हन । 

जदू' बी कोई मेला लगणा हुँदा ए, लोकां दे घरा च तिम्रा 
बाबत पैह.ला ई चर्चा सुरू होई जांदी ऐ। नियाणे नोएं २ 

कपड़े सियाने बास्तें अ्रपणे २ मापेयां जो गलांदे हन। कोई २ 
नौएं बूट लंणे बास्ते जिहू करदे हन । जणासां कुसी गेहणे, नकके 
दे लौगे दी जां मत्ये दे टिक्लेए दी सफारम करदियां हन । 
जिस दिन मेला हुँदा ए, नियाणेयां जो रातीं निद नेई पौंदी । 
सँ उठी २ नें दिखदे हन भेई भियागा होइ के नेई | इयां चाएं 
से सौ सौ हक्‍कां पाइयांते बी उठणे दा नाग्रों नेई लेदे, पर 
उस दिन तिन्हां जो होरनां नेतां क्या जगोणा सई होरनां 
जो जगाई दिदे हन। जियां भेई होरनांजो जगाणे दी रोजा 
डयूटी इन्हां दी ऐ । 

भुस भुसे ई उठी नें से मेले जाणे दी तियारी मुरू करी 
दिदे हन। नियाणे नौएं नौएं कपड़े, भग्गू, सुथणू, सिरे पर 
नौग्रां टोपू लाई, पैरां च नों जुद्र जां बूट पाई नें झटपट 
तियार होई जांदे हन। तिन्हां जो मेले जाणे दी इन्नी खुसी 
चढ़ी जांदी ऐ भेई खाणा पीणा बी भूली जांदा ए। जणासांबी 
मुएं जो कने पैरां जो घसी २ कनें दुधे साई लसकाई नें सूह णे २ 
कपड़े पैह दियां हन । सिरे पर नोश्रां रंगदार साल्हू ग्रोढ्दियां 
हन । नौग्रां जां धोइ करी के रखेया छौंटा जां सूफा दा लेंह.गा 
कढ़दियां हन । फिरी नकके च सुम्ने दा मोटा जेया लौंग जां मोटिया 
डंडिया श्राली बड्ढी नत्थ पाई नें, कन्नां च बड्डियां भुभकुओं 
ग्रालियां बालियां लटकाई नें, मत्थे पर टिकलू जां बिन्दल सजाई, 
ग्रां च काले कज्जले दी लम्मी धार बाई नें, गले च मुन्नेजां 
चांदिया दा लम्मियां लरजां ग्राला हार, कलाइ, हत्थां च सुन्ने 
चांदिया दे गूठियां, छल्ले पाई नें बांई च चांदिया दे चौड़े चौड़े 
चंनें साई चिट्ट बंद जां बंगां पाई नें, पेरां च भांभरां जां 
सग्लेयां दी छणमण करण लग्गी जांदियां हन, जेहड़ी इसा 
गला जो दसदी ऐ, भेई से मेले जाणे बास्त पूरी तरां तियार होई 
गइयां हन । 

पलमां दे इलाके दियां गददणां द श्रपणा ई भरोप्रा 
(पहनाबा) हुंदा ए, जेह.ड़ा दिखदे ई बणदा ए। से मेले 
जाणे ताई नीश्रां नक्रोर दुधे साई चिट्टा चोला कढदियां हन । 
नोग्रां फुलदार छींटा दा रंग बरंगा पूरा दसां गजां दा लेंह गा, 

जेहड़ा इसी कमें बास्तें संभाली ने रखेया हुँदा, पैह नदियां 
हन । नोग्रां डोरा जेह ड़ा पिछलिया बरसां ई काले भेडुए दिया 
उंना दा बणाएदा हुँदा ए, लवक लपेटदियां हन । मत्थे पर 
चौड़ा लाल बिदला तिन्हां दे कुदरती खूपे जो होर बी नखारी 
दिदा ए। तिन्हां दिया जुग्रानिया च होर बी बहार श्राई जांदी 
ऐ। तिन्हां दे इसी सरूपे पर मोहूत होई ने इक कवि इयां 
बोली उठेया :-- 
मेले जो तियार बंठी, गहिया दी नारए। 
चिट्रा चोला पैन्ही करी, लगे धौलाधार ए ॥ 
काला डोरा बन्ही करी, लगे मटियार ए। 
एड्रा रूप दिखी करी, झाई तां बहार ए ।। 
कोके दा जो पौंदा ए, सूहणा लसकारा। 
चित्त मोही लेंदा कनें, लगदा ए पियारा॥ 
एह तां होई, नियाणेयां कनें जणासां दी गल, हण तुसां 
सुणां इत्थू दे मरदां दी बी गल । जिसा बेला से श्रपणे नियाणेयां 
जां जणासां जो मेले जांदेयां जो दिखदे हन, तां तिन्हां जो बी 
प्रपणा बचपन चेते श्राई जांदा ए ब्रचपने दी तस्बीर तिन्हां दियां 
हक्खीं चों लंघणी सुरू होई जांदी-“जाएहू से बी नियाणे हुंदे थे 
—ताल्हु कियां से श्रपणियां अम्मां कनें झगड़ी ने मेले जो नोम्रां 
भग्ग, सुथणू सियांदे, हत्थां दा बणेया नोग्रां जुट, ल्योंदे, तां जिस 
दिन मेला हुंदा, तिस दिन भियागा ई तौले तौले तियार होई 
नें प्रपणे संगी-साथियां, हमजोलियां कनें बांदरां साई उटकदे 
मटकदे, किलकदे, खेलदे मल्हदे, हसदे गांदे सारेयां ते पेहूलां ई 
मेले च पुज्जी जांदे थे ।' 
एह. सब किच्छ चते श्रौदेयां ई से बी घरे दे फिकरे जो छट्टी 
नें, मुह हत्थ धोई नें, मुच्छां जो काला जेया मसाला (खजाब) 
मली ने मलमले दा चिट्टाजां रंगदार, जेह.ड़ा कुसी ने मु डुए 
दे ब्याहे जो रंगाया हुँदा ए, साफा बन्हीं नें, नोभ्रां कुरता 
पजामा, फतूई पैन्हीं नें, नोएं ना होण तां पुराणे जुट्रयां जो 
फाटिया लीरा कने पू भी नें जमीनां पर दो तिन बरी ठप ठप 
करी भाड़ी नें, साफ करी नें तियार होई जांदे हन । 

ईयां सब्बे मरद-जणासां, गबरू, छोटरू सजी संगरोई करी 
मेले जो जिम बेलां चलदे हन, तां रस्ते दा सारा बातावरण 
मस्ती भरिया मलूम हुंदा ए। जिस बेला सारे ई श्रपणे श्रपणे 
हाणियां कनें टोलियां बणाई नें, हसदे गलांदे मेले भलां जांदे 
हन, ईयां लगदा ए भेई ब्रह्मा दिया सष्टिया च हण दुःखे दा नां 
निसान मिटी गेया ए। निवके २ छोरू छोरियां भ्रपणे २ हाणियां 
सौगी लंगूरां साई टपूसियां मारदे, तांह_ उतांह, दियां गप्पां 
मारदे, जे पढ़दे होण तां श्रपणे मास्टर - मास्टरनियां दी निदेया 
कनें प्रसंसा करदे श्रगे २ नसदे जांदे हन । कूड़ियां मिली नें इक 
दूइयां दे गले च बाई पाई नें मिठिया तानां च गीत गांदियां 
जांदियां हन । 

बुटे बुट्टियां दियां बी श्रपेणियां ई टोलियां बणियां 
हुंदियां हन । सँ बी श्रपणे बीते समें दियां गलां करदे, श्रपणे २ 
पुराणे कारनामेयां दियां डींगां मारदे, फिरी जु्रान मलूम हुंदे 
हुन । नौएं नोएं गबरूश्रां दी तां गल ई कया करनी । सेतां 
जुभ्रानियां दे घोड़े पर स्वार होई, मस्तियां दे फंग लाई सारेयां 
दे उष्परीं उड़दे २ सबनां जो लंघदे पिच्छे छड़दे चले जांदे हन । 
नोइयां ब्याहियां जोड़ियां दी तां श्रपणी ई चाल हुंदी ऐ। से 
तां दुनियां दे सारे भगड़ेयां स्यापयां ते दूर श्रपणे ई सुरगे दे 
हुलारे लेंदे, नखरे नजाकतां करदे धरती पर इयां डरदे डरदे पैर 
रखदे चलदे हन, जियां भेई तिन्हां दे पियार भरे दिले जो ठोकर 
बजणे दा डर होऐ। 

इयां सब्बे जणे श्रपणी २ दुनियां च मस्त होए, कुसी ग्रणबुके 
नसे च डुब्बे मेले भन नठदे चले जांदे हन। बाटा कोई क्वाल 
ग्राई जाए, तिन्हां जो कोई पता नेई, कुस बेल कोई गये जां 
लोई गये । चाएं कोई खट्ट-नालू श्राई जाए, तिन्हां जो कोई 
चेता नेई काल्हू लंघी गये । उप्पर धुप पोम्रा करदी ऐ जां 
छाश्रोंऐ। गास साफ ऐ जांबरखा लगणे ग्राली ऐ, इन्हां गलां 
दी तिन्हां जो कोई चिन्ता नेई । से तां श्रपणियां धुनां च मस्त 
होए, श्रर्गें बदघे, मेले च पुजी जांदे हन। से किनां पेंडा करी 
ग्राये हन, तिन्हां जो कोई पता नेई लगदा । 

मेले च पुजी नं तां होर बी रंग बज्की जांदा ए। चौंह्‌ 
पासीं सुन्दरता दा समुद्र ठाठां मारदा दिसदा ए। इयां लगदा 
ए, भेई बुढ़ापे जो जभ्रानी श्राई गई ऐ। कुसी जो कोई गम 
नेई, कुसी जो कोई उदासी नेई। कुसी दा चेहरा मुरभाया 
नेई । कुसी दा मुह लटकेया नेई। सारे जणे हसदे गांदे हन। 
सबनां दे रिस्तेदार, सम्बन्धी, मित्र, सज्जण तित्थू मिलदे हन। 
तिन्हां जो जफिफयां पाई २ मिलदे हन । चिरां दे बिछड़ेयो साख 
नाते, जाणू पछाणू तित्थू मिलदे हन । इसी करी इसा दा नाश्रों 
बी “मेला” पेया ए । 

मेले च नियाणे बंसरियां, बाजे, गणगोजू कने सीटियां 
बजांदे हन । जिन्हां दी श्राबाज मेले च नौई रौणक पैदा करी 
दिदी ऐ। मुनियारां दियां हट्टियां पर तां मट्यारां दी ई भीड़ 
हुंदी ऐ, तित्थू से अ्रपणियां गोरियां गोरियां बाई जो जेह ड़ियाँ 
हलें ई चूड़ जां बन्दां कने सजियां हुंदियां हन, रंग बरंगियां 
लाल २ बंगां कने होर बी सूह णियां बणाने दी कोसिस 
करदियां हन । कोई होर टिकलुए बिदलुए दा ई साज समान 
खरीददी ऐ । कोई कज्जले दे डब्बू जां परांदु । 

इन्हां चीजां बस्तां जो खरीदणे बेले जह.ड़ा भ्रपू' चीं हासा 
मखौल हुंदा ए, से बी बड़ा मजेदार हुँदा ए । 


हलबाइयां दी तां इत्थू चांदी ई हुँदी ऐ । जे मेले श्राई नें 
पाग्रो भर जलेबियां नेई खादियां तां मेले आई न॑ कीता ई क्या ? 
इस करी जे होर किच्छ नेई तां पाश्रो - श्रध सेर जलेबियां जरूरी 
खांदे हन, कनें ्रपणे मेलियां गेलियां जो खुआंदे हन । 

जित्थू मरदां जां नियाणेयां जो अ्रपणे खाणे पीणे दा ई 
फिकर हुंदा ए तित्थू घरे दिया घरीणिया जो घरे दियां जरूरी 
लोड़ां दा बी ख्याल रेंहूदा ए। उजो घरे दे पुट्ट यां दुधूनु्रां 
कुज्जुश्रां - मल्लुग्रां दा चेता आई जांदा ए। फिरी उजो तिन्हां 
दाई फिकर लगी जांदा ए। तां से दूधे काढ़णे जो दुधुनू, छाई 
पाणे जो छनाड़ी कनें दहुएं जो घियालू खरीदी नेदी ए । निक्के 
जेए मुन्तुएं जो खलाणे वास्ते छुण-छुणू लेई दिदी ऐ। उसादे 

पैरां जो निक्‍के निक्के बूटलू लेंदी ए। मुन्निया जो रंगदार घु डू 
कनें गले जो मणकेयां दी माला लेई दिदी ए । गलाणे दा मतलब 
एह. भेई सारे जणे अपणी अपणी जरूरतां दियां चीजां खरीददे, 
हसदे गलांदे मेले च घुमदे फिरदे हन । 


एह सब किच्छ करदे करांदेयां कोई मिटर सुरे नें जाल्हू 
इयां गीत गाण लगी पौंदा ए :-- 

-कीयां बोलदा मेरी जान भाबी, 

कूकू कीयां बोलदा ? 
भरेया घड़ोलू भावी डंगिया पर रखेया । 

चुकणा नीं दिदा ठाणेदार, 

भाबी कूकु कीयां बोलदा ? 
दराणी जठाणी भाबी पाणिये जो चलियां 
बाई पर मंजर तेरा, 


तां सुनणे ग्राले फूमणा लग्गी पौदे हन । इयां ई सारा दिन 
खुसियां मनांदे, खांदे पीदे सब लोक संभा जो घर मुड़ी भ्रौदे हन । 
एह. मेले इत्थु दे लोकां जो इक नोग्रां हौंसला, नोग्रां जोस 
कने अग्गे कंम करने दा नोम्रां उत्साह देणे दा साधन समभे जांदे 
हन । कुतीं कुतीं इन्हां मेलयां च पसुग्रां दी मंडी बी लगदी ऐ। 
कांगड़े दे मसाहूर मेले एह_ हन :-- 


(क) देवी दे मेले 

एह. मेले नरात्रेयां च चिन्तपुरणी, ज्वालामुखी, कांगड़े कने 
चामु डा देवी मन्दरं च लगदे हन । इत्थू नौ दिन मेला लगदा 
ए । दुर्गा श्रष्टमी जो बड़ा मेला हुँदा ए। दूरे २ ते देवी दे 
भगत जां होर लोक इत्थू मेला दिखण ्राउंदे हन। ,जियां भेई 
पैहलां इन्हां दा वर्णन कीता जाई चुकेया ए) । 

(ख) बसोए दा मेला 

एह. मेला व्यासा नदिया दे कढ बसाख म्हीने दिया 

संगरांदी जो लगदा ए। इसी करी इसा जो बसाखीबी गलांदे 

हन। इत्थू लोक ब्यासा च जांपंज तीथिया च नहौंदे कने मेला 
दिखदे हन । 


(ग) चिन्तपुरणी दा मेला 
एह मेला सौण म्हीने दी अप्टमी जो चिन्तपुरणी लगदा 


ए, तिसा च हजारां लखां लोक कट्टर हुँदे हन। इसा दी बाबत 
पेहूलां ई लिखी चुके श्रां । 


(घ) गूगा नामीं दा मेला 

एह मेला तां लगभग कांगड़े दे सबनां ग्रां च लगदा ए । 
जित्थू २ बी गूगे दे थान हन, तित्थू २ गूगे दे मेले लगदे हन । 
एह मेले भादों म्हीने दिया नीमीं, जिजो गूगा नौमीं गलांदे हन, 
लगदे हन । 

मेले ते पेहलां गूगे दे छत्तर चढ़दे हन। गूगे दा चेला 
छत्तर लेई घर २ जांदा ए, तिदे कने गूगे दे गीत गाणे श्रालेयां 
दी इक टोली हुंदी ऐ। जेह ड़ी डौरू बज्जी बज्जी नें, नची २ 
नें गृगे दे गीत गांदे हन । 

जिदन गूगे दा मेला जां छिज हुँदी ऐ, रातीं जोगूगे दे 
थानां पर टम्मक कनें ढोल बजी नें छिजा दी सूचनां लोकां जो 
देई दित्ती जांदी ऐ। सारी रात टम्मक बजदा रेहूदा ए। 
भियागा मेला लगदा ए। लोक दूरे २ ते छिज दिखण रीदे हन । 

पैहलां जदू सस्ते समें हुंदे थे, तदू दूरे २ ते बह २ 
पेह.लवान इन्हां छिजां च घुलणे बास्तें औंदे थे। पर हण जमाना 
ई बदली गेया । देसे च लोक दूधे दे पोडरे दी चाह. पीण लगी 
पये । जे दृध ई नेई रेश्रा तां घियो कुत्धू ते होणा ? एह चीज़ां 
ना मिलणे करी मुलखे च पह लवानां दा बी अभाव होई गेया । 

पर फिरी बी उत्थ्‌ दे ई जां नेड़े तेड़े दे थोड़े मते पैह लवान 
निकली ई श्रौदे हन? कने निक्के २ छोह रू किच्छ पैसेयां दे लालचे 
च भग्गुआं खोली नें इक दूए दी पिट्ठ लाई छिजां दिया रस्मां 
जो पुरी करी दिदे हन । 

तसील ऊने च कड़पे दे गूगे दा मेला बड़ा पराणा कनें 
मसाहूर ऐ। 


(ङ) सेरी दा मेला 


इसा तिहारे बाबत पैह लां दस्सी चुके ग्रां, भेई किन्नां बड्डा 
तिहार ऐ। इस दिन तित्थू (पलमां च) मेला बी लगदा ए ! 


(च) दसेह रे दा मेला 

एह मेला श्रस्सुए देयां नरात्रेयां च लगदा ए। लोक 
पहले नरात्रे ते दिने जो राभ लीला करणा लगी जांदे हन। 
जिसा बिच रामचन्द्रां दी लीला ते छुट धामिक झातियां लोकां 
जो दसदे हन। रातीं जो राम नाटक जां दूए धामिक ड़ मे 
खेलदे हन । दसंह रे आले दिन तां रौणक दिखदेयां ई बणदी ऐ। 
जाल्ह इक पासे हनुमाने दी बानरी फौज (जेहड़ी लाल रंगे दे 
कपड़े लाई छोह रूआ्रां दी बणी हुँदी ऐ) कने दूए पासे काले 
कपड़े पेह नी राखसां दी सैनां बिच लड़ाई हुंदी ऐ, तां बड़ा 
नजारा बभदा ए। 

रावण दे मरने परन्त तिदे बुतां जो जाल्हू श्रग्ग लगदी ऐ, 
तां सब लोक खुस होइ नें चाटकियां बजांदे हन । 

एह. मेला लोकां जो सिखेया बी दिदा ए। लोक रामचन्द्रां 
दे श्रादर्मा पर चलने, कनें रावणे दे बुरे कंमां जो तिदे नतीजयां 
जो दिखी नें बुरे कमां ते बचणे दा निस्चा करदे हन। 


(छ) पंज भीष्मां दा मेला 
एह मेला कत्तक म्हीने डेरा बाबा रुद्रानन्द, जिजो बाबा 
लुद्र बी गलांदे हन, जिह.ड़ा ऊने ते छे-सत मील दूर ए, तित्थू 
लगदा ए । लोक कादसी ते ई पंज भीखमां दे दीये बालणा सुरू 
करी दिदे हन । पुण्यां जो एह. पर्व मुकदा ए। तिस दिन तित्थू 
बड़ा मेला लगदा ए । हजारां लोक तिश्थू श्रौंदे हन, इक मेला 
लगी जांदा ए। 


तित्थू बडे २ पंज पिप्पल हन। गलांदे हन. से पैह.लां 
पंज ऋखी हुंदे थे, जेहड़े तित्थू तपस्या करदे थे। तपस्या करदे 
करदे से तित्थू ई समाई गए। तदुएं ते लैई नें एह, मेला 
तित्थू लगदा ए । मेले च औए लोक तित्थु श्राटा, दाणे कनें 
पेसे चढ़ांदे हन । 


(ज) उले दा मेला 

धर्मसाला दे नग्गरे ते उ'पर भागमु नाथे पास इक बड़ी बट्टी 
पाणिये दी भील ऐ, जिजो "डल भील” गलांदे हन। इत्थू दो- 
तिन मन्दर बी हन। इयां तां इत्थू मीला दे कने प्हाड़ां दे 
सूह णे नजारे ते छुट होर कोई रौणक नेई हुंदी, पर कत्तक म्हीनें 
तित्थू इक मेला लगदा ए, जिजो "डले दा मेला” गलांदे हन ! 
तालू उत्थु दुकानां बी लग्गी जांदियां हन । सारिया धमसाला दे 
लोक कनें ्रासे पासे दे प्हाड़ां दे लोक तित्थू मेला दिखण आई 
जांदे हन । बड़ी रोणक हुँदी ऐ । लोक इत्थू मेला दिखी नें 
भागसू नाथे दे दर्सन बी करन जांदे हन। 


(भ) शिवरात्रि दा मेला 


एह मेला शिवरात्रि दे दिन बंजनाथ दे मन्दरे च लगदा ए, 
जिसा दा पेहलां वर्णन करी चुके ग्रां । 


(अ) होला मुहलला (मैड़ो) 


होलियां दे दिनां च एह. मेला मेंड़ी जित्थु डेरा गुरभागसिह 
दा गुरद्वारा ए, तित्थू लगदा ए। तित्थू लखां दी गिणती च 
पंजाबे दे सिख भाई कनें इत्थू दे लोक कटु हुंदे हन । इंनी भीड़ 
हुंदी ए, भेई बड़ेयां २ माहणुश्रां दा बी साह. घटोई जांदा ए । 

खास करी नें गदहणां तित्थू भारी गिणती च ग्रौदियां हन, 
जिन्हां च मतियां सारियां शओत्थू गुरद्वारे च सिर खलारी नें, मु'ड 


घुमाइ २ नें उच्ची २ कूरां मारदियां हन। गलांदै हन भेई 
इन्हां जो छलेडा चिमड़ी गेया ए, तिस करी एह कूकां मारदियां 

हन । श्रदेया लौकां च बिस्वास ऐ, भेई तित्थु मत्था टेकी नें से 
राजी होई जांदियां हन । 


पुन्यां एकमा दे गब्बे उत्थू “मंजी साहब" गुरद्वारे च इक 

बड्डा उच्चा प्यूले रंगे दा झडा चढ़दा ए, जिजो होले दी रस्म 

गलांदे हन । झंडा चढ़ने ते परन्त जातरूश्रां जो जाणे दी छूट्री 

होई जांदी ऐ, ताल्हू मेला छुट्री जांदा ए जानीं बिखरी जांदा ए। 

इस मेले दी खास विसेषता एह. श्रा, भेई इस मेले च हिन्दू- 

सिख कने मुसलमान सब ग्रौदे हन । पर कदीं बी कोई दुःखदायी 

घटना नेई घटी । एह मेला सारेयां लोकां जो साम्प्रदायिक 

एकता (Comnuna 0५५) घामिक सहेनसी लता (/eigious 

7०९7९१८९) कनें सबनां जो मिली जुली ने रेहणे दा मारग 
दसदा ए। 

इन्हां बड़ २ मेलेयां ते छुट इत्थू होर बी केई छोटे २ मेले 

ग्राएं २ च टॅमे टैमे पर लगदे हन । तिन्हां च दो तिन एह हुन :-- 


(१) शिवबाड़ी दा मेला 


गगरेटे ते इक मील दूर “शिवां दी बाड़ी” ऐ। एह मेला 
तित्थू बसाख म्हीनें शनिचरवारे जो लगदा ए। उत्थ इक 
पुराणे जमाने दा शिवां दा मन्दर ऐ। मन्दरे दे आस पासे बड़ी 
बट्टी बाड़ी (भिड़ी) ऐ। इसी करी इस जगा दानाश्रों शिव 
बाड़ी जां शिवां दी बाड़ी पया ए। 

लोक मन्दरे च मत्था टेकी नें मेला दिखदे हन । 


(२) पिप्पलू दा मेला 
तसील म्हीरपुर कने ऊने दिया हद्दा पर इक पिप्पलू नाएं 
दी धार ऐ। तिजो पिप्पलूए दी धार गलांदे हन। तित्थु इक 
शिवां दा कने ठाकरां दा मन्दर ऐ। तित्थू एह मेला जेठ म्हीनें 
निजला कादमी जो लगदा ए ! लोक जेठ म्हीने दी धुप कने 
गरमी दी परबाह न करदे होए धार चढ़ी नें तित्थू पुजदे हन । 
खूब मेला लगदा ए। 

(३) पीरे दा मेला 


श्रपणे देवी देवतेयां ते छुट इत्थू दे लोक अनेक पीरां 
पगम्बरां, जखां च बी यकीन रखदे हन। तित्थू से दुध, दौंह, 
घियो चढ़ांदे हन । इत्थू दे लोकां च त्रिस्वास ऐ भेई पीरां जखां 
जो मंनणे ते तिन्हां दे पसु, गाई, मई मता दुध दिदियां हन, कनें 
बिगड़दियां नेई । 

इन्हां पीरां दे थानां परब्री मेले लगदे हन। इयांई पीर 
“सलूहिया दा पीर” इक बड़ा मंनोया पीर ऐ। तित्थू जेठ म्हीने 
मेले लगदे हन । तिन्हां च लोक ग्राई नें श्रपणे डंगरां दिया 
भलाइया बास्तेँ सुखणा करदे हन । 

इयां इत्थु दे मेले इत्थू दे लोकां दे थकेयो जीवने च इक 
नौई ताजगी कनें नौई खुमी भरने दा साधन हन। इत्थू दी 
संस्कृतियां जो जींदा रखणे दे सहायक हन । 


-— ) 3 O— 

अतिथि सेत्रा दी भावना 
Spirit of Hospitality 


घरें आए परौह णे दी जां भ्रतिथिए दी सेवा करना कांगड़े 
दी सभ्यता दा इक मुख अंग ए। इत्थु दे लोक अतिथियां कनें 
परौह णेयां दी ्राश्रोभगत करना अपणा घर्म बुझदे हन! जियां 
ब्िदुरे दे घर भगवान्‌ श्री कृष्ण गये, ताल्हू बिदुर खुसिया कनें 
गदगद होई गेया, तियां ई इत्थु दे लोक बी परौहणे श्राये ते 
खुसी होई उठदे हन । सारा टब्बर तिसा दी सेवा जो दौड़ी पौंदा 
ए । कोई तिसा जो बंठणे बास्ते मंजा डांह दा ए, कोई मंजे पर 
दरी, खेमी जां चादर बछादा ए। कोई तिसा जो (जे तमाखू 
पींदा होए, तां) हुक्का जां नरेलू भरी लियौंदा ए। कोई तिसा 
दे पैर दवणा लगी जांदा ए। घरे दी साणी चाह बणान लगी 
जांदी ऐ। गलाणे दा मतलब एह भेई हर कोई घरे दा निक्‍का 
बड्डा माहणू श्रतिथि-सेवा दा पुन लैणा चांड दा ए। 

चाह, पाणी प्योणे ते परन्त बड़े ग्रादरे सन्माने कने सुख-सांद 
पुछदे हन । परौहूणे दे औणे दा धनवाद करदे हन। मते दिनां 
बाद श्रौणे दा गिला करदे हन । चिट्टी-पत्री छेती न पाणे गरोभा 
करदे हन । फिरी भुलियां बिसरियां प्यार भरियां (गुस्से गिले 
ग्रालियां बी) गलां हुंदियां हन। पर क्या मजाल ! जे परीह णे 
दिया सानां ते खिलाफ कोई गल कुशी दे मुऐ ते निकले । सेतां 
प्यार भरे दिले दे उदगार ई हुंदै हेन । 

फिरी परौह णे बास्तें राती दे खाणे दी तिथारी हुंदी ऐ । 
बड़े चाएं चाएं भटूरू तलदे हन । खास खास किस्मां दियां 
सब्जियां जियां घीपा, घंडोलू, तोरियां, करेला, पेंढू बताऊ, कहू, , 
लु'गइ. लौंकडू बगेरा जेह डियां बी मौसमे मताबक मिली सकण, 
परोह णे रास्ते बणांदे हन । कनें कोई श्रभ्वां जां भ्रमचुरे दी 

चटणी, जां गलगलां, निम्बुग्रां जां अम्बां दे चारे दी फाकड़ी 
बी रखी दिदे हन। परीह णे दे हत्थ, पैर, जंघां तत्ते पाणिये 
कनें भ्रप्पू' मली २ धांदे हन, जिते परौहणे दी थकावट उतरी 
जाए । सारियां चीजां परोसी नें तिसा जो रोटी खुप्रांदे हन । 
जे गरमी होए तां रोटी खांदे जो पखुए दी ठंडी हौग्ना करदे हन । 
जे सीत होए तां भ्रग्गी दी गीठी जां कांगड़ी ढके रखी दिदे हन । 

गलाणे दा मतलब एह भेई प्रौहणे दा घरीं ग्रौणा जां 
कोई तिहार होणा, इत्थू दे लोक इक बरोबर बुदे हन । 


रातीं जो फिरी गलां सुरू हुंदियां हन । बेहड़े च जां प्रांढें 
गुग्रांढ जिजो बी पता लगदा ए, से वी चाएं चाएं परौ 
हाल चाल पुछणे, मुख सांद लैणे बास्तें श्राई जांदा ए। अगलियां 
पिछलियां सारियां गलां दिल खोली नें हंदियां हन। गलां करदे 
करदे केई बारी श्रधी रात बीती जांदी ऐ। | 


भियागा परोह णे जो चाई करने किछ होर खरा खरा जियां 
कड़ाहू जां खीर खाणे जो दतियालू दिदे हन। फिरी परौह णे 
बास्ते दोपेह.रां दा खाणा तियार करदे हन, जिजो रसो 
गलांदे हन। जित्थू पह लां भत्ते कनें मिरफ दाल जां म्हाणी 
(खट्टा) बणादे हन, तित्थू अज मंदरा ( दौंएं घियोए दा बणेया) 
गरी, बदाम, सोए, कालियां मरचां पाई नें मिद्ठा न्योड़ा बणांदे 
हन। जे कोई होर बी खरा घर होऐ, तां कने खट्टी मुगी जां 
तेलिये माष (मांह) बणांदे हन। इयां रसो तियार करी बड़े 
प्रेमे कनें। परौहणे जो रसो खुब्रांदे हन। परीह णा चाए किने 
दिन बी रए, उसा दी इयां ई खातर हुंदी ए। सेवा च कोई 
फरक नेई पौंदा । कुसी दे मत्थे कोई बट नेई पौंदा । कुसी जो 
कोई दु ख नेई हुंदा । 

दूई विसेषता इत्थू दी एह. ऐ, भेई परौहणां चाएं कुसी दे 
बी श्रोऐ, बेह.ड़ेच जिने बी घर होण, सब बारी २ परोह णे जो 
श्रपणे २ घरीं रोटी खुगश्रांदे हन । जाल्हृ ताई परौह णां सारेयां 
देघरीं रोटी ना खाई लै जांचाह नापी लै, ताल्हू ताई तिसा 
जो जाणा नेई दिदे । 

एह. तां होई साख नाते परोहणे दी गल। म्रपणे दी ता 
सारे ई सेवा करदे हन। करनी बी पौंदो ऐ कनें करनी चाई 
दी ऐ, तांई नक्क रेह.दा ए। पर इत्थू देलोकां दा एह बी 
इक खास गुण ऐ, भेई कोई भुलेया भटकेया मुसाफर कदीं इन्हां 
दे घरीं रातीं जो श्राई जाएतां एड तिसा जो चोर गलाई नें 
फटकारदे, डांटदे जां घरे ते नेई कढ़ी दिदे, बल्कि उसा दा बी 
उंना ई मान पान, ग्रादर सत्कारदे हन, जिना श्रपणे सगे 
परौह.णेयां दा। उजो बी उसी चाए कने बठालदे, रोटी 
खुग्रांदे, कनें सुलांदे हन, जिस चाए नें श्रपणे सकके रिस्तेदारां 
जो। उसादे श्रौणे दा बी तिन्हां जो उंनां ई चा हुँदा ए, 
जिनां श्रपणे मितरां दे औणे दा । 


इयां एह प्रथा इव्थु दिया संस्कृतिया दा मुख ग्रंग ऐ। 


—oko— 

*« है हें 


कांगड़े दे रीति-रिवाज 
Customs & Manners of Kangra 


होरनां गल्लां साई कांगड़े दे रीति-रिवाज बी बड़े सह णे 
हेन । इत्थ्‌ दे लोकां दा रेह णा-संह णा, खाणा-पीणा, बोली कनें 
पेह रावा तिसी किस्मांदा ए. जियां अजे ते केई बरियां पह लां 
चीनी यात्रियां फाह्मान (४०० ई० ते ४१५०) कनें ह्यन 
सांग (६३० ई० ते ६४४ ई०) नें इत्थू दे बारे दस्सेया था । इन्हां 
सबनां चीजां दा संक्षेपे कनें वर्णन इयां ए :— 

इत्यू दा रेह ण-सेह ण 

कांगड़े दे लोकां दा रेहण-सेहूण बड़ा सिधा साधा ए। 
इन्हां दे घर कच्चे हुंदे हन, जिन्हां दियां कधां जां तां भित्री कुट्टी 
नें भरियां हुंदियां हन जां कच्चियां इट्टां जां सँलां, पत्थरां दियां 
बणियां हुंदियां हन । पत्थरां कने सँलां दियां कंधा पर बरी एह 
लोक मिट्रिया-चिक्का कने लपाई करी दिदे हन । 

एह, घर उप्परे ते स्लेटां. जिन्हां जो सल जां स्लोट बी 
गलांदे हन, जां मरफड़ा कनें छाए दे हुंदे हन। मती गिणती 
स्लेट छाणयां घरां दी हुंदी ऐ, इदी बजा एह. ऐ भेई इत्थू स्लेटां 
दियां खानां मतियां हन. तिन्हां च सबनां ते बड़ी खान 
घनियारे ऐ। इस करी स्लेट इत्थू किच्छ सस्ते पेई जांदे हन । 
कने बणां च लकड़ी बी काफी मिली जांदो ऐ, इसी बजा ते लोक 
स्लेटां दे ई छपर बणांदे हन । कतों कुतीं खपरे बी लोक छछत्तां 
पर पांदे हन। 

भ्राम करी नें घर इकमंजले जां दुमंजले हुंदे हन । इयां तां 
इत्थू दे लोक अ्रपणियां गोरनीं जां कुढ़ीं घरांते दूर ई बणांदे 
हन, जित्थु घाए दी जां गोश्रा सट्रणे दी सहूलत होऐ ; पर 


65 


जित्थू बर्फ पादी ऐ, तित्थू लोक थल्ले दियां मंजलां च बुन्ह अपणे 
डंगरां जो बन्हणे दी जगा बणाई लेंदे हन। उपरलिया मंजलां 
च श्रप्पू रेहूदे हन। इयां से बुझदे हन भेई पमुग्रां दिया 
गरमँसां कने उपरले कमरे बी गरम रेह दे हन । 


केई गरीब लोकां दे घरां च इको ई कमरा हुंदा ए। से 
तित्थू ईश्रष्पू बी रोटी पकांदे, सौदे बेंह.दे हन कनें पणे 
छेलुआं भेडुग्रां जो बी तित्थू ई इक पास बन्हीं करी गुजारा 
करदे हून । 

घरां च श्राम करी ने इक बड्डा कमरा हुंदा ए, जिजो 
श्रोश्रान गलांदे हन । इक कमरा ग्रोग्राने कने ई प्रोवरी हुँदा ए 
एह. ओवरी इन्हां दा स्टोर हुँदी ऐ। शरोश्राने च घरे दे सारे 
जणे रह दे, बौंदे कने सीदे हन । ओोवरिया अन्दर घरे दा खास 
खास समान, सन्दूक, ट्रंक कने गेंह णे-गट्टू , पेसा घेला रखदे 
हेन । इत्थू सीत मता हुँदा ए, कनें ठंडी बफानी हीरा बी चलदी 
रंह.दी ऐ, इस करी घरांच कोई बट्टी खिड़की जां रोसनदान 
नेई रखदे, पर कुतीं २ थोड़ी जिनी होम्रा रोणे बस्तं कन्धा च 
निकका जिना इक लकोलू रक्खी छड़दे हन । श्रोवरिया ता एह 
लकोलू बी नेई हुंदा । के जे इत्थू दे लोकां जो डर रंहूदा ए, 
भेई बाहरे ते साड़े समाने जो कोई दिक्खी ना लेए। इसा 
ग्रोवरिया च दिने जो वी इनान्हेरा हुँदा ए भेई दोपह रां बेले 
बी दीया बालणा पीौंदा ए । एह कमरा चोग्रां पासेयांते कधां 
कनें ढक्केया हुँदा ए, इस करी इत्य्‌ दा '्रोवरी' सब्द सस्कृत दे 
भ्रावरण सब्दे ते बिगड़ी ने बणेथा ई मलूम हुंदा ए । 


अपण गेह ण-गठए जो इत्थू दे लोक राम करी नें घरे ग्रन्दर 
कुसी जगा टोहा कड्डी नें दब्बो छड़दे हन, जाल्हू जरूरत पौए, 
ताल्हू कड्डी नें फिरी तित्थू ई दब्बी दिदे हन। जदू रपये, पैसे 
बी चांदिया जां तांबे दे हुँदे थे, तदू एह. श्रपणे खर्च चे ते किच्छ 
ना किच्छ बचाई ने कमी गड़बुए जां कुज्जुए, जे मते रपेये पैपे 
होण तां बड़ कुज्जे जां बलरोऊए च पाई ने कुनी धरतीं च दबी 
दिदे थे, जेह डे श्रौवे त्रेले तिन्हां दे कंम ग्रौदे थे । 

केई बेरी एह घन जमीनां च ई दबोएया रैई जांदा था । 
के भेई स्य।णे मरण लग्गे कसी जो दस्सी जांदे। ग्रज बी कतीं 
क॒तीं पुराण घरे जो पुट्रदे २ एह. रपेये पैसे मिलदे हन । 


लोक घरां जो लिप्पी पोची नें उप्पर गोलू जां प्यूली मिटटी 
फेरदे हन । कंधां पर हरे, लाल, प्यूले रंगे कनें भांती २ दे फुल 
तणांदे कने लिखणू पाई नें सजांदे हन । श्रन्दरां च फर्स तां हुँदा 
ई नेई. इस करी एह. लोक हरा रंग गोए च मेली नें तिसा जो 
ई ग्रन्दरां च फेरी करी फर्म दा चा पूरा करी लेंदे हन । 

घरां च हरेक त्वारे जो गाई दा गोग्रा फेरना, देहलीं उप्पर 
हेरी द्रव कने फुल्ल चढ़ाई नें तिन्‍्हां दी बन्दना करणा इत्थू बड़ा 
मुभ मनेया जांदा ए । 

हण किच्छ नौएं जमाने दा प्रभाव इत्थू दे रेह णे-सेह.णे 
पर बी पौणा लग्गी पया ए। जीयां कच्चे घरां बिच क॒तीं २ 
लाल पक्कियां इट्रां दे पक्के छप्पर बी दुस्सणा लग्गी पौए हन । 
कूतीं २ सलेटां जां छाएग्रो छप्परां दे कने कनें लेटर पाएश्रो 
कोठे बी दृसदे हन । समिक्षा दे परचार होणे करी नें लोक खुली 
कने ताजी हौग्मा, रोगनियां दे महत्व जो बी समझणा लग्गी पेए 
हन, इस करी मकानां च खिड़कियां कने रोसनदान रखणा 
नग्गी पर हन। धर्मसाला, नगरोटा, पालमपुर, बंजनाथ, 
कांगड़ा, म्हीरपुर कनें ऊने बगेरा नग्गरां च संहरां साई 
वड़्ियां २ बिल्डिगां व्रणां करदियां हन । 

परग्रांदे रर णे-सेहणे च मता फर्क नेई पेया। तित्थू 
लोकां दी बह-गिणती ग्रज बी तीयां ई पणा जीवन निर्वाह 
करदी ऐि। 

RP 
लोकां दा सुभाअ 
Nature of the People 


कांगड़े दे लोकां दा मुभान्न मता ई सरल हुँदा ए। एह 
लोक छल, कपट जां धोखा तां जाणदे ई नेई । झूठ बोलणे जो 
एह. म्हां पाप समभझदे हन । चोरिया ते बड्डा होर कोई अपराध 
नेई बुझदे । इसी करी इत्थू चोरियां दे कने डाकेयां दे केस बड़े 
घट हुंदे हन॥ पुराणे जमाने च चीनी यात्रियां नें हिन्दोस्ताने 
दा जेह.ड़ा वर्णन कीता था, तिसा दी पूरी तस्वीर इत्थू श्रज बी 
दिखणे जो मिलदी छे । 


श्रबबल तां एह लोक घरां जो भित्त लगवांदे ई नेई । 
जे लगाणा बी, तां लकड़िया दे सिघे सादे फट्ट लाई नें बाहर 
इक संगली लाई दिदे हन । अन्दर दोई पासीं कंधा च इक बंजे 
दा डंडा फसाई दिदे हन, जिजो अ्र्गला गलांदे हन। गलांणे दा 
मतलव एह. भेई लोकघरांदेद्वारां जो मोटे मोटे सरिये जां 
कु डे नेई लांदे । के जे इन्हां जो चोरां दा इर नेई हुंदा । 


इत्थू दे लोकां दे सुभाग्न दा बट्टा गुण एह ऐ, भेई से कुसी 
जो श्रखरदा नेई। तिदे बिच इंनी मिठास हुँदी ए भेई से दूए 
देदिलेजो मोई लेंदाए। बगैर किसी लाग लपेटा ते सिधी 
सादी मिट्टी गल करनी, दिलेच कोई भेद भाव ना रखणा, 
पियारे कनें दूएश्रां जो मिलणा, बरतणा, दुए दे दुःखे जो अपणा 
दुःख, दुए दे सुखे जो ग्रपणा सुख समभझणा । होरनां दे दुखे सुखे 
च सामल होणा, ग्रोखियां भारियां च दुए दी मदहता बास्तें म्हेसां 
तियार रेहणा एह सब गुण इत्थू दे लोकां जो सबनां दा पियारा 
बणाई दिदे हन । इन्हा ते छुट म्हेमां हसदे रेह णा, गरीबिया च 
बी मिली जुली नें घरे दिया गड्टिया जो चतांदे रेहणा अर्थात्‌ 

सन्तोख रखणा, प्हाड़ां दे ककण जीणे च मुखी रेहणा इत्थू दे 
लोकां दे सुभाए पर सुन्ने उप्पर मुहागे दा कंम करदे हन । 





इक बुड़ो गहण 

इक होर गल जेह.ड़ी इन्हां लोकां दे भोलेपणे जो प्रगट 
करदी ऐ, से एह --भई एह. लोक अपणे डगरेयां कनें वी तिनां 
ई पियार करदे हन जिनां से अ्रपणे टब्बरे दे कूसे मंम्बरां कने । 
भेड़ुआं कनें छेलुआं जो तां एह. अपणे नेयाणेयां साई पालदे हन । 
तिन्हां कने खेलदे मल्हदे हन, तिन्हां जो पियारे नें दुध प्यांदे हन, 
तिन्हां जो कुददे दिक्खी ने तियां ई खुसी हुंदे हन, जियां श्रपणे 
निक्के २ नेयाणेयां जो । केई तां तिन्हां जो अपणे कने सुग्राई बी 
छूडदे हन । 

जे कदी कोई भेड़ जां बकरी बिमार पेई जाए, तां सारेयां 
दे मुह उदास होई जांदे हन । इयां लगदा ए, जियां कोई तिन्हां 
दे घरे दा ई बिमार पेई गेया होए। सारा टब्बर तिसा दिया 
सेवा च लग्गी पौंदा ए, जाल्हु ताइ तिसा जो अराम न आई जाए, 
तिन्हां जो चन नेई श्रौंदी । 

एह. गल इन्हां लोकां दे सुभाश्न दी सादगी कने सब प्राणियां 
दे ताई इन्हां दी पियार भावनां कनें समदृष्टिया जो दरसांदी ऐ, 
जेह. डी इत्थू दी ई नेई, सारे मुलखे दी प्राचीन संस्कृतियां दी मुख 
विसेषता ए । 

४२४४ 


कांगड़े दी बोली 
Language or Dialeet of Kangra 


कांगड़े दे लोकां दी बोली कांगड़ी ऐ। एह बोली डोगरियां 
कनें मिलदी जुलदी ऐ, कन होरना बोलियां साई संस्कृत चे ते 
निकलियो ऐ । प्रज बी संस्कृत भाषा दे तत्सम जां तद्भव सन्द 
सांजो इया बोलिया च मिलदे हन । जीयां :-- सँ=स (सं०) । 
कुतां=कुतः । कुत्थू = कुत्र। खेतर = क्षेत्र (तदभव) वगेरा 
होर बी मते सब्द लोक ग्रपणियां गलां बातां च इस्तेमाल करदे 
हन ' इमा ते छुट इसा वोलिया दी एह विसेषता एह ए भेई 
एह बोली उकारान्त कने इकारान्त जियादे ए । जीयां :--भाऊ, 
मुन्नू, बापू, छोकरू, ठोकरू, घोड, बच्छ इयां होर बी संज्ञा, 
विसेषण कने क्रिया विसषण सब्द उकारान्त हन । 


चली पया, बेटी जा, उठ खडोता ग्राद सारे क्रिया सब्द 
इकारान्त हन | क्रियां जियादेतर संयुक्त हुंदिया हन । 


एह. बोली इंनी मिट्टी ऐ, जिसा च कोई बनावट नेई, कोई 
दिखावा नेई, कोई हेर फेर नेई जां कोई छल कपट नेई। एह 
इत्थू दे लोकां दी श्रपणी, इत्थू दी, इस प्रदसे दी म्रपणी बोली 
ऐ । कुसी दूए पासे ते मंगियो नेई, उधारी लैइयो नेई। इसा च 
कोई बी रूखापण नेई, कोई श्रौघड़पणा नेई । इसा च इंनी मिठत 
ए, भेई बोलणे श्राला दूए दे दिले जो मोई लेंदा ए, कने बिच विच 
म्हाबरेयां कने लोकोक्तियां दी जेह.डी चासनी लगदी ऐ, तिन्हां 
करी एह. होरनां जो छेती अ्रपणा वणाई लेदी ऐ। इसा बोलिया 
दा दूए पर अमिट प्रभाव हुँदा ए । 


चाएं तसीलां दियां हदबंदियां करी नें इसा बोलिया दे 
हरफां च किच्छ २ फरक पेई गेया ए। जियां तसील देहरा गोपी 
पुरे च, मिजो, तिजो। तसील तूरपुरे च मेकी, तेकी, साकी, 

कांगड़े दा पेह.रावा 
Dress of Kangra 


सबनां लोकां दा ग्रपणा ई पैह रावा हुँदा ए, जह. डा तिन्हां 
दिया सभ्यता संस्कृति कने मुभाश्र जो प्रकट करदा ए, कनें जित्थू 
से लोक रह दे हन, तित्थू दे जलवायु, मौसमें बारें दसदा ए । 


कांगड़े दे लोकां दा पह रावा तिन्हां साई सादा कने इत्थू 
दे मौसमें मुताबक बखरा बखरा ए। मर्द गरमियां च खुल्हा २ 
कुर्ता, पजामा, फतूई, बास्कट पह नदे हन। सिरे पर चिट्ठा जां 
रगदार साफा बन्ह दे हन जां टोपी लांदे हन । 

स्याले दे मौसमें च भेडां दिया उंना दिया पट्टिया दा जेह ड़ी 
श्राम तोर पर भ्रप्पू ई कतियो कने बुणियो हुंदी ऐ, लम्मां बन्द 
गले दा कोट पेह नदे हन। पेरां च देसी जुट्र जां फलीट पांदे 
हन । कंनां च मोटियां २ सुन्ने दियां नंतियां बी पांदे हन, 
जेहड़ियां उन्हां जो कर्णवेध संस्कारे बेले जां यज्ञोपवीत सस्कारे 
दे मौके पेह नाइयां जांदियां हन। 

जणामां कुर्ता जां जम्पर कनें सलवार पह नदियां हन। 
पुराणे जमाने दियां जबरियां चुडीदार सुथण लांदियां हन । घरे 
ते बाहर जाणा लग्गेयां सलवारा उप्पर छींटा दा जां कालिया 
सूफा दा घेरदार लेहगा लांदियां हन। लंहगा इत्थु दियां 
ब्याहियां जणासां दे पह रावे दा खास ग्रंगऐ। पर मापयां दे 
घरी कुड्यां चाएं ब्याहियां होण चाएं क्वारियां, लेंह गा नेई 
लांदियां। सिरे उष्पर रंगदार चादर, चुन्नी जां दुपट्टा ओढ़दियां 
हन । विधवा जणासां चिट्टा दुपट्टा श्रोढ़दियां हन। सँ रंगदार 
चादरां नेई प्रोढ़दियां । 

सुहागणां जणासां नक्के च कोका जां लौंग पांदियां हन। 

जेहड़ा तिन्हां दे चन्दे साईं गोरेयां मुखड़ेयां जो होर बी सजाई 
दिदा ऐ। कनां च चांदी जां सुन्ने दे कांटे जां बालियां पांदियां 
हन | हत्थां च कच्चु दियां रंग बरंगियां बंगां जां चांदियां दे 
बंद जां चुड़ियां पांदियां हन । विधवा जणासां एह सबो चीजां 
उतारी दिदियां हन । 

परां च देसी चमड़े दियां पणियां जां स्लीपर पेह, नदियां हन। 
ग्रज कल चप्पलियां कने सँडल बी पाणे दा रिबाज चली पेया ए । 


पलमां दे इलाके दे गद्दी गदृणां दा अपणा ई पैह रावा हुँदा 
ए । गद्दी सिरे पर चिट्टी पग बन्हदे हन । उना दा चिट्टा चोला 





कांगड़ा घाटी दे गद्दी 


पांदे हन । लक्क कालिया उना दा काला डोरा लपटदे हन। 
एह डोरा तिन्हां दे लक्के जो तगड़ा रखदा ए, कने इन्हां जो 
थकणा नेई दिदा ए। पजापा से पह नदे ई नेई, चाएं सरदी 
होऐ चाएं गरमी, नंगियां लत्तांई सँ रेह दे हन। परां च देसी 
चमड़े दे मोटे २ जुट्रे पांदे हन, जेह ड़े तिन्हां दे पैरां जो सरदियां, 
गरमियां कने कंडेयां दियां लम्मियां २ सूलां ते बचांद हन । 


इन्हां दे चोले दी खास विसेषता एह हुंदी ऐ, जित्थु से 
चोला इन्हां दे जिस्मे दी सीते कनें होश्रा ते रक्षा करदा ए, तित्थू 


74 


से तिन्हां दे निक्‍के २ लेलुग्रां जो चुक्की करी लेई जाणे कनै 
श्रपणा गुड़गुड लुकाणे बास्ते टोकरूए दा कम बी दिदा ए। 


इयां गहणां दा पैह रावा बी होरनां जणासां ते बखरा ई 
हुँदा ऐ। से सिरे पर लाल सूहा, काला चादरू बन्हदियां हन । 
गहियां साई चोला पेह नदियां हन, लक्क काला डोरा लपेटदियां 
हन कने फुलदार छींटा दा लेंहगा लांदियां हन। तिन्हां जो 
गेह णे बड़े पियारे हुंदे हन । इसी करी नकके च लौंग, कंनां च 
बड़ियां २ बालियां, बाई च चांदिया दे चौड़े २ बंद, कड़े जां 
कंगणू. हत्थां च गूठियां पेह नदियां हन। गले च जे चांदिया दा 
हार नेइ, तां मणकेयां दी मालां जरूर पांदियां हन । 


इत्थू नंगे सिरे कोई नेई रेह णा पसंद करदा । नंगा सिर 
रखणा इत्थू दिया सभ्यता दे बिरुद्ध ए। पैहलां तां नंगा सिर 
से ई करदा था, जिदा बव्ब मरी गेया हुँदा था जां घरे च कोई 
मातम होई गेया हुंदा । जणास से ई नंगा सिर करदी थी, जिसा दे 
सिरे दा साया उठी गेया होऐ अ्रर्थात्‌ जेहड़ी बिधवा होए। 
भियागा भियागा जे कोई नंगे सिरे सुकी जाए, तां बड़ा 
मनहुस धियाड़ा बुझदे हन। जे कुती जांदेया जो अग्गें कोई 
नंगे सिरे मिली पौएऐ तां कुमगन गिणदे हन, तां जाणे ग्राला 
मुड़ी नें थोड़ी देर घरें बेठी नें दौंह खंड खाई नें फिरी जांदा ए । 


पर हण जमाना किच्छ बदली गेया ए। कांगड़े दे नोइयां 
पीढ़ियां दे मु इ कुडियां स्कूलां च पढ़न लग्गी पए हन, जित्थु 
पढ़ाइयां नें तिन्हां दे कपड़ेयां पर, तिन्हां दे बोलणे चालणे, उठणे 
बैठणे दे ढंगे पर किच्छ श्रसर पाया ए । तित्थु तिन्हां दे सिरां 
दे चादरू (घु इ) कने टोपू उतारी नें तिन्हां जो नंग-सिरे बणाई 
दित्ता ए । तिन्हां जो नंगे सिर रेहणे दा मुकीन बणाई दित्ता 
ए। हण से नंगे सिर रेह.णा बुरा नेई बुझदे। पर पुराणेयां 
घरां च हण बी नंगे सिरे रेह णा बुरा समभदे हन । 


जणासां पर बी नौइयां सभ्यता दा रंग चढ्दा जा करदा 
ए । नोइयां पीढ़ियां दियां जणासां पढ़ी लिखी नें हुस्यार होई 


Ds 
/छ 


गेइयां हन। से हण लेहूगा लाणा, मींढियां ग्रालियां गुत्तां 
करना पसंद नेई करदियां । 

पैहलां इत्थू परदे दी प्रथा थी, से बी किच्छ घटदी जा 
करदी ए | पेह.लां नू ह बहु यां ते घुड कढ़दी थी, परदा करदी 
थी। एह रिवाज बी घटदा जा करदा ए। 

पर बट्टयांघरां च हणबी नूहां धीयां तियांई परदा 
करदियां हन । इत्यु परदा ई जणासां दा मुख गुण बुभदे हन । 
परदा इत्थु दी सभ्यता दा मुख अंग ऐ । 

इयां ग्रसी दिखेया ए, भेई इत्थू दे लोकां दा पेह्‌ रावा सारे 
देसे ते न्यारा, सूह णा पेह रावा ए। 


-——O हः 0— 


76 


१४ 
कांगड़ दे लाकां दा खान-पान 
Foods of Kangra 


कांगड़े दे लोकां दा खान-पान बी तिन्हां दिया होरनां 
गल्लां साई बड़ा सादा ए। छल्लियां दी रोटी, सरूम्रां दा साग, 
भत्त, खट्रा (म्हाणी) दौंह छाह तिन्हां दा रोजी दा खाणाऐ। 
इत्थू धानां कने छल्लियां दियां फसलां खरियां हुँदियां हन, इस 
करी इत्थू दे लोक इन्हां जो ई जियादा पसंद करदे हन। पलमां 
दे इलाके च इक डंग भत्त जरूर खांदे हन । 


(१) पेह.लां भियागा ई उठी नें किच्छ कंम काज करी नें 
जंगल पाणी जाई नें, रातीं दी बेई रोटी सेकी करी छाह दौंह 
जां लूणे कनें खाई ने श्रपणे २ कमै लग्गी पादे हन। भियागा 
दे इम खाणे जो दतियालू गलांदे हन। दोपैह रां जो भ्त, दाल 
खट्टा बणांदे हन ! इत्थू दे लोक खट्टा खाणे दे बड़े सुकीन हन। 
जे भत्ते कने खट्टा न बणेया होए, तां रसो रंडी बुभदे हन। इक 
करी श्रमचुर, इम्ली जां खट्रे दी खटियाई काढ़ी ने बणेया 
खट्टा इन्हां दी रसो दा खास ग्रंग हुंदा ए। जे कोई परीह.णा 
ग्राएया होए, तां मंदरा जा मित्रा न्योड़ा बी कनें बणाई लें | 

रातीं जो छल्लियां दी रोटी जां कणकां दे श्राटे दे भटूरू 
वकांदे हन कने सरूश्रां जां होर कुसी जिड़ए मिड़ए दा साग 
चरेलिया जां पालके दा भुज्जू, छाह गरम करी नें तिसा दा 
भोल, जिजो पलदा जां रेहड़ बी गलांदे हन, जां होर कोई न्योड़ा 
बणांदे हन । छाई दे रेह.ड़ए कने छल्लियां दी रोटी जां भटूरू 
इत्थ्‌ दियां जणासां दा मन भौंदा खाणा ए । 


(२) जिस दिन कोई तिहार होऐ, तिस दिन इन्हां लोकां 
ए बड्डा खाणा हुंदा ए। इस दिन एह घेयोए जां तेले च भटूरू 
तलदे हन । खरे २ न्योड़े बणांदे हन । जियां सौण म्हीने दिया 

संगरांदी जो तीजा दा तिहार हुँदा ए । अस्मुए दिया संगरांदी 
जो संरी दा तिहार हुंदा ए, इयां ई होरनां तिहारां जो श्रमीर 
गरीब सब जणे रोटियां तलदे हन कनें लोकां च बंडदे हन । 


(३) इत्थू मास खाणे दा बी रिवाज ऐ। जित्थु जियादा 
सीत हुँदा ए जां बफ पौंदी ऐ तित्थू तां सबनां जातां दे लोक मास 
खांदे हन । कोई ब्याह सादी होऐ तां कइयां बकरेयां, भेडां 
दी सियामत श्राई जांदी ऐ । नदियां जां पाणिये दे कढ रेह णे 
ग्राले लोक जियां जँसिहपुर, सुजानपुर टीह रा, नदौण, देहरा, 
गुलेर बगरा ग्रां दे बसनीक, मच्छिलां बहुत चाएं कनें खांदे हन । 


(४) जदू' कणक! दी नौई फसल निकलदी ऐ, तां कणक 
जां जौग्रांजो भुनी नें तिसा जो पीह नें सत्तृ बणांदे हन। 
फिरी तिन्हां च गुड़, सक्कर जां खंड मेली नें, पाणिये च घोली 
करी पींदे हन । सत्तू गरमियां जो सान्त करदे हन । 

(५) इत्थू दृधे दी कमी हुंदी ऐ। के जे इत्थू म्हैंसां नेई 
हुंदियां । गाईयां बी थोड़ा २ दुध दिदियां हन । इस करी इत्थू 
चाह. पीणे दा जियादें रिवाज ऐ । ऊग्रां बी इत्थु चाह दी 
पेदावार हुंदी ऐ, दुआ सीत बड़ा पौंदा ए, इस करी इत्थु दे 
लोकां जो चाह. पीणे दी ग्रादत बणी गइश्रो ऐ । अ्प्पू' तां एह. 
लोक जिनी बेरी चाह मिली जाए, पी लेंदे हन, जे कोई 
परौह.णा इन्हां दे श्राई जाए, तां उजो बी चाह पियाई २ नें 
रजाई छड़दे हन । जे कोई इन्हां दे घरीं जाए , तां पैह लां चाह, 
पियांदे हन । फिरी होर गल करदे हन । 


(६) इत्थू दे लोकां च कुतीं २ सराब पीणे दा बी रिबाज 
ऐ। लोक चोरी छिपे कुसी कुसी जगा सराब कढदे हन, जिजो 
“सुर” गलांदे हन ।जेह.ड़ा संस्कृत दे 'सुरा' सब्दे दा बिगड़ेया 
रूप ए ) । इसा जो पी नें लोक मस्त होई ने भूमदे हन । कृतीं 
कुतीं लोक चौलां दा झोल बणाई नें पीदे हन । 

इयां इत्थू दे लोकां दा खान-पान बी इत्थू दे लोकां माई 
्रपणी किस्मां दा ई । 

—oto— 

कांगड़ दे व्याह. 


Marriages in Kangra 


भारते दिया सस्कृति दा श्रधार गहस्थाश्रम ऐ, गृहस्थाश्रमें 
दा मूल ब्याह संस्कार ऐ । कांगड़े दिया संस्कृति दा मूल वी इत्थू 
दा गृहस्थ-जीवन ऐ, जित्थू ब्याह सस्कारे दा बड़ा महत्त्व ऐ। 
इत्थू ब्याहे जो मिरफ इक रस्म ई नेई बुभदे इजो मनुख-जीवने 





कांगड़े दे व्याहे दा इक नजारा 
दा धर्म बी समभदे हन । इत्थू व्याहे जो सिरफ इस जन्मे दा ई 
सम्बन्ध ई नेई गिणदे, जन्म जन्मान्तरां दा रिस्ता गिणदे हन । 
इमी करी इः्थू व्याह. बड़ा से'ची बिचारी नें करदे हन । 

पेह लां इत्यू एह रिवाज था, भेई मुड्भुए दे मापे कुड्या दे 
मापेयां पास तिन्हां दी कुड़ी मंगणा जांदे हुंदे थे। इसी करी 
कड़माइया जो मंगणी गलांदे थे। से जमाना था, जदू मु डुग्रां 
दा ब्याह बड़ियां मुस्कलां ने हुंदा था । पर हण जमाना बदलोई 
गेया ए, हण कुड्यां आलेयां जो मू डुए दे मापेयां दियां मिणतां 
करनियां पौंदियां हन । पर श्रजें बी कृती २ पराणा ई रिवाज 
चलेया श्रौंदा ए । 

पेह.लां इत्थू ब्याह बट्ट श्र्थात्‌ 'अपणी कड़ी दूए दे घर, 
दूए दी कूुड़ी अपणे घर” करदे थे। जेबट्टा ना होई सके तां 
कुतीं २ धीयां दे पैसे लेई ने बी ब्याह. करने दा रिवाज था। 
हण लोकांच जागृति गंगे कनें एह दोनों रिवाज खरे नेई 
समके जांदे । इस करी एह दोनों ई रिवाज हण हटदेजा 
करदे हन । 


इन्हां रिवाजां दे हुंदेयां बी रिस्ता नाता करने बेले इत्थू 
दे लोक इन्हां गल्लां दा खास धियान रखदे हन :-- 

[क] अपणा गोत न मिलदा होऐ । 

[ख] मु डुए कुड्या दे मापेयां बिच पैहलां दूरे दाबी 
रिसता न होएऐ। 

[ग] मुदड्डुए कुड्या दे ग्रेह मेनदे हन । रिस्ता करने ते 
पैह.लां मुडू कनें कुड़ी दूई दियां टीपां जेह.ड़ीयां तिन्हां दे 
जम्मणे पर कुमी पाघे जां पंडते ते व्रणवाइयां हुंदियां हन, मेलदे 
हन । मतलब एह , जे दोनां दे ग्रह मिलदे होण, तां ई रिस्ता 
होई सकदा ए। 

[घि] मुडु जां कुड़ी दरूईयां जाती दे नां होण। इत्थू 
्रन्तर्जाती ब्याहे (72/९7००९ M५77०) जो बुरा बुझदे हन । 

[इ] दूई पासेयां दा खानदान खरा होए । 

[च] दूई पासेयां दे रीति-रिवाज मिलदे जुलदे होण । 

[छ] दोएं पासे भले माणम होण । 


इन्हां सारियां गल्लां दा मतलब एह_ ऐ, भेई इत्थू श्रपणे 
गोते च नाता नेई हुंदा । जेश्रप्पू ची कोई पराणा दृधे दा 

रिस्ता होऐ तां रिस्ता करना धम ते त्रिरुद्ध मंनदे हन। जे 
मुडुए कुडिया दे ग्रह ना मिलदे होण तां रिस्ता करना हानि- 
कारक बुझदे हन । दुइया जातिच रिस्ता करना धामिक कने 
समाजिक रीति दे खिलाफ बुझदे हन । सुभाश्र कनें रीति रिवाज 
बी मिलणे जरूरी हन, ताई रिस्तेदारियां दा मजा ग्रौदा ए। 
नेई तां नाते च फिक पौंगे दा डर रह दा ऐ । 


इयां जाल्हू मारियां गल्लां दी पूरी तसल्ली होई जांदी ऐ, 
ताल्हृ मु दुए-कड़िया दी कडमाई करी दिदे हन। मुद्गए जो 
कुडिया आले रपेया कने छुग्रारा दिदे हन, कड़माई पक्की 

जांदी ऐ। इत्थ एह. गल्ल चेता रखणी चाई दी ऐ, भेई 
जित्थू बाकी मुलखे च मु डुए जो धीयां श्राले कड़माई करने बेले 
बड़ २ सगण भेजदे हन, फिरी वीं दिखणेच ग्रौंदा ए, भेई 
कड़माइयां टुट्री जांदियां हन। तित्थू इसा बुराइया ते एह 
इलाका बचेया ए । इत्थू इक रपये करने ई धीयां आले मु दूए 
जो, तिह दे मापेयां जो, रिस्तेदारां जो म्हेमां ब्रास्तें अ्रपणा 
व्रणाई लेंदे हन । (हण इत्थू बी दूएग्रां दी देखादेखी मता २ सगण 
भेज़णे दा रिवाज सुरू होई गेग्रा ए ।) 


जालहु दूई प।सेथां जो स्हुलत हुँदी ऐ, ताल्हू ब्याह दा 
साहा सुधांदे हन, ब्रर्थात्‌ लग्न महरत दिक्खी नें व्याह दा दियाड़ा 
पक्का करदे हन ' फिरी दुइ पासी व्याहे दियां तियारियां होणा 
लग्गी पौंदियां हन । जिणम खरीददे हन । नौएं २ कपड़े मियांदे 
हन । बाजे ग्रालेयां जो, कहारां जो, रमोइयां जो, पाणी भरने 
ग्रालेयां जो साइयां देई दिदे ह 


ग्रपणे २ रिस्ते दारां जो न्यू दरा पाई दिदे हन। 


इयां तां तिसी दिने ते जणासां दे गीत गाणे सुरू होई जांदे 
हन, जिदणे ते ब्याह रखदे हन, पर जाल्हू व्याहे जो थोड़े दिन 
वाकी रेई जांदे हन, तां दूई घरीं जणासां रातीं जो रोज गीत 
गांदियां हन। मुडुए श्राले पासे जणामां घोड़ियां गांदियां 
हन :-- 

बीरा तेरी घोड़ी जो सुच्चे जड़े । 
'सुच्चे जड़े नीं सतारे जड़े 
बीरा तेरे देखणे जो लक्खां खड़े। 


जा 
घोड़ी तां तेरे बाबे नें बुलाई ऐ । 
बुलाई तां बजी ऐ बधाई, 
छणो छण बेह ड़ेयां जो श्राई। 


इयां ई होर बी मतियां घोड़ियां जणासां गांदियां हन । 
कुड़ियां दे पासे से “सुहाग” गांदियां हन :-- 
. इक अरज दूजी मिणत दूजी-बाश्रो दूर ना देयां । 
पैरां दियां घसी जांदियां भांजरां 
जित्थू जांदा ना कोई । 


(इयां ई चाचे, मामे, ताये दा नांश्रों लेई नें गीत गांदियां 
हेन । 
इस सुहागे च धी श्रपणे वापुए, चाचे, तावे भ्रगेमिणत 
करदी ऐ, भेई उजो दूर मत देणा, कें जे उत्थ तिसा जो मिलण 
बी कोई नेई जांदा । इक होर सुहागे च बेटी श्रपणे बापुए जो 
भ्रपणे दिले दी इच्छा दसदी ऐ :-- 
बेटी ! तू बाबेदे मैह लीं लाडो ! 
कं खड़ी ? 
बाबल ! मैं दिखदी थी बर अपणे जो, 
चाल छनरिया श्राबे रथ चढ़ी । 
बाउल ! उन्हां साजनां जो थोड़ा देयो, 
ल।जक बौह ती करेयो 


इयांई बारी २ मामे, चाचेदानाग्रों लेई नें गांदियां हन) 
ब्याहे ते दो तिन दिन पेहलां समूहत हुंदे हन। धीयां 
प्राले मु डुए घ्रालेयां जो इक साह चिट्टी भ्रपणे परोह ते पास 

भेजदे हन, इसा चिदट्रिया च ब्याहे दा सारा प्रोग्राम--किस बेला 
समूह त करने हन, काल्हू प्रसाई, काल्‍्हू सांद करनी ऐ ? लग्न 
किस बेला दा ए? ग्रन्दरेरां काल्‍्ह होणा ए? एह सारियां 
गलां लिखियां हुँदियां हन । साहे चिद्रियां कर्न कपडे दा थान 
मु डुए जो कपड़े, चांदिया दी कौली कने द्रब, क कम, केसर-चंदन 
भेजदे हन। इन्हां चीजां ते छुट गोला, फल, मेवा, मठियाई 
कनें समर्था मूजब होर बी सूह णीयां चीजां दिदे हन। एह. 
सब चीजां समूह तां ग्राले दिन लाडे दे मत्थे पर चनणे दा 
टिक्का लाई नें तिसा दे पलले पौदे हन । 
समूह तां जो दूई पासी मु डुए कुडिया जो बुटणा मली नें 
नुग्रांदे हन । बुटणा मलदियां जणामां इयां गीत गांदियां हन :-- 
वाहे वा कटोरा बुटणे दा, 
वाहे वा मलांदियां दो जणियां । 
वाहे वा भेई सक्कियां भैनडयां ... .. 


ईयां वारी २ माऊ, मामियां, मार्मियां दा नाश्रों लेईर्‌ नें 
गांदियां २ बुटणा मलदियां हन । 


फिरी भिजेथो छोले सक्कर जां बत्वरू ग्राएयां लोकां 
जो बंडदे हन । समूदू तां ते परन्त ब्याहे दी धूम घाम सुरू होई 
जांदी ऐ परोह णे श्रौणां लग्गी पादे हन । जाल्हू कोई धी धियाण 
श्रौंदी ऐ, तां जणासां गीत गांदियां हन, जिजो कोएल गलांदियां 


हन :-- 
कोएले ! क्रौण धियाण ग्राई, कोएले । 


कोएले (घियाणा दा नाश्रों लई नें) घियाण 
ग्राई कोएले । 


इयां ई मामियां जां होरनां रिस्तेदारां दे श्रोणे ते श्रलग २ 
गीत गांदियां हन, जेह्‌ ड़े इत्थू दे लोकां देयां परीहू णेयां दे प्रति 
प्रेम भावनां जो दसदे हन । 

ब्याहे ग्राले दिन मु डुए श्रालें पासे खास रीणक हुँदी ऐ । 
जणासां नौएं २ सूहणे कपड़े, गेह णे पाई नें उच्ची २ गीत 

गांदियां हन । खूब बाजे बजदे हन, जिन्हां च नगारे सहनाइयां 
जिन्हां जो पीपणियां बी गलांदे, बीनां, डफले, ढोल हुंदे हन ।(श्रज 
कल इक ग्रंग्रेजी बाजा चली पेया ए, जेहड़ा नौइयां २ तरजां 
कढी नें दूइयां दे दिले जो मोई लदा ए) इन्हां सारेयां बाजेयां 
दी श्रबाजां कनें सारा ग्रां गूजी उठदा ए। मुडुए दिया माऊ 
जो इंती खुसी हुंदी ऐ, भेई तिसा दा पेर धरती पर नेई टिकदा, 
से श्रपणे जन्मे जो श्रज सुफल बुझदी ऐ । 


बापुए दा बी ऐई हाल हुँदा ए, सँ बी प्याजी पग बन्हीं नें 
नठी नठी सारा कंम करदा ए। उसा जो मुनुए दे ब्याहे दी 
इन्नीं खुसी चढ़ी जांदी ऐ, भेई तिस दिन से खाणा पीणा बी 
भुलली जांदा ए। सारा कम नसी २ नें करदा ए, पर थकदा नेई । 
जालहू कोई हरिया द्रुबा दे डालू देई ने तिसा जो बधाई दिदा ए, 
तां तिसा दिया खुसिया दा कोई ठिकाणा नेई रह दा। सेद्रबा 
जो सिरे रक्खी ने भगवाने दा सौ ₹ सुकर करदा ए। से इस 
ब्याहे जो सिर्फ श्रपणा फर्ज ई नेई समझदा बल्कि तिसा जो इस 
गल्ला दी बी खुसी हुँदी ऐ भेई पितरां दा जेह.ड़ा कर्जा तिसा दे 
सिरे पर था, हण उतरणे ग्राला ए। 


मिथेयो टैमें पर परसाइ करी नें एई हाल बह. णीं कनें बाकी 
रिस्तेदारां दा हुँदा ए । जणेत बड्डियां सानां नें चढ़ी नें कुड़मां 
दे ग्राएं च पुज्जी जांदी ऐ । उत्थू जणेतियां दा बड़ा स्वागत हुंदा 
ए । कुसी मराई च जणेता जो डेरा देई दित्ता जांदा ए । 


पैह लां मिलणी हुँदी ऐ, जिह.दे च कुड़म पप्पू ची मिलदे 
हन। मिलणी करी नें जणेता जो 'धाम” खुश्रांदे हन! धाम 
खूग्राई नें लग्न हुँदै हन, जिन्हां च कन्या दा पिता (जे पिता न होए 
तां माऊ) बरे जो निसचित समें पर कन्या दा दान करदा ए। 
इत्थू लग्ने दा बड़ा महत्त्व ऐ, जेह डा लग्न निसचित होऐ तिसी 
च कन्या-दान होगा जरूरी हुँदा ऐ । 


जाल्हू लाड़ा लग्नां जो श्रौदा ए तां जणासां एह गोत 
गांदियां हन :-- 

तू बाहर भ्रामेरी श्याम सुन्दरी, 
काहून लग्नां जो श्राएभ्रा । 

में किकण बाह र ग्रामां म्हाराज मेरे ! 
मैं बाश्रो ते सरमांदी अ्रां। 

तेरे बा जो मैं मत्तां देयां, 
होर क्या फरमानी एं ॥ 


दूए पास जणासां गांदियां हन :-- 
ना डर बेटिये नीं ! 
बाअ्रो खड़ा तेरे पास ऐ। 
डरे लाड़ा लाडला नीं ? 
ग्रम्मां आंदी ना साथ ऐ॥ 


पुरोह वेद मंत्रां दा उच्चारण करदे हन। बाजेहोर बी 
जोर नें बज्जी उठदे हन, भ्रदेए सुभ मुहुर्ते च कन्यां दे माता पिता 
सारे रिस्ते नातेयां, मित्रां सज्जणां दे साम्ह णे बरे जो कन्या दा 
दान करी दिदे हन । इमी रस्मां जो लग्न गलांदे हन । 


फिरी वेदीं हुंदियां हन । ६त्थू भ्रग्नीं दी फेरी लेई ने दोएं 
लाड़ा लाड़ी सारी जिदगी भर इक दुए दे बफादार बणे रेह णे 
दी प्रतिज्ञा करदे हन । जात्ह लड़की बरे दे खब्बे पासे बंठदी ऐ, 
ताल्हू से वामांगी बणी जांदी ऐ। इसा दा मतलब एह ऐ, भेई 
हिन्दु धमं दे श्रनुसार पत्नी दी जगा पति दे खब्बे पासे हुंदी ऐ। 
केरेयां ते परन्त ई कुड़ी खब्बें पासे बेठदी ऐ। ताल्हू से पुरे तौर 
पर तिसा दी पत्नी बणी जांदी ऐ। इसा रस्मां जो खारियां 
बदलनां गलांदे हन। ताल्हू जणासां गांदियां हन :-- 
खारियां बदली लेइयां, 
हण होई पराई । 
चाचे भतीर्जाडये, 
हण होई पराई ॥। 


(इयां ई सारेयां दा नाझ्रों लई २ गीत गांदियां हन ।) 

फिरी ' लाजा होम” हुंदा ए, तिदे बिच कन्यां दे भाऊ कनें 
दूए संबन्धी खिलां दा हवन करदे हन | ताल्हू जणासां इयां 
गांदियां हन :-- 
हत्थां पर फुल्लियां थम्मदे नी, 
मेरे भ्रम्मां दे जाए। 
भ्रम्मांदे जाए से झापणे नी, 
होर लोक पराये ॥! 


इयां ई हरेक मौके पर जणासां मिट्रे २ गीत गांदियां हन, 
जिन्हां च इत्थू दियां कुड्यां दा मापेयां कनें, भाऊभ्रां कनें, 
चाचेयां - तायेश्रां - मामेयां कने, इत्थू दे लोकां दा बी श्रपणियां 
धीयां कने कुदरती पियार प्रकट हुंदा ए, कनें जिन्हां ते इत्थू 
दिया सम्यता दा बी पता लगदा ए। 


भियागा सिर गु दी हुँदी ऐ। नेण कन्यां दे सिरे जो गुदी 
नें सौह रेयां दे घरे दे सारे गंह णे जिन्हां च चौंक फुल्लियां इत्थ 
दे रिबाजे मुताबिक जरूर हुँदे हन. तिसा जो पेह.नांदी ऐ। इस 
मौके सालियां जीजे जो जेहडे मखोल करदियां हन, तिन्हां दा 
वर्णन नेई होई सकदा । से लाड़े जो लाड्याते हर पासे होछा 
बणाने दी कोसस करदियां हन। तिन्हां दे गीत बी इसी किस्मां 
दे हुँदे हन :-- 
बेतू लम्मांलम्मां लम्मां, 
बरी लेया कीस गल्ली । 
मेरी मां गई बंजा हेठ, 
म्हीनां था जेठ, मैं था उह दे पेट, 
मे लम्मां लम्मां लम्मां । 
(इयां तिजो काला-माड़ा बगैरा दसदियां हन ।) 
जां 
ग्रबख मोटडभ्रा दंद जीकड़श्रा । 
प्रग्मांके नी लंदी श्रवख मीटड्श्ना । 

मैं डरदा मैं डरदा, 
मेरी अम्मां बड़ी चक चाल | 
उस ते मैं डरदा । 


छाड़ करदियां हन। ताल्ह लाड़े दी जेह.ड़ी हालत हुंदी ऐ, से 
झ्रोई जाणदा ए । कुसी २ बेला एह हासा मखौल जां छेड़ छाड़ 
दुर्घटना दा कारण बी बणी जांदा ऐ। जियां केई बेरी केई 
फूह ड़ जणासां लाइ दिया खारिया थले तक्ला जां डोडे रक्खी 
दिदियां हन, तिते बेठण लगेयां केई बेरी तक्ला लाड़े जो चुभी 
जांदा ए, जां डोड़ेयां दे खिसकणे ते लाडा डिग्गी पौंदा ए । 
जाल्हू सिर गुदी होई हटदी ऐतां सालियां जीजे ते छंद 
सुणदियां हन। ताल्हु जीजा छंद पौंदा ए :— 
छन्द परागें आइये जाइये, छन्दे भ्रग्गें केसर। 
सस मेरी पारवती, सोह_रा मेरा परमेसर॥ 


इयां दो तिन छन्द सुणी नें ई सालियां तिसा दा छुटकारा 

करदियां हन । जेहड़े फूहू ड़ चलाक लाडे होण, से इक एहो 
जेया छन्द पाई नें श्रपणा पिच्छा छुड़ाइ लेदे हन :-- 

छन्द परागें घाइये जाइये, छन्दे श्रग्गे का्रों। 

दूआ छन्द ताल्ह पाणा, दसगी खसमे दा नाग्रों ॥ 


इथां सिर ग्ुदियां दी रस्म पूरी होई आंदी ऐ। फिरी 
जणेती जो चाह. प्यांदे हन। 


दोपैह रां जो जणेती जो भोज दिदे हन । जिदे बिच भटूरू 
जां पूरियां, कड़ाह कने खरियां २ सब्जियां बणांदे हन । पर 
सबनां चीजां ते मजेदार जेह ड़ी भोजे च हुंदी ए से हन जणासां 
दियां गालीं, जेह.ड़ीयां से जणेतियां जो बारी २ इकरदा 
नाश्रों लेई २ नं दिदियां हन। इन्हां गालीं दा सुश्राद ताल्हू 
कड़ाहे ते बी बधी नें मलूम हुँदा ए । जाल्हु जणेत बेह. ड़ं बड़दी 
ऐ, ताल्हू सै तिसा दा इयां स्वागत करदियां हन :-- 

जज गिल्हडेयां दी, जंज गिल्टडेयां दी 
5 चंगा इक बी नां श्राएया । जंज......... 
जज बुड्ड या दी, जज बुड़ेयां दी, 
गबरू इक बी नां ग्राएया । जंज........, 
जंज काणेयां दी, जंज काणेयां दी, 
सुराखा इक बी नां आएगा, 
जंज काणेयां दी । 


न्क 


+o Yee ०४०० 


जाल्ट जणेत खाणा लगदी ऐ, तां इक २ जणेतिये दा नाग्रों 
लेई नें जणासां गांदियां हन :-- ही 
इजो होर पाएग्रो जी, इजो होर पाएगड्नो जी । 
ईह दा ढिढ बड़ा चकुणां, 
खांदा सबनांते ए दूणां, 
इजो होर पाएग्रो जी । 
इजो होर पाएश्रो जी, इजो होर पाएश्रो जो ! 
एह. तां कल्ले दा बी भुखा, 
कल्ले परसुएं दा बी मुखा 
इजो होर पाएम्रो जो । 
जाल्हु ताई जणेत भोज खांदी रह दी ऐ, ताल्ह ताई जणासां 
दियां गालीं दी मजेदार रिमभिम बरखा बी तिन्हां पर हुंदी 
रंहूदी ए। भोज खाई हटणे पर बी से जारी ई रेह दी ऐ : - 
हरया तोतेया बे, तेरी काली प्यूली चु ज । 
होरनां लाइयां चूटियां, 
लाड़े दे बव्बें डोबेया मु ड । 
हरेया तोतेया बे ......... 
इयां ई लाडे दे चाचेयां, मामेयां, भाऊगश्रां दा नाश्रों लेई २ 
ने गांदियां हन । | 
- जां 
नस्सी जाश्रो नस्सी जाश्रो जणेतड़यो बे, 
नी तां मु डट फड़ी लैनगे । 

एह सब गल्लां वातावरणे जो होर बी मनमोह क बणाई 
दिदियां हन । 
त्रकालां जो कन्या दे बिदा करने दा समां आई जांदा ए । 
कुडिया दे मापे यथा सक्ति दाज दाने कनें तिसा जो सौह रे-घर 
भेजणे दी तियारी करदे हन। ताल्हु सारा बातावरण गंभीर होई 
जांदा ए। जणासां दे गीत होर बी रूश्राणे ग्राले हुंदे हन । 
ताल्हू से गांदियां हन :- 
तेरे महलां दे बिच बिच जी, 
बाश्रो मेरी माता रोए । 
तेरिया माता जो चुप केरी लेंगे जी, 
धीये घर जा प्रापणे । 
तेरे मेहूलां दे बिच बिच जी, 
बाग्रो साड़ा डोला अड़ेया । 
इक इट छुडाई लेंगे जी, 
धीये घर जा आपणे। 


ताल्हू कुण माहणू हुंगा, तिसां दियां भ्रक्खीं च पाणी नेई 
भ्राई जांदा । धी बिदा होईनें ग्रपणे घर चली जांदी ऐ, कने ई 
घरे दी सारी रौणक लेई जांदी ऐ। जिस घरे थोड़ी देर पेह्‌लां 
बड़ी धूम धाम थी, तित्थू उदासी छाई जांदी ऐ। मापेयां दा 
दिल तां कनी पुच्छेया । तिन्हां दे दले च जित्थू पराये धने जो 
बगानियां श्रमानतां जो तिसा दें असली मालके पास सौंपी 
देणे दा सन्तोख हुंदा ए, तित्थू पियारिया बिट्टिया दे बिछड्णे दा 
दुःख बी असह्य हुंदा ए । 

जाल्हू जणेत घरें पुज्जी जांदी ऐ, तां निसचित म्हूरते पर 
्रन्दरेरा हुंदा ए । लाड़ी सारेयां कने गुणे खेलदी ए (एह 
थी इत्थू दी इक रस्म ऐ) दूए दिन श्रम्बिका पूजन जां दाइनां 
दा पूजन करी नें धाम हुँदी ऐ। इसा धामा जो गोत कणाले दी 
धाम गलांदे हन। इसा बिच नुआ जो, जेहूड़ी पेहलां पराये 
गोते दी हंदी ऐ, श्रपणे गोते च सामल करदे हन। सस लाड़िया 
दे मुएं च, लाड़ी सस्सू दे मुए च भत्ते दे ग्राह, पांदी ऐ। इयां 

ई पाणिये दियां चुलियां इक दूइयां जो प्यांदियां हुन। इस रस्मां 
दे परन्त लाड़ी पूरी तरां तिन्हां दे कुले दी इक अंग बणी 
जांदी ऐ। 

फिरी नू्रां जो बापिस मापेयां दे घरीं भेजी दिदे हन। 
ब्याहे दा कारज मुककी जांदा ए। 


इसा ते परन्त मकलोभ्रा (द्विरागमन), तिरीजा हुंदा ए। 
फिरी लाडिया दा श्रौणा जाणा खुलली जांदा ए। 


(इत्थू इक गल होर दसणी जरूरी ऐ, भेई जाल्हू जणेत 
व्याहणा चली जांदी ऐ, तां पिच्छों जणासां भांती भांती दे 
सवांग बणी नें गिद्धा पांदियां रेंहदियां हन, गिद्धा इत्थू दे ब्याहे 
दा खास अंग ऐ। इत्थु दे गिद्धे दे गीत बी बड़े मसाहूर हन । ) 


ब्याहे दिया विसेपतां 
इत्थू दे ब्याह च बड़ियां विसेषतां हन :- 


(क) ब्याह इक पवित्र रिस्ता :- 

इत्थू दे ब्याह. दी बट्टी विसेषता एह. ऐ, भेई इत्थू ब्याहे जो 
घन कमाणेदा जां संसारिक भोगांदा साधन नेई, बल्कि इजो 
पति-पत्नियां दा पवित्र रिस्ता बुभदे हन । ब्याहे जो कल बधाणे 
दा साधन मनदे हन । इत्थू ब्याह इक ्रजेई रस्सी ऐ, जिह दे 
कनें बभेयो लाड़ा-लाड़ी जन्म जन्मांतर तक बी नेई छुटदे । इत्थ 
ब्याह इक ऐसा खेतर ऐ, जित्थू भ्राई नें दो आत्मां मिली करी 
इक होई जांदियां हन, तिन्हां च कोई भेद भाव, कोई बखरापण 
नेई रहदा । 


(ख) दाज प्रथा दा अभाव :- 

इत्थू तिसा प्रथा दा जेह.ड़ी श्रज सारे समाजे दे मत्थे 
पर कलंक ऐं, श्रभाव ऐ । इत्थू मु डुए श्राले धीयां जो मता दाज 
देणे बारतें तंग नेई करदे। नई कड़ियां जो मापेयां दे घरां ते 
होर धन ल्योणे बास्तें दुःखी करदे हन | इस बुरे रिबाजे करी 
जेहड़ियां दुर्घटना बाकी दे मुलखे च होभ्रा करदियां हन, धीयां 

कने जेह ड़ा दुव्यंबहार तिसा दे सौह रे करदे हन, तिन्हां सबनां 
बुराइयां ते इत्थू दे लोक बचेयो हन। इत्थू कुड्यां दे मापे 
जो किच्छ बी खुसी होई नें पलंग पीढ़ी, चरखा घरे दे भांडे 
बतंण, गां, म्हैंस देई देण, कुड़म स्वीकार करी नें धनवाद 
करदे हन ¦ मतलब एह. इत्थू सारे मुलखे च बदनाम कुड्यां दी 
जान लंण गाली जां तिन्हां दे मापेयां जो जन्मे जन्मे ताई 
साहुकारां दा गुलाम बणाई देणे आली दाज प्रथा नेई ऐ। 


(ग) सुखी गृहस्थ जीवन !- 

इत्थू दा गृहस्थ जीवन बड़ा सुखी कनें सन्तोख भरिया हुँदा 
ए । पति पत्नि दोए इक दूए दे जोणे मरणे दे साथी बणीं नें 
रेहदे हन । दोनों जणे गृहस्थे दिया गड्डिया दे दो मजबूत 
पहिये बणीं ने तिसा जो चलांदेहन। घरे च चाएं किनी 
गरीबी, किनी तंगी के ना होऐ, घरे ञ्राली कदी बी बाहर जाई 
नें घरे दी बेज्जती नेई करदी | से घरे दिया इज्जती जो पणी 
इज्जत समभझदी ऐ। जे घरे दी हालत माडी होऐ तां से 
कपड़ेयां जो टल्लू पाई नें गुजारा करी लेंदी ऐ। रूखा सूखा, 
जे दाल सब्जी न होए, तांलूणे नेई खाईन कम करदो रह दी 
ए पर घरे ग्राले जो कर्जा चुक्की ने तिसा जो खरे २ कपड़े, 
बधिया २ चीजां लेयाई नें खुग्राणे बास्तें कदीं तंग नेई करदी । 
से मालके दे सुखे जो श्रपणा ई सुख बुझदी ऐ। 

इस गल्ला ते छुट बड़ी गल्ल एह ऐ, भेई पति चाएं गोरा 
होए, चाएं काला ! चाएं सुन्दर होए, चाएं करूप । चाए काणा 
होए, चाएं टौणा। चाएं ऐबी होए, चाएं कबाबी । गलाणे दा 
मतलब एह. भेई चाएं से कदेया बी होएऐ, पत्नि उजो पति 
परमेसर मंनी नें पूजती ऐ। उसा दी हर इच्छा जो पूरी 
करने बास्तें रातीं दिनें तियार रह दी ऐ। 


दृए पासे मदं बी ग्रपणियां जणासां कनें तियां ई व्यहार 
करदा ए। सेबी तिसा दी हर गल्ल मंनदा ए । हरेक कमे 
च तिसा दी सलाह लेंदा ए। से चाएं काणी होए, चाएं टेपरी । 

चाएं काली होए. चाएं गोरी । चाएं सूहणी होए, चाएं 
बदसुरत । चाए ग्रमौर घरे दी होए, चाएं गरीब घरे दी । 
इदेइयां गलां जो लेई नें इत्थू कदीं बी कोई झगड़ा नेई होएया, 
नाईकदीं तलाके दी नोबत श्राई! इसी करी इत्थू इस प्रथा 
दा श्रभावएऐ। से (पति। जणासा दे हरेक सुखे दा म्हेसां 
ख्याल रखणा अपणा धर्म समभदा ए। तिसा दी हरेक इच्छा 
जो पूरी करने दा पूरा यत्न करदा ए। तिसा ते कुसी गल्ला 
दी चोरी नेई रखदा । अ्रपणी सारी कमाई ल्याई नें तिसा दे 
हत्थे पर रवखी दिदा ए । 


(घ) घरे दा कम काज साफी :- 

इत्थू दे ब्याह दी चौथी विसेषता एह ऐ, भेई घरे दा 
सारा कम काज मर्द जणास दोएं मिली नें साम्ह दे हन । इत्थू 
हरेक कमे च मर्दा कने जणासां दा बराबर हिस्सा हुंदा ए। 
मर्द बाहरे ते कमाई ल्प्रदे हन, जणासां तियार करी ने परवारै 
जो खुश्रांदियां हन। ज मदं खेतां च हल बांह दा ए, तां जणासां 
कुठेले कने ठीमैं भंनदियां हन। जे मदं बुआई करदे होण तां 
जणासां पिच्छे केरा करदियां हन। जे मर्द धानां दी ऊरी 
तियार करदे हन, तां जणासां गोडें २ पाणिये च खड़ोई ने ऊरी 
लांदियां हन। जे मर्द फसल बढ़दा ए तां कनें जणासां बी 
बढ़दियां हन जां पुलिया बणांदियां हन । जे मई फसला जो 
गांह दा ए, तां जणासां फसला जो उड़ाई नें दाणे साफ करदियां 
हन। गलाणे दा मतलब एह, भेई इत्थू दियां जणासां सई 
अर्था च श्रपणे श्रापे जो “अ्रर्धागणीं” (मद दा भ्रधा सरीर) 
कंहूलाणे दा हक रखदियां हून । 

भ्रन्बल तां कदी बी अजेया मौका नेई श्रौंदा, भेई कदीं 
मदे जगासां दा भ्रप्पू च मन मुटाव जां कूसी किस्मां दा 
तकरार होऐ, पर जे कदी भ्रजई नौबत श्राई बी जाए, तां भ्रप्पू 
च समझौता होणे जो बी देर नेई लगदी । थोड़ियां देरां परन्त 
मनमनौती होई जांदी ऐ । फिरी तियांई से दोएं हस्सी २ कंम 
करणा लग्गी पौदे हन । 


(इ) गरीबी दिया हालता च वी खुसी रह णा :- 

इत्थू दे विवाहित जीवने दी इक होर बट्टी वूत्री एह ऐ, 
भेई से गरीवी दिया हालता च खुसी रंह दे हन । इन्थू दे लोकां 
दी माली हालत कंमजोर ई हुँदी ऐ। लोकां दा गुञ्जारा थोड़ी 
जिनी खेतिया पर जां भेडां बकरियां पाली नें तिन्हां दी उंन, 
खलड़, बेत्री नें हुंदा ए। होर आमदणी दे साधन घट हन । इस 
करी घरांच कोई न कोई चीज़ मुकियो रेंह दी ऐ। पर से कदी 
बी इमा गल्ला जो लेई ने रोदे नेई ना ई ग्रषणे भागां जो कोसदे 
हन। जणास कदी वी मर्दे जो इस गल्ला बास्तें नेई कोसदी, 
बल्कि बड़े सन्तोखे कने प्रपणे बाल बच्चेयां जो पालदे पोसदे 
खुसी २ अपणा बक्त कटदे हन । 

तंगी दी हालता च बी सुखी रहेणा इन्थू दे लोकां दे 
सुभाश्र दी बड़ी विसेषता ए । 


>>) कर o— 

० १ पर 
कांगड़े दे जन्मोत्सव 


Birth Ceremonies in Kangra 


जियां होर सब घरे चर मुडुए जां कुड्या दे जम्मणे पर 
खुसी मनांदे हन, तियां ई इत्थु दे लोक बी नोएं माहणृए दे घरे 
च ्रौंणे ते खुसी करदे हन । जे घरेच जागते दा जन्म होऐ तां 
घरे दे लोकां दिया खुसिया दा ठिक्राणा नेई रेंह दा। जागत 
जम्मणे पर अन्दर बैठियां जणासां थाली बजांदियां हन, जिसा 
दा दूह तरां दा मतलब्र हुंदा ए। इक तां एह, भेई बाहर बेठेयां 
जागते दे बापुए, बह ण, भाऊगश्रां कने चाचे ताउग्रां जो पता लग्गी 
जाए, भेई झौगे आला माहणू जागत ई ऐ। दुई गल एह भेई 
पैदा हृणे श्राला जागत थालिया दी अबाजा जो सुणी नें छेती 
ई श्रपणी गर्भ निदा जो छट्टी करी होसा च आई जाए। 
थालिया दी छेड़ सुणी ने जागत रोणा लग्गी पौंदा ए। जागते 
जो रोंदा सुणी नें उमा दी माऊ जो मारिया पीड़ां भूल्ली 
जांदियां हन | बापृए बेहण, भाऊ चाचे-ताउग्रां दे दिल खुसियां 
कने भरी जांदे हन । अन्दर बैटियां जण'मां गीत गाणा लग्गी 
पौंदियां हन, जिन्हां जो हसणू-खेलणू गलांदे हन । 
ए हृमणू-खेलणू मेरे प्यारेया । 
क्या लेई जाणा संमारे दा ए ।। 
जिस दिन गीगे नें जन्म लेया मेरे प्यारेया । 
अंगण रिभदी खीर बी ए ॥ 
जां 
ग्रंगणें मरुए दा रूख, 
ग्रजी रामा भ्रंगणें मरुए दा रू, 
मरुए छावां कौण खड़ी हां वे ग्रां। 
मैं हां गरीबां दी घी, अजी रामा । 
मैं हां गरीबां दी धी । 

जे तू गरीबां दी धी, छोड़ी ग्रा्रो चटी । 
बड़ी भारी सरमां दी गल, 
किसी संग केही ना मकां, 
दाई माए सहदी देयो । 
इयां ई होर बी मते गीत सारी २ रात गांदियां रह दीयां हन । 


दस ग्यारां दिनां त'ई राती दिनें लोक श्रौंदे रेह दे हन, 
मु डुए दे बापुए जो कने बड़केयां जो हरी द्रुब दिदे कनें वधाई 
दिदे हन। जणासां हसणु-खेलणू गांदियां हन। फिरी खरा 
(मुभ) दिन, वार, म्हृतं दिकखी नें प्रसूतिका स्नान करांदे हन, 
जिजो इत्थू दिया वोलिया च गू त गलांदे हन । गू ते दा इत्थू बड़ा 
महत्व ऐ। जाल्ह ताई गुत ना होई जाए, ताल्हू ताई घरे च 
सूतक रेहदा ए। जिमादा मतलब एह. हुँदा ए. भेई घर 
ग्रमुद्ध हुंदा ए । घरे च कोई पुन बरत, मोख जां पूजा दा कम 
नेई होई सकदा । गूत लेई नें ई घर पवित्र हुँदा ए। 

गूते जो पंडत जागते दी टीप लिखदा ए! टीप लिखी नें 
पंडत जागते दे खरे बुरे ग्रह दा फल सबनां जो मुणांदा ए। 
जागते दे खरे ग्रह_ मुनी नें मापे बड़े खुसी हुँदे हन। फिर जचां, 
जो कने बच्चे जो गर्म पाणिये कने स्नान कराई ने पुरोहत 
माऊपपुत्ते जो तूलियां कने गाईदा गूत चटांदाए। गाई दा 
गुत पी नें जच्चा-बच्चा दोए पवित्र होई जांदे हन (ऊयांबी 
गाई दा गृत पीणा सेहता बास्तें ठीक हुंदा ए, सारा घर पवित्र 
होई जांदा ए । सूतक हटी जांदा ए। पडते जो कने रोणे ग्राले 
लोकां जो मक्कर छोले बंडदे हन । समर्था आले लोक बाजे बी 
बज्वांदे हन । 

जे कुडी जम्मे तां चाएं घरे च इंनी खुमी नेई हुंदी, फिरी 
बी सब चज चार तियां ई करदे हन, जियां जागते दे जम्मणे पर। 
पर कुड़ियां जम्मणे पर गूत छेती ई लेई लेंदे हन । 

नामकरण :-इत्थू जागतां दे नाग्रों रखणे दा बी किच्छ 
नोखा ई ढंग ऐ, जे जागत तिनां कुड्यां परन्त जम्में (तिजो 
इत्थु खरा नेई बुझदे) तां तिसा दा नाग्रों तेलू, जे बीर वारे जो 
जंम्मैं तां उसा दा नाप्रों बीरू, जे सोण म्हीने जम्मैं तां सौणू, जे 

बसाखे च जंमैं तां बमाखी नाम्रों रबखी दिदे हन । जे जागते दा 
रंग गोरा होए तांगोरू, जे रंग काला होए तां कालू बगैरा 
नाश्रों रखदे हन । जागते जो मदी नजर ना लग्गी जाए, इसा 
यल्ला ते बचणे ताई तिमा दा होछा जेयानाग्रों जियां चमारू 
चुह ड_, मांगू रकखी दिदे हन। कदी २ तां पियारे च भ्जेए 
नाम्रों रक्खी दिदे हन, जिन्हां जो सुणी नें ह!सा श्रोंदा ए, जियां 
मकोड़ , पींजु, फांदू, फीचू बगैरा । इन्हां दा एह, नाश्रों बट्ट 
होइ ने बी से ई रहदे हन। 

इयां ई बिट्ियां दे नाश्रों बी भीखी, निक्की, जौंडी ! 
बड़ी ई लाडली होएऐ तां चुही, मकोड़ी बगंरा रकखी दिदे हन । 
एह सब गल्लां इत्थू दे लोकां दे भोलेपणे जो दसदियां हन । 

हण नौइयां पीढ़ियां दे जागतां कने बिट्टियां दे नागओों नौएं 
जमाने मताबक ई रक्खे जांदे हन । हण पेह.लां दे मकोड़_ --म्हेम 
कुमार, कीडू-क्रेष्ण कुमार, चुह इ चंचल कुमार बणी गए 
हन । इयां ई बिट्रियां वी भीखी, निकक्री, चुद्री, मकोड़ी बगेरा 
नेई रेइयां, से बी उषा, मुधा, उर्मिला, निर्मला राद बणी 
गइयां हन । 

पर पैहलां दे नाश्रोश्रां च इक विसेषता जरूर थी, भेई सें 
नाश्रों बालकां दे गृण, कमं, सुभाश्र, रूप, रग कने चाला दे 
मताबक ठीक हृुंदे थे। दोणं चीजां प्रप्पू चीं समान धर्मी 
हुंदियां थियां। पर अज कल लोक रखदे हन सूह णा जेया 
नाश्रों चाए से मु डुए कुडिया दे गुणां ते बिलकूल उल्टा होऐ। 
जियां मुट्रुए दा नां विद्यावर रक्खी दिदे हन चाएं बड़ा होई 
से डंगरे ई चारे । इयां कुड्या दा नाग्रां निर्मला, उर्मिला रकखी 
दिदे हन, चाएं कपड़ेयां पर धड़ी २ मेल जंमी होए । नाश्रों 
जरूर उषा रकखी दिदे हन, चाएं रंग रातीं ग्राला ई होऐ । 

फिरी बी सियाणे लोक गरजे पुराणे नाग्रों ई पसंद करदे हन । 
स्याणियां बड्डियां जो तां नौए नाश्रों लेणे बी नेई श्रौदे । 

इयां ई वाकी संस्कारा जो बी इत्थू दे लोक चाएं चाएं 


करदे हन । 
—D9¥0— 

५७ 


मरण-संस्कार 


। Death Ceremonies 


कांगड़े च बाकी संस्कारां साई मृतक संस्कार बी पूरी रीति 
कने करदे हन । मरणेग्राले दी उमरा दे श्रनुसार इस संस्कारे 
दी रीति बी अ्रलग अलग ऐ :-- 


जे नियाणे दी मौत होई जाए तां उजो दबदे हेन, कनें 
पंज जां मत्त दिन मोग करदे हन । 


जे बुड़ा (जत्ररा। मरी जाए, जेह डा दोह. ते, पोतेयां, धीयां, 
नुश्रां आला, भरोए परवारे आला हो, तां सारे अ्रपणियां 
भट्टणां करांदे हन। बड़े ठाठे कने जबरे दा विमान कढ़दे हन 
अर्थात्‌ उसा दिया श्रथिया जो खूब सजांदे हन। म्रथिया श्रग्गे 
चाजा बजदा चलदा ए। फिर तिसा जो ग्राएं ते बाहर मसाण 
घाटे (जेहड़ा सारे ग्राएं दा सांझी हुंदा ए) नेजाई नें चनन 
कनें श्राम्ले दी लकडी पाई नें दाह संस्कार करदे हन । सारे ग्राएं 
दे लोक मातमें च॒ सामल हुंदे हन । मुरदे जो लकड़ी पौणा बड़ा 
पुने दा कम बुभदे हन । 

दाड़े संम्कारे परन्त पूरी रीतिया कने पिड दान करदे हन, 
प्रठ जां दस दिन सोग मनांदे हन ! जणासां मिर खुल्ले रखदियां 
हन, हेत्थां दियां बंगां, नकके कनें कनां दे सारे गेह णे खोल्ही 
दिदियां हन । खूब स्यापा करदियां हन। ग्यारां जां तेह रां 
दिनां परन्त तिसा दे क्रिया कर्म करदे हेन। कर्मा तीक घरें 
च पातक रेंह्‌ दा ए । इन्हां दिनां च होर कोई कम करना इत्थू 
घम दे खिलाफ बुझदे हन ! कर्मा ते परन्त प्राणिये दी सदगति 
होई बुझदे हन । घर पवित्र होया मंनदे हन । 


जे गबरूए दी मौत होई जाए, तां परत्रारे पर दुःखां (दा 

प्हाइ टुट्री पौंदा ए। बुड़ी ग्रम्मां कुजा साईं कुरलांदी ए । 
बच्छू बिच्छड़िया गाई साईं पुत्ते दे वियोगे च रड़ांदी ऐ, वरलाप 
करदी ऐ। बेहणां पाणी बिछड़ी मच्छियां साई तड़फदियां 
हन | बुडे बापुए दा गलाणा ई क्पा, तिसा दा तां लक्क ई 
कनें नेई रेह दा तिमा बास्तें सारा संसार सुना होई जांदा ए। 
बाहरे ते तां से होरनां जो दिलासा दिदा ए, पर तिसा दे दिले 
च जेह्‌ ड़ा तूफान मचेया हुंदा ए, तिसा जो स ई जाणदा ए । पर 
विधि दे विधाने जो कण मेटी सकदा ए? रोदे, रडांदे, अपणे 
कुटे यां कर्मा जो कोसदे तिसा दे बी सारे संस्कार करदे हन । 


झ्याई इत्थू जणासां दे मरने पर बी सब्वे संस्कार कीते 
जांदे हन । 


—0 58 o— 

..२० 


लोकां दा पेशा (धंधा) 
Oceupation of the Peoples 


कांगड़ा इक कृषि प्रधान प्रदेस ऐ । इत्थु दे लोकां दा मुख 
धंधा खेती बाड़ी ऐ। खेती बाड़ी ते छुट इत्थू दे लोक खास करी 
नें गट्टी भेड़ां बकरियां बी पालदे हन। इन्हां भेडां बकरियां ते 
तिन्हां जो मते लाभ हन :-- 


इक तां तिन्हां दियां उंनां दे पट्ट , कम्बल, लांघां कनें 
आपणे बासते कपड़े बणांदे हन । पद्र , कम्बल, लांचा बेची नें स 
पसे बटदे हन । 

दूई गल्ल एह, तिन्हां दियां मींगणां, गूतरे दी खाद बणाई 
नें खेतां च पांदे हन. जेह डी सारियां खादां ते बधिया मंनी जांदी 
ऐ। इमा खादी ते तिन्हांदे बेतां दी पेदाचार त्रिगुणी होई 
जांदी ऐ । 

त्री गल्ल एह, इन्हां भेडां, बकरियां दे छेलुग्रां - भे्ुप्रां जो 
बेची ने इत्थू दे लोकां जो ग्रामदण हुंदी ऐ । 


जे खेती ब्राडिया दा कंम ना होऐ, तां इत्थ्‌ दे मदे मिहणत 
[ मंजूरी करदे हन। बणां च बढ़ाई कटाई, चिराई दुग्राई करदे 
हन । जणासां त्री बेह ले टैमें च घर नेई बैठियां रेह दियां। से 
चाई दे बगीचेयां च पत्तियां तोड़ने दा कंम करदियां हन । 
केई लोक मच्छियां पकडणे दा बी कंम करदे हन। व्यासा 
दे तेज बगदे पाणिये च महासीर नाश्रों दियां मच्छियां मिलदियां 
हन । इन्हां ते छूट माली, सौल, बचवा कनें शिघाड़ा किम्मां दियां 
मच्छियां बी इत्थ हुँदिया हन । नदौण. देहरा गोपीपुर, मुजान 
पुर टीरा कनें ग्रन्दोरा, मच्छियां पकड़णे दे मुख केन्दर हन । 

ब्यासा ते छूट इत्थू खड़ा च बी मच्छियां हुँदिया हन। 
कांगड़े कनें बंजनाथे दे नेड़े खट्टा च बधिया किस्मां दियां 
मच्छियां मिलदियां हन । 

इन्ह्यं कमा ते छुट अत्थु दे गबर फौजा चबी भरती हुँदे 
हन | इत्थू दे सपूत, खास करी नें म्हीरपुरे दिया तसीला दे 
भारती फोजां दे प्रधान ब्रंग हन! इन्हां दी बहादरी दा लोहा 
सारी दुनियां मंनदी ऐ | इत्थु दे बीरां दी डोगरा फौज केई 
बरी दुस्मणा दे दंद खट्ट करी चुकी ऐ। इत्थू दे मसाहूर जरनेलां 
दी बाबत श्रसीं पहलां ई दस्सी चुके सां । 

पहलां गरीबिया करी नें इत्थ दे मुद संह.रां च जाई नें 
तित्थू घरां च नौकरी करदे थे, जेह डा इस इलाके दे मत्थे पर 
इक कलंक मलूम हुंदा था। पर अजे दे मु डुआं, गबरूओं ने 
पढ़ी लिखी नें इस कलंके जो ना सिर्फ धोई दित्ता ए, अ्रपणे खरे 
कारनामयां दे सेह रे कनें इसा दे मत्थे जो होर सजाई दित्ता ए । 


ORO 


If 


५ 


आथिक-अवस्था 


Eeonomie-Condition 


एह गल पैहलां ई दस्सी चुकके श्रां, भेई इत्थू श्रामदणी 
दे साधन बड़े, घट हन। इस करी लोकां दी माली हालत 
कमज़ोर ई ऐ। लोकां दी बहुगिणती गरीब ऐ: गरीब होणे 
करी ने ई लोक पअ्रपणे लौह के २ नियाणेयां, अ्रपणे कालजे दे 
टुकडियां जो संह.रां च दूएश्रां दे नौकर बणने बास्तें भेजी दिदे 
थे। उत्थू जाई नें से लोकां दे घरां च नौकरी करदेथे। सैं 
लोक निन्हां जो मुङडू करी सददेथे। मुङ्ज तिन्हां दे घरे दा 
सारा कंम करदा, से तिन्हां दे नियाणेयां जो खेलांदा, तिन्हां दे 
चूल्हे गीठियां बालदा, तिन्हां दे घरां दी सफाई करदा था। से 
बीबी जी बासते बजारे ते सब्जी होर छोटा मोटा सौदा ल्यौंदा, 
इयांसे तिन्हां दे तां वड़ा कम दा पर अअप्पू से निकम्मां, 
श्रनपढ़ ई रेहूदा। जाल्हू बड्डा होई ने घरे जो भ्रौदा, तां 
प्रनपढ़ होणे करी नें से होर तां कोई कंम नेई करी सकदा था, 
सिवाए इसा दे भेई श्रपणे मापेयां साई घरे दिया पुराणियां 
लकीरा पर चलदा रह दा, जां कुतीं दफ्तरे च चपड़ासी जां 
चौकीदार वणी जांदा, जां फोजा च सपाई भरती होई जांदा । 
इयां तिजो बी ग्रपणे बुजुर्गा साई सारी उमर निरधनता दियां 
चक्किया च॑ पियोणा पौंदा । 

पर हण सँ गल्ल नेई रेई। हण इत्थू दे लोक स्याणे होई 
गए हून, से अण्णे मुडुग्रां जो संह रां दा खिलौना बणने 
ताई सेह. रां च नेई भेजदे, इत्थू ई तिन्हां जो पढ़ांदे, लिखादे, 
खर २ कम सखालदे हन। जिस करी तिन्हां जो बी मदद 
मिलदी ऐ कने मु डुए दा जीवन बी सुखी बणदा जा करदा ए। 

फिरी बी इत्थू दे मते लोक गरीब हन। पर से इसा 

गरीबिया च बी सन्तुष्ट रेंह दे हन । होरनां जो अ्रमीर दिक्खी 
नें तिन्हां जो कोई ईर्षा नेई, कोई जलन नेई हुंदी । होरनां जो 





धानां दे खेता च कम करदी इक पहाड़ी नार 


बदघे दिवखी नें तिन्हां जो कोई होल नेई । कदी होरना दिया 
बीजं दिक्खी ने तिन्हां जो चोरने, ठगणे जां लुटणे दी गल्ल 


| 

तिन्हां दे दिले च च नेई श्रौंदी । एई कारण ऐ भेई इत्थू चोरी जां 
लुटमारां दियां घटना नेई हुंदियां। लोक दसां नेंह_दी कमाई 
करी नें जो किच्छ पौंदे हन, से चाएं थोड़ा होऐ, चाएं मता, 
तिसा बिच ई अपणे आप जो सुखी रखदे हन। बेइमानी, ठगी 
जां चोरी करनी स म्हां पाप बुभदे हन। एई इत्थू दी सम्यता 
दा खास गुण ऐ । 


—O ध 0-+- 

४०४ है 


कांगड़े च सिचा 


Education in Kangra 


तित्थू होर सारियां गल्लां इत्थू सूह णीयां, बांकियां कनें 
मनमोह्‌ णीयां हन, उत्थू इक गल्ल अजेई बी ऐ, जिसा नें अज्जे 
तांई इस इलाके जो बाकी सारे मुलखे ते बिछेड़ी रखेया, जिसा 
नें इत्थू दे हीरेयां मोतियां जो कौडियां भाएं बिकाया। जिसा 
नें इत्थू दे होनहारां जो दूएश्रां दे खिलौने बणने ताई मजबूर 

करी रखेया। सं ए इत्थू दे लोकां दी “्रसिक्षा”, “श्रनपढ़ता” । 
एह. गल्ल इत्थू बास्तें 'चन्दे च कलंक होणे' साई ऐ। पर 
इसा दे बी किच्छ कारण हन :-- 

(क) पेह.लां देस बिदेसियां दे अधीन था । बिदेसी 
सरकारा ने इत्थू दे लोकां दियां पढ़ाइयां बल्ल तां कया धियान 
देणा, से तां बाकी मुलखे च बी सिक्षा दा कोई प्रबन्ध नेई 
करना चांह दी थी । 

(ख) बड स्कूलां दी तां गल्ल ई कया । छोटे नियाणेयां दे 
बी स्कूल बिरले ई हुंदे थे । 

(ग) लोक गरीब हन, इसी करी से मुडुआं जो स्कूल 
भेजणे दी बजाए कुसी दी नौकरी करी ने चार पेसे कमाई नें 
ल्योणे जो खरा बुभदे हन । 

(घ) अनपढ़ होण करी मापे पढ़ाइया दे महत्त्व जो नेई 
बुझदे, इस करी तिन्हां दा ख्याल ऐ, भेई स्कूले च वकत गुआणे 
दी बजाए एह गल खरी ए, भेई तिन्हां दा छोहरू भेडां, बकरियां 
जोई चारी नें लेई ग्रौए। जांघरे दे कम च तिन्हां दा हृत्थ 
बटाये। इस करी से नियाणेयां जो स्कूल नेई भेजणा चांह दे । 


पर इसा ग्रसिक्षा दे न्हेरेच बी इत्थु कुतीं कुतीं केई तारे 

ग्रजेए चमकदे रए हन, जिन्हां दे लसकारेयां नें ना सिरफ इसा 
लाके दे नाएं जो सारी दुनियां च रोसन करी दित्ता, बल्कि 
सारे मुलखे जो ई चमकाई दित्ता । तिन्हां च सर जय लाल, 
बरूशी टेक चन्द, श्रंग्रेज़ां दे बकते बी हाई कोर्ट दे जज रई चुके 
हुन | श्री मेहर चन्द म्हाजनें तां स्वतन्त्र भारते दे बहु जज बणी 
ने सुप्रीम कोट दी कुसिया दी बी सोभा बधाई। अज्ज बी तिन्हां 
दे सपुत्र कनें सर जय लाले दे सपुत्र पंजाब-हरियाणा हाई कोर्ट 
दे जज बणेयो हन । 
हण लोकां च जागुति श्रोश्रा करदी ऐ। इत्थू बी ग्राएं २ 
च प्राइमरी स्कूल, हाई स्कूल कने किच्छ कालेज खुली गए हन, 
जित्थू कांगड़े दे जागत पढ़ी नें, ना सिर्फ कांगड़े बास्तें ई बल्कि 
सारे देसे बास्ते फेदे मंद साबत होझ्ना करदे हन। सं मुलखे दिया 
मसीनरिया दे निहायत जरूरी पुर्जे बणदे जा करदे हन । 
ग्रज्ज ना सिफ इत्थू दे मुड ई बल्कि कुड़ियां बी स्कूले 
जाणे जो मापेयां भ्रम्गें तरले करदियां हन । जियां इसा गीते च 
इक कुंड़ी श्रपणे मापेयां जो गलांदी ऐ :-- 
मिजो स्कूले च पा मेरे बापू । 
पा मेरे बापू, मिजो स्कूले च पा। 
मिजो बी पढ़ने दा चा मेरी अअम्मां । 
चा मेरी भ्रम्मां, मिजो बी पढ़ने दा चा । 
कमला बी पढ़दी तां बिमला बी पढ़दी । 
मिजो बी पढ़ने दा चा । 


इयां अज्ज इत्थू ते असिक्षा दा न्हेरा दूर हुंदा जा 
करदा ए। अज्ज इत्थू दे मुद्र कड़ियां श्रप्पू च मास्टर 
मास्टरनियां बणी नें ग्रपणे बेहणां भाउभ्रां जो पढ़ाने दिया 
कोससा च लगेयो हन । से दिन दूर नेई, जदू' इत्थू दे ज्ञान सूरजे 
दियां प्रभाती किरणां सारे देसे च उजाला करी दिगियां । पर 
भ्रजं काफी कोससां दी जरूरत ऐ। 
—o0%0— 

२३ 
अन्ध-विस्त्रास 
Blind-Faith 


एह गल्ल ग्रमां पैहलां ई दस्सी चुके आं, भई इत्थू 
प्रसिक्षा जां अनपढ़ता जियादें ए, इत्थू मते लोक अनपढ़ हन । 
ग्रनपढ़ होणे करी नें से कझयां किस्मां दे ग्रन्ध-विस्वासां कनें 
भरमां दे सिकार हन। जियां पहलां बी दस्सेया ए, इत्थू लोक 
नंगे सिरे रेह णा बुरा बुझदे हन। चलण लगेयां छिक्क बज्जी 
जाए, चलदेयां जो भ्रग्गें खाली घड़ा घडोलू मिली जाए, श्रजेयां 
होर बी मतियां गल्लां जो इत्थू दे लोक बुरा कुमगण मनदे हन । 

भूतां भरमांने एह. प्रदेस भरेया ए। जादू टूणेयां पर 
तिन्हां दा पूरा विस्वास ऐ। जे कुसी बेला निक्का नियाणा मता 
रोऐ, चुप कराणे ते बी चुप ना होऐ, तां बुझदे हन । ''इजो कुसी 
दी बुरी नजर लग्गी गेइयो ऐ”। ताल्हू से लाल मिर्चा तेल च 
डोबी नें नियाणे उपरीं परेड़ी नें बलदिया अ्रम्गी च पौदे हन, 
चाएं नियाणे दे ढिट्टे च ई पीड़ होऐ, तिन्हां दा पैहू ला इलाज 
ऐई हुँदा ए । 

जे कदी नियाणा बमार होइ जाए कनं तिसा जो ब्रराम 
ना होए, तां तिसा जोपूतना दा कोप समभी नें पूतना दा 
पुतला बणाई नें तिजो चंगेरा च रखी नें रंग बरंगियां झड़ियां 
नें सजाई करी पज सत्त दीये बालदे हन । फिरी पूतनां दी पूजा 
करी नें त्रकालां बेले चुरस्ते च रक्खी ग्रौदे हन। इसा जो 
'भरण' छडना गलांदे हन । 

इयां ई जे कोई मर्द जां जणास मते रोज बमार रेए कने 
तिसा जो कोई दवा ना लग्गै तां इत्थ बुझदे हन, 'इसा जो कुसी 
व्हाड़ी देवते दा खोट होई गेया ए'। ताल्हू कसी चेले जो सही 
नें रोगिये जो मुद्रा लुश्रांदे हन (सँ मोरे दे फगां दी बणियो जूड़ी 

हुंदी ऐ) । चेला मुटु जो इक बारी बिमारे माहणुए कने छुआाई 
नें दूई बारी तिजो धरती नें पटकीं नें किच्छ बुड़बुड़ करी मंतर 
पढ़दा ए। फिरी बिमारे जो मंतरी ने लौंग, लेचियां खाणे जो 
दिदा ए। 

जे प्रसूता जणासां जो होग्रा लग्गी ने संनिपात होइ जाए 
कनें बदकिस्मतियां नें जणास सब्बे करीं बकणा लग्गी जाए, तां 
तिसा दा इलाज करने दी बजाए बुझदे हन, “इसा जो भूत जां 
बतालू चिमड़ी गेया ए, तां ई एह. बोला करदी ऐ।” 


इयां सोची करी कुमी चेले जो सददे हन । चेला गुग्गल धूप 
धुखाई ने लोए दे सुगल छणकाई करी जणासा दा भूत कढणे 
दा जतन करदा ए। पर भूत तां क्या निकलणा, केई बेरी टॅमें 
पर दुश्राई ना मिलणे करी नें बिचारिया दे प्राण ई निकली 
जांदे हेन । 

इसी तरां जे कोई दिमागे दिया खराबिया करी बकणा 
लग्गी पौऐ, तां बी तिसा जो ग्रोपरे दी कसर बुझदे हन। इक 
अजेई घटना साडे रिस्तेदारां देईघटी । घरे दे किच्छ फिकरां 
करी नें कुडिया दे दिमागे च किच्छ नुकस पेई गेया, से बोलणा 
लग्गी पेई। तिसा दे घरे आलेयां समभझेया, "एह मंगले धियाड़ें 
न्हेरे होए ते पिप्पले हेठां लंघी थी, इस जो तित्थू किच्छ चिमड़ी 
गेया ए ।” 

बस फिरी क्या था? चेल जो सद्देया। चेले नें गुग्गल 
धुखाई करी मंतर तंतर पढ़े कनें चला गेया । चेले ते इलाज 
कराणे परन्त कुडिया पर किच्छ मनोविज्ञानक श्रसर होई जाणे 
करी नें से दो तिन दिन चुप रेई। घरे देयां बुझेया, हण एह ठीक 
होई गेई ऐ कने साडा ग्रन्दाजा ठीक था । 

पर दो तिनां धियाड़ेयां परन्त फिरी से कुड़ी बोलणा लग्गी 
पई, सगों पेह.लांतेबी जियादा। इक मिट बी चुप ना होई। 
फिरी तिन्हां सोचेया, इस जो हाली छटा रेई गेई ऐ। तिन्हा 
फिरी चेला सहेया, पर हण चेले दा कोई असर नेई होएया । 
तिनी काफी मंतर पढ़े, ्रपणा जोर लाएया पर तित्थु कोई भूत 

हुँदा ता मतरां न॑नमदा, सतां दिमागे दी खराबी थी। सतां 
इलाज ने ई ठीक होणी थी , ग्रखीर चेला ग्रपणा जोर लाई चला 
गया । कने कुडिया दा दिमाग दा भूत तियां ई तिमा जो 
बुलांदा रेया । 

जालहू कुड़ी ठीक ना होई, कनें तिमा दे बोलणे नें मारे 
घरे दा जीणा मुसकल करी दित्ता तान्ह लिन्हां जो अकल आई । 
लोकां नें बी समभाएया इसा जो कुतीं हस्पताले च दस्मा। 
तात्ह से भ्रमरतसर पागलां दे हस्पताले च तिसा जो लेई गेए । 
तित्थु इक बरी बिजलिया दा भटका लाणे तेसे कड़ी बिल्कुल 
ठीक होई गेई। हण से राजी खुमी ऐ। 

इयां ई होर बी मते दृष्टान्त सांजो इत्थू मुणने कने दिखणे 
जो मिलदे हन । 

माहणुग्रां ते छुट जे इत्थु कुमी दी गाई जां म्हैस भुक्खी 
होणे करी दूध ना देए, ता बुझदे हन, भेई एह कुसी ने बगाड़ी 
दितीयो ऐ। इस करी सं पीरे जोजां मिद्धे जो सुखणा सुखदे 
हन | डंगरेयां जो होरनां दी बुरी नजर लगणे ते बचाणे वास्ते 
तिन्हां दे गलां च उंना दे काले डोह पाई दिदे हन । 

इयां ई जे कुमी दो कोई चीज गुम होई जाए, तां सींढूए 
पास जाई नें पुच्छ लुग्नांदै हन । सींढू वाचा सीटियां बजाई 
तिन्हां दी गबाची चीज़ कुत्थु ऐ" दसणे दी कोसस करदा ऐ। 


इमी तरां होर बी इत्थू बथेरे भूत भरम हन। इन्हां जो 
ई दिवखी नें इक प्हाड़ी कवि बी इयां गलांदा ए :— 
इत्थू कोई -- 
चेला जोगी आई करी, जोतां जगांदा। 
सींढूए जो पूजी करी, मने च बसांदा ॥ 
पुच्छ देई करी ताएं, मन परचांदा। 
छाड़ां छट्टी करी पाएं हरुटकारा ॥ 


—oo— 

२ 


उपसंहार 


Summary 


ईयां प्रमां दिक्खेया, कांगड़े दी संस्कृति किनी पराचीन 
ऐ ? किनी म्हान ऐ ? किनी पवित्तर ऐ? किनी सुच्ची कनें 
किनी उच्ची ऐ ? सांजो ग्रपणे पुराणे भारते दी सई तस्वीर 
इसा च दिक्खणे जो मिलदी ऐ । 


इत्थू दे लोकां दा जीणा बी किना सूह णा कने मनमोह णा 
ए जिसा दी मिसाल सांजो कुतीं नेई मिलदी । इसा च किच्छ 
ग्रौखिग्राइयां जरूर दुसदियां हन। पर सांजो चेते रखणा 
चाइदा ए--"भेई जेहड़े माहणू समुद्रे च चुब्बी लाणे दी हिम्मत 
रखदे हन, सँ ई मोती पाई सकदे हन कने जेह ड़े माहणू समुद्रे 
दियां लैह_रां जो ई दिखदे डरी जांदे हन, से कंढे बठी नें भूरदे 
रह दे हन, तिन्हां दे हत्थे किच्छ नेई ग्रौंदा ।” 

जाल्हु इसा गल्ला जो सोचदे ग्रां, ताल्हु इत्थु दियां सारियां 
कठनाइयां सुखालियां लगणा लग्गी पौंदियां हन। इस करो 
इसा कने पियार करना सबनां भाइयां दा धर्म ऐ, फर्ज ऐ कने 
कर्तव्य ऐ, इमा दिया उन्नतिया नें ई सब्रनांदी उन्नति ऐ, इसा 
दिया खुमहालिया नें ई सारेयां दी खुसहाली ऐ। 


~ ko oe 


220 


.. है, 


कांगड़ा गुण-गान (कविता च) 


कांगड़ा, एह. देस मिजो, 
जानीते बीपियाराए। 


[१] 


घौली धौलाधार जिहदे, मत्थे जो सजांदी ऐ। 
मत्थे जो सजाई करी, होर चमकांदी ऐ॥ 
म्हानता - संदेस जिह.दा, जग्ग जो मुणादी ऐ। 
बरखां बरहई करीं, जिसा जो नुग्रांदी ऐ॥ 
गासे कने गल्लां करै, 
ऊच्ची लम्मी धारा एह । 


कांगड़ा, एह देस,........... 


[२] 


ब्यासा जिदे चरणां जो, राती दिने धोंदी ऐ। 
चरणां जो धोंदी रेहूदी, जरा बी नेई बौंदी ऐ ॥ 
गुण जिदे गांदी गांदी, कदी बी नेई संदी ऐ। 
होर बहणां मिली करी, सागरे च पोौंदी ऐ॥ 
मिट्टा मिट्रा पाणी जिंदा, 
जरा बी नेई खारा ए। 


कांगड़ा, एह. देस............ 

[३] 
हरे भरे बण जिदे, चोले जो संवारदे। 
सूह णे मनमूह णे फुल, (मिली) जिसा जो संवारदे ॥ 
कोलां, तोते, मोर पेछी, जिह.दी शरारती उतारदे। 
छल छल नदी नालू, पापियां जो तारदे॥ 
से ई एह. देस, सारी 
दुनियां ते नियारा ए। 
कांगड़ा, एह देस............ 


[ ४ ] 
देवी जिह दी ज्वालामाई, लाटां श्राली बी सदांदी ऐ । 
जगदियां जोतां करी, ज्वालामाई बी कोगझ्रांदी ऐ ।। 
भगतां जो पार करे, सदा राखसां सतांदी ऐ। 
जेह.ड़ा छेड़ छाड़ करे, तिदे नक्क रगड़ांदी ऐ॥ 
खुस होई जाए तां, 


करे दूर न्हेयारा ए । 
कांगड़ा, एह देस............ 


[ ५] 
देवी चिन्तपुरणी इत्थू, देवी बढ़ी नियारी ऐ। 
ऊचे भौणां प्राली कनें, भगतां दी पियारी ऐ॥ 
मंडे छत्तर भेटां करी, संगतां संगारी ऐ। 
चिन्ता देए दूर करी, माता एह हमारी ऐ॥ 
बट्टी सक्ति अ्राली एह, 
बड्डा चमत्कारा ए । 
कांगड़ा, एह देस............ 

[६ |] 
कांगड़े दी ब्रजेशरो तां, सारे मसाहुर ऐ। 
कांगड़े दा नाग्रों जिनी, नीता बड़ी दूर ऐ॥ 
सजी सिह स्वारी जीदी, हत्थी तरसूल ऐ। 
तिदा सिर छेदै जेहड़ा, बड़ा मगरूर ऐ॥ 
जाणदा जमाना जिजो, 
बुज्के जग सारा ए। 


कांगड़ा, एह देम............ 


[ser 
चंडमु ड नासनी दा बी, सूहणा इत्थू मन्दर ऐ। 
बग्गुआं नगरोटे नेडें. जेहड़ा बड़ा सुन्दर ऐ॥। 
श्राद सक्ति चामुड़ा बांकी, सजी तिदे ग्रन्दर ऐ। 
शितां दी बी इक तित्थू, नोखी इघी कंदर ऐ ॥ 
दिक्खी करी जिसा जो, 
मन नचे म्हारा ए। 


कांगड़ा, एह देस.. ......... 


| ६ ] 
बंज नाथ मन्दर जिजो, दिखण सारे ब्रांदे न। 
मन्दरे जो दिक्खी करी, मू ए उंगली पांदे न॥ 
ग्रन्दर जाई शिवा जो, सिर बी नमांदे न। 
बड़ा नंदीगण पूजी, बर तित्थु पांदे न॥ 
पुराणा मन्दर साडा ०ह, 
उचा बड़ा भारा ए। 
कांगड़ा, एह देस............ 

[8] 
डेरा गुरभाग घ्न्य, बड़ा गुरद्वारा ऐ। 
ब्हादर सिह सुरमेयां दा, पवित्तर ठाकरद्वारा ऐ॥ 
ग्रन्थे दा प्रकास इत्थू, सदा मारे लसकारा ऐ। 
सतमिरी अकाल इत्थू, बोलण मारे नारा ऐ॥ 

होलियां च पुज्जे इन्थू, 

पंजाब म्हाचल सारा ए। 


कांगड़ा, एह देम............ 


[ १० | 
सूहणा भागसुनाथ मन्दर, नेडे धर्मसाला ऐ। 
इल, मकलोड गंज, जिदे सुन्दर गलें माला ऐ॥ 
प्हाड़ां कने घिरेया से, दिने लग्गे पाला ऐ। 
स्लेटां दी ऐ खान तित्थू, गब्ब बग्गे नाला ऐ॥ 
भगतां कने पापियां जो, 
मदा बख्सण हारा ए । 
कांगड़ा, एह देस............ 


| ११ | 
दयूट सिद्ध वाबा जित्थू, सारे लोक जांदे न। 
लाल घजां, छेलू जित्थू, चाएं ने चढांदे न॥ 
मने दियां मुखणां, जाई जित्थू पांदे न। 


बाबा जी दे गीता गांदे, मुड़ी घरें आंदे न॥ 


मारी बाट लादे जांदे, 
बाबे दा जेकारा ए । 


कांगड़ा, एह देस..........., 


॥774 


ES 
होर किने गृगे थान, पीर इत्थू रेंहदे न। 
श्रद्धा कने लोक जिदे, गीत गुण गांदे न॥ 
मत्था तित्थू टेकी करी, पीड़ां जो हटांदे न। 
छुटकारा जीजुग्रां त, म्हेसां लेई पादे न॥ 
सारी पीइ दूर होए, 
लांदेयां पंघारा ए । 


कांगड़ा, एह दस 


| १३ | 
ह.णे सूह णे नग्गर जिल्थू, सूहणे नगरोटे न । 
धम्माला पालम पुर, चाएं छोटे छोटे न ॥ 
पाणी पौण खाई इत्थू, सारे होण मोटे न । 
म्होरपुर नरपरे दे, सूहूणे इत्थ जोटे न ॥ 
उने दा बी घट नइ, 
जित्थु चमकारा ए । 


कागड़ा. एह. देस 


vn 


| १४] 

लोक इत्थू भाले भाले, धर्म दे बरी पके न। 
हिर फेर किच्छ नी बुभदे, दिले देबी सच्चे न ॥ 
सारे दिन कम करदे, परां दे नेई कच्चे न। 
पूरे दम-भगत सच्चे, भारत मां दे बच्चे न॥ 
सूह णे सुच्च कमं जिन्हां द, 

सूहूगा सुच्चा कारा ए। 

कांगड़ा, एह देस 

[ १५ | 
गबरू न छले, जेहड़े देसे जो संगारदें | 
कंम करदे दिल लाई, दम नेई मारदे ॥ 
नाज उपजांदे कने, दुस्मणां ललकारदे । 
दसे दिया बॅडिया जो, जोर लाई तारदे॥ 
बहू सूरबीर, जय हिन्द, 
तिन्हां दा नारा ए। 
कांगड़ा, एह. देस............ 


[ १६ | 
जाल्ह श्रौखी भारी पएण, भट उठी दौड़दे। 
मौती जो बी दिक्खी करी, मूएं नेई मोड़दे ।। 
बेरिया दे खट्टे करी, दंद दाढ़ां तोडदे। 
बुरिया नजरा दिखे जह. डा, श्रक्‍्खी तिदियां फोइदे ।। 
दुस्मणां जो दिक्खी करी, 
मारदे हुंकारा ए । 


कांगड़ा, एह देस............ 


[ ७१ | 
बांकियां न नारां जित्थू, चन्दे जो सरमांदियां। 
मन मोई लॅण कने, दिले जो तरसांदियां॥ 
देसे दिया सुन्दरता जो, चार चन्द लादयां। 
परियां दा देम इस, देसे जो बणांदियां॥ 
हरां दा बी हुमन जित्थू, 
होई गेया नकारा ए। 
कांगड़ा, एह. देस............ 

[ हक? | 
सूश्रा सालु शोढ़ी करी, परी बणी जांदियां । 
चिट्टा चोला पाई करी, धौलाधार होई जांदियां ॥ 
चितला लेंह गा लाई करी, तितली बणी जांदियां। 
लाल बिन्दलू लाई करी, उषा जो लजांदियां । 
दिक्खी करी दिल तरसण, 
कोई नेई चारा ए। 
कांगड़ा, एह देस............ 


[ १६ |] 


कोलां जो लजाण जाल्हू किच्छ बी गलाण सं। 
भौरे बी सरमाण जाल्हु, लाण लम्मी तान से । 
हंस बी कतराण जाल्हू, कुतीं औन जान सँ। 


| 


माहणुश्रां दी तां गल्ल क्या, देउग्रां जो सरमाण से ॥। 
दिक्खी करी सोच करण, 
कण एह संसारा ए । 

कांगड़ा, एह. देस............ 


[ २० | 
नूरपुरे दे संतरे, निम्बू लोक चूसदे । 
ऊने कनें कांगड़े दे, अम्ब गन्ने चुपदे । 
तूत ग्रमरूद खाई, नियाणे जित्थू कूकदे । 


«व 


पलमां दी चाई पी पी, नसे कने भूमदे ॥ 


बागां दा एह, देस, 
(सांजो) सबनां जो पियारा ए। 


कांगड़ा, एह. देस..... ...... 


In 


| कह. 
जहड़े श्राई जाण इत्थू, मुड़ी नें नेई जांदे न। 
मुडदे होई जाण मन, इत्थू छट्टी जांदे न॥ 
नजारेयां जो इत्थू देयां, दिल च बसांदे न। 
कदी बी नी मूरता जो, मने ते भुलांद न॥ 
भारत माऊ दा पियारी, तिदी 
भ्रक्‍खी दा एह तारा ए। 


कांगड़ा, एह. देस............ 


[न 
बीरां दी एह जन्म भूमि, साजो बड़ी पियारी ऐ। 
विद्ठानां दी एह जन्म भूमि, सबना ते नियारी ऐ॥ 
देवतेयां दी एह वास भूमि, सोभा इदी नियारी ए। 
ऋखियां दी एह_ तपो भूमि, पवित्रता दी कियारी ए ॥ 
गीत इदे खुसी खुसी, 
गांदा जग सारा ए। 
कांगड़ा, एह देस मिजो। 
जानी ते दी पियारा ए॥ 

